Hifunuhaa baarakah India ge athuga alhugandu men hifaanan: Mahloof - vNews.mv\nހިފުނުހާ ބާރަކަށް އިންޑިއާގެ އަތުގައި އަޅުގަނޑުމެން ހިފާނަން: މަހްލޫފް\nއައްފާން މުހައްމަދު 03 January 2022, 17:49\nރާއްޖޭގެ ކުޅިވަރުގެ ދާއިރާއަށް އިންޑިއާގެ ފަރާތުން ވެދެމުންދާ އެހީތެރިކަމުގެ ސަބަބުން، ހިފުނުހާ ބާރަކަށް އިންޑިއާގެ އަތުގަ ހިފައިގެން މަސައްކަތް ކުރައްވާނެކަމަށް ރާއްޖޭގެ މިނިސްޓަރ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް އަހްމަދު މަހްލޫފް ވިދާޅުވެއްޖެއެވެ.\nވީޓީވީގެ "ވީސްޕޯޓްސް ޓޯކް" ޕްރޮގްރާމުގައި ވާހަކަދައްކަވަމުން މިނިސްޓަރ މަހްލޫފް ވިދާޅުވީ، އިދިކޮޅު ފަރާތްތަކުން "އިންޑިއާ އައުޓް"ގެ ނަމުގައި ހިންގަމުންދާ ހަރަކާތްތަކީ އިންޑިއާގެ އެހީގައި ރާއްޖޭގައި ހިންގޭ ތަރައްގީގެ މަޝްރޫޢުތައް ގިނަވުމުން، ރައްޔިތުންގެ ތާއީދު މި ސަރުކާރަށް އިތުރުވެގެންދާނެތީ ހިންގާ ހަރަކާތްތަކެއް ކަމަށެވެ.\nއަދި މިނިސްޓަރ ހުންނެވީ ހަމަ ރަނގަޅަށް އިންޑިއާގެ އަތުގައި ހިފައިގެން ކަމަށާއި، ހަމައެކަނި ކުޅިވަރުގެ ދާއިރާ ތަރައްގީ ކުރުމަށާއި، ޒުވާނުންނަށް ފުރުސަތުތައް ފަހިކޮށްދިނުމަށް އިންޑިއާ ސަރުކާރުން ގާތްގަނޑަކަށް 100 މިލިއަނެއްހާ ޑޮލަރު ހޭދަކޮށްފައިވާކަމަށް މިނިސްޓަރ މަހްލޫފް ވިދާޅުވިއެވެ.\n"އަޅުގަނޑަށް ހީވަނީ އިންޑިއާ އައުޓް ކެމްޕެއިންވެސް ބިނާވެފަ މިވަނީ އިންޑިއާއިން އަޅުގަނޑުމެންނަށް، މި ސަރުކާރުގެ ކުރިއެރުމަށް އެދެއްވާ އެހީތެރިކަން ބޮޑުކަމުން، އޭގެސަބަބުން ހިނގާ ޕްރޮޖެކްޓުތަކުގެ އަދަދު ގިނަވެ، ސަރުކާރަށް ރައްޔިތުންގެ ސަޕޯޓް އިތުރުވެގެންދާނެތީ، އެއާ އަޅުގަނޑު ގުޅުވަނީ. އަޅުގަނޑު ހަމަ ގައިމުވެސް މިހުރީ ހަމަ ރަނގަޅަށް އިންޑިއާގެ އަތުގަ ހިފައިގެން. އެއީ ކުޅިވަރާ ޒުވާނުންގެ ދާއިރާއަށް ބެލިއަސް ގާތްގަނޑަކަށް 100 މިލިއަނެއްހާ ޑޮލަރާ ގާތަށް އެހީދީފި. އެހެންވީމަ އަޅުގަނޑަށް ހަމަ ހިފުނުހާ ބާރަކަށް އިންޑިއާގެ އަތުގަ ހިފައިގެން އަޅުގަނޑުމެން މަސައްކަތް ކުރާނަން".\nކުޅިވަރު ވަޒީރު އަހްމަދު މަހްލޫފް\nއެގޮތުން ލޯނު އެހީގެ ގޮތުގައި އާއި ކްރިކެޓް އިންފްރާސްޓްރަކްޗަރ ތަރައްގީކުރުމަށް ވެދޭ އެހީގެ އިތުރުން އައުޓްޑޯ ޖިމްތަކާއި، ކުޑަކުދިންގެ ޕާކުތައް އަދި އެކްސްޗޭންޖް ޕްރޮގްރާމްތަކުގެ ވާހަކަ މިނިސްޓަރ މަހްލޫފް ފާހަގަކުރެއްވިއެވެ.\nމިނިސްޓަރ އިތުރަށް ވިދާޅުވީ، އިންޑިއާ އާއި ގުޅުވައިގެން އެދައްކާ ވާހަކަތަކަކީ، މި ސަރުކާރާ ދިމާލަށް ފާޑުކިޔުމުގެ ގޮތުން ކިޔާނެ އެއްވެސް އެއްޗެއް ނެތުމުން ކިޔާ އެއްޗެހި ތަކެއް ކަމަށެވެ.\n"މިހާރު މިދާ ކަންކަން ގޮސްފައި މިވާ ހިސާބަކީ، ހަގީގަތަކީ އަޅުގަނޑު ގަބޫލުކުރާ ގޮތުގަ މި ސަރުކާރަ ދިމާލަށް ފާޑުކިޔާނެ ކަމެއް ނެތީ. އެއީ ހަގީގަތް. ކޮންމެ ރަށަކަށް އަރާ ބެލިޔަސް، އަޅުގަނޑު ވަރަށް ކެރިގެން މި ބުނަނީ، އެތައް ބައިވަރު ޕްރޮޖެކްޓެއް އެބަ ހިނގާ. އެހެންވީމަ ސަރުކާރާ ދެކޮޅަށް ބަޔަކު ނުކުންނަން ކޮންމެވެސް ވާހަކައެއް ދައްކަން އެބަޖެހޭ. އެގޮތުން ދައްކާ ވާހަކައެއް އެއީ އިންޑިއާ އައުޓް އަކީ. މިތަނުގަ އިންޑިއާ މިލިޓަރީ މީހުން، އަދި ގައިމުވެސް އަޅުގަނޑަށް އެނގިގެނެއް ނެތް".\nވީޓީވީގެ 'ވީސްޕޯޓްސް ޓޯކް' ޕްރޮގްރާމުގެ ތެރެއިން- ފޮޓޯ:- ވީނިއުސް\nމިނިސްޓަރ މަހްލޫފް އިތުރަށް ވިދާޅުވީ، އިދިކޮޅު ފަރާތްތަކުން ކުރަމުންދާ "އިންޑިއާ އައުޓް" ކެމްޕެއިންގެ ސަބަބުން އިންޑިއާއިން ރާއްޖެއަށް ދަތިތައް ކުރިމަތި ކުރުވާނެކަމަށް ގަބޫލު ނުކުރައްވާ ކަމަށެވެ. އަދި މިހާރު ވަމުންދާ ގޮތާއި "ނަމްބާސް" ހުރި ގޮތް އިންޑިއާ އަށް ވަރަށް ސާފުވާނެކަމަށެވެ. އަދި އިދިކޮޅުގެ މުޒާހަރާ ތަކުގައި މީހުން ބައިވެރިވާ މިންވަރު މަދުކަންވެސް މިނިސްޓަރގެ ވާހަކަފުޅުގައި ފާހަގަކުރެއްވިއެވެ.\nމިނިސްޓަރ ވިދާޅުވީ މިފަދަ ކަންތައްތަކެއްގެ ސަބަބުން އިންޑިއާ އިން ރާއްޖޭގެ ކުޅިވަރު ކުރިއެރުވުމަށް ކުރާ މަސައްކަތަށްވެސް އަދި އެހެން ދާއިރާތަކުންވާ އެހީތެރިކަމަށްވެސް އެއްވެސް ތަފާތެއް ނުވަތަ ހީނަރުކަމެއް އަންނާނެކަމަށް ގަބޫލު ނުކުރައްވާ ކަމަށެވެ.\nމި ސަރުކާރުން ރާއްޖޭގެ ކުޅިވަރަށް ގެނެސްދީފައިވާ ތަރައްގީގައި އިންޑިއާ އިން ވެދީފައިވާ އަދި ވެދެމުންދާ އެހީތެރިކަމަކީ ފާހަގަކޮށްލެވޭ މުހިންމު އެހީތެރިކަމެކެވެ. އެގޮތުން އެންމެ ބޮޑު ޕްރޮޖެކްޓެއްގެ ގޮތުގައި އަދި ފާހަގަކޮށްލެވޭ ކަމަކީ، ނިމުނު 2021 ވަނަ އަހަރުގެ ޖެނުއަރީ 17 ވަނަ ދުވަހު ހުޅުވި ސިންތެޓިކް ދުވާ ޓްރެކް އެވެ. 1996 ވަނަ އަހަރުން ފެށިގެން މުޅި މާލޭގެ ރައްޔިތުން ކަސްރަތުކުރުމަށްޓަކައި އަދި ރަނގަޅު ސިއްހަތެއްގައި ހުރުމަށް ތަފާތު އެތައް ހަރަކާތްތަކެއް ހިންގަމުން އައި އެކުވެނި ދުވާ ޓްރެކް ސިންތެޓިކް ޓްރެކަކަށް ބަދަލުކޮށް ހުޅިވީ އިންޑިއާ ސަރުކާރުގެ އެހީތެރިކަމުގައެވެ.\nއެކުވެނި ސިންތެޓިކް ޓްރެކް ހުޅުވުމަށް ބޭއްވި ރަސްމިއްޔާތުގެ ތެރެއިން- ފޮޓޯ:- ރައީސް އޮފީސް\nއަދި މިއަހަރަށްވެސް އިންޑިއާގެ އެހީތެރިކަމާއެކު ބޮޑު ބިޔަ މަޝްރޫޢުތަކެއް ކުރިއަށް ގެންދިއުމަށް ކުޅިވަރު ވުޒާރާއިން ރާވާފައިވެއެވެ. އެގޮތުން ގަލޮޅު ދަނޑު ތަރައްގީ ކުރުމާއި، އަތޮޅުތެރޭގެ4ރަށެއްގައި ސިންތެޓިކް ޓްރެކް އެޅުމުގެ މަސައްކަތް ފާހަގަކޮށްލެވެއެވެ.\nއަހުމަދު މަހުލޫފް އިންޑިޔާ ރާއްޖެ މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް ކުޅިވަރު\nބާރަށް ހިފާފަ ބަހައްޓާ . ކަނޑައިގެން ވެއްޓެދުވަހު ހިފާނެ މަކުނުވާފަށެއްނަމަވެސް އަތުގައި ޖެހޭތޯބަލާތި.


ޒަވާ –3– Esfiya – Dhivehi Vaahaka Site\n- by Huxam Ibrahim - 21- April 13, 2019\nއަނެއްދުވަހުގެ ހަވީރު އަހަރެން އިނީ އަހަރެން އުޅޭ ގެ ކައިރި އިން ޖޯލިފަތީގައެވެ. އަހަރެން އިންތިޒާރު ކުރަމުން އައީ ޖަޒްވާގެ ޖަވާބަކަށެވެ. އަހަރެން ލޮލުގައި އަޅައިގަތީ އީމާ އަންނަ ތަނެވެ.\n” ކޮބާ؟ ޖަވާބެއް ލިބުންތަ؟ ” އަހަރެން ވަރަށް އުއްމީދާއެކު އީމާ އައިސް އަރާ ހަމަކުރިތަނުން އެހީމެވެ.\n“ނޫން… ޖަޒްވާ ބުނީ އަދި ވިސްނާލަން ވަގުތުކޮޅެއް ބޭނުންވާ ވާހާކަ ” ޖަވާބުގައި އީމާ ބުންޏެވެ.\nމައްސަލައެއް ނެތެވެ. އަހަރެން ޖަޒްވާގެ ލޮއެއްބަށް އިންތިޒާރުކުރާނަމެވެ. އަހަރެން މުޅި އުމުރު ހޭދަކުރަން ބޭނުންވަނީ ޖަޒްވާޔާ އެކުގައެވެ.\nހަމަ އެދުވަހު ފިނިކޮއްލުމަށް އަހަރެން ދިޔައީ އަތިރިމައްޗަށެވެ. ހަމަ އެވަގުތު ޖަޒްވާވެސް އެތަނަށް އައެވެ. އަހަރެން ޖަޒްވާގެ ކައިރިއަށް ދިޔައިމެވެ.\n” ހާއި….ހާދަ މީރުވަހެކޭ އެދުވަނީ ” ޖަޒްވާ އެއަޑަށް ބަލާލިއެވެ.\nއަހަރެން ޖަޒްވާގެ މޫނުމަތީ އަތް އެޅީމެވެ. އަދި ޖަޒްވާ އަހަންނާ ދިމައަށް އެނބުރިލިއެވެ.\n” ހުޒާމް މީހަކަށް ފެނިދާނެ. އެހެން ނޫނަސް ރަށުން ބޭރު މީހަކާ އަހަރެން ކިހިނެތް ރައްޓެހިވާނީ؟ ހީކުރީތަ ތަންކޮޅެއް ފައިސާ ގިނަވީމަ ބޭނުންހާ އެއްޗެއް ހެދޭނެ ކަމަށް؟” އަހަންނަށް ހީވީ ގައިގެ އެކި ތަންތާ ހަންޖަރަކުން އަނި އަޅާފަ އެތަންތަނަށް ލޮނުމިރުސް އެޅިހެނެވެ. ވަރަށް އަސަރު ކުރިއެވެ.\n” އޯކޭ… އޯކޭ ޖަޒްވާ އަހަރެން ހިއެއް ނުކުރަން މި ކުޅެވުނީ ކުޅިވަރެއް ކަމަކަށް. އަހަރެން ޖަޒްވާގެ ސިޓީއަކަށް އިންތިޒާރު ކުރާނަން. އަދި އަހަރެން މި ރަށުން ފުރައިގެން ދާނީވެސް ޖަޒްވާގެ ޖަވާބެއް ލިބުނީމަ. އެ ޖަވާބު ލިބޭގޮތަކުން އަހަރެން ބަލާނަން އަހަންނަށްވެސް މި ކުޅެވުނީ ކުޅިވަރެއް ކަމަށް” އަހަރެން ވަރަށް އަސަރާއެކު އެހެން ބުނެފައި އެތަނުން ދިޔައިމެވެ.\nއެރޭވެސް އަހަރެން ނިދަން ވަރަށް މަސަކަތްކުރީމެވެ. ހަމަ އެއްވެސް ވަރަކަށް ނިއްޖެއް ނާދެއެވެ. އަހަރެން ތެދުވުމަށް ފަހު ބޭރަށް ނިކުތީމެވެ. މުޅި ރަށްވަނީ ހަމަހިމޭންކަންމަތީއެވެ. ބޭރު ޖޯލިފަތީގައި އަހަރެން އޮއްވައި އަހަންނަށް ނިދިޖެހެން ފެށިއެވެ. އަހަންނަށް ހޭލެވުނީ މާޒިން އައިސްސަ އަހަނަށް ގޮވިތަނުންނެވެ.\n” އޭ ކިއްވެފަ މިތާ؟ ”\n” ކަމެއް ނުވެ. ޖައްސާލާ އޮއްވަ ނިދުނީ.” އަހަރެން ތެދުވަމުން ބުނީމެވެ.\nފާހަނައަށް ވަދެ ފެންވަރާލައިގެ ނިކުތްއިރު ވަރަށް ހިނިއއިސްސަ މާޒިން އިނެވެ.\n” ހުޒާމް އިއްޔެ ޖަޒްވާޔާ މީޓް ކުރިން ދޯ؟”\n“އާނ…. އެކަމް އަހަންނަށް ހީވީ އެގަޑީގައި ބޮލުގައި އެއްޗަކުން ޖެހިހެން. ވަރަށް އެހެން ކަހަލަ ގޮތަކަށް ވާހަކަވެސް ދެއްކީ. އަހަރެން ވަރަށް ވިސްނަން އެބަ އެކަމާ ” މާޔޫސްކަމާއެކު އަހަރެން ބުނީމެވެ.\n” މާޔޫން ނުވޭ! މިއޮތީ އީމާ އައިސްސަ ދިން ސިޓީއެއް ” އަހަރެން އަތަށް މާޒިން ސިޓީ ދިއްކޮލަމުން ބުންޏެވެ.\nއަހަރެން ވަރަށް އަވަސް ކޮއްލާފައި ސިޓީ ހުޅުވާއިލީމެވެ. ސިޓީގައި އޮތީ ޖަޒްވާ އަހަރެން ކަހަލަ ވަފާތެރި ތެދުވެރި ލޯބިވާ މީހަކާއެއްކޮށް އުޅެން ބޭނުންވާ ވާހަކަ އަދި ދުވަހަކުވެސް ދޫކޮއްލާފަ ނުދާނެކަމެވެ. އަހަރެން ވަރަށް އުފާވިއެވެ. 21 އޮކްޓޫބަރ 2014 އަކީ އަހަރެން ހިތުގެ އަޑީގައި ލިޔެވޭނެ ދުވަހެކެވެ. ހަމަ އެވަގުތު އަހަރެން ވެސް ސިޓީއެއް ލިޔުނީމެވެ. އަހަރެން ވެސް އިންތިހާ އަށް ލޯބިވާ ވާހަކަ އަދި އަބަދުވެސް ޖަޒްވާ އަށް ޓަކާ ޖަޒްވާގެ މީހެއްގެ ގޮތުގައި ހުންނާނެކަމަށެވެ. އަދި އަހަރެންނާއި ގުޅޭނެ ނަންބަރު ވެސް ލިޔުނީމެވެ. އަހަރެން ތައްޔާރުވީ ދަބަހަށް އެއްޗެހީ އަޅައިގެން ފުރާށެވެ.\n” ބަލަ ތީޔޯ؟ ”\n” ފުރަން މިއުޅެނީ. މާޒިން އަހަރެން އަންނަން ދެން ޖަޒްވާ އަށް ބަލައްޗޭ. އަހަރެން ދެން އިރާދަކުރެއްވިއްޔާ މިރަށަށް އަންނާނީ ޖަޒްވާޔާ މެރީ ކުރަން……(ނުނިމޭ)\nނަޖާ (ސާދަވަނަ ބައި)\nހިތާ ފުރާނައިގެ ދިރުމޭ (8)\nHaadha kurey brw.. bt vvv salhi.. waiting for the nxt prt…\nSalhi stry eh..bt too short inge mi part..waiting for the next part💙💙💙💕💕\nJiji… I’m first\nFare eh noon ingey 😊😊😁😁\nShort Inge.. Ekm vvvv reethi💛💚💙\nReethi ekam varah kuru


Noosheenaai nazraaah magaamuge kurierun dheefi – Iru\nރައީސް އޮފީހުގެ އެންޓި ޓެރަރިޒަމް ކޮންސަލްޓަންޓްގެ މަގާމުގައި ހުންނެވި އައިޝަތު ނޫޝީން ވަހީދާއި ޗީފް އެކްޒެކެޓިވް ޓު ވައިސް ޕްރެޒިޑެންޓްގެ މަގާމުގައި ހުންނެވި ނަޒްރާ ނަސީމަށް މަގާމުގެ ކުރިއެރުން ދީފިއެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ރާއްޖެ އެމްވީއާއި ވާހަކަދައްކަވަމުން ވަނީ ނޫޝީންއާއި ނަޒްރާއަށް މަގާމުގެ ކުރިއެރުން ދީފައިވާކަން ކަށަވަރުކޮށްދެއްވާފައެވެ. އެގޮތުން ރައީސް އޮފީހުގެ ކޮންސަލްޓަންޓެއްގެ ގޮތުގައި ހުންނެވި ނޫޝީންއަށް ރައީސް އޮފީހުން ދީފައިވާ އައު މަގާމަކީ އެ އޮފީހުގެ ނޭޝަނަލް ސެކިއުރިޓީ އެޑްވައިޒާސް އޮފީހުގެ ސެކްރެޓަރީގެ މަގާމުކަމަށް މަބްރޫކް ވިދާޅުވިއެވެ. މިއީ ސްޓޭޓް މިނިސްޓަރު ފެންވަރުގެ މަގާމެކެވެ. ޔޫތު މިނިސްޓަރު އަހްމަދު މަހުލޫފްގެ އަނބިކަނބަލުން ނޫޝީންއަށް ރައީސް އޮފީހުގެ ވަޒީފާ ހަމަޖެހުނީ 2018 ނޮވެމްބަރުގައެވެ. އޭރު އެ މަގާމަކީ ޑެޕިއުޓީ މިނިސްޓަރު ފެންވަރުގެ މަގާމެކެވެ.\nމީގެ އިތުރުން ނައިބު ރައީސްގެ އޮފީހުގެ ޗީފް އެކްޒެކެޓިވްކަން ކުރައްވާ، ނައިބު ރައީސްގެ ކޮއްކޯފުޅު ނަޒްރާ ނަސީމްގެ މަގާމަކީ ސްޓޭޓް މިނިސްޓަރު ފެންވަރުގެ މަގާމެއްގެ ގޮތުގައި ވަނީ ކަނޑައަޅާފައެވެ. މަބްރޫކް ވިދާޅުވީ ނަޒްރާގެ މަގާމު ސްޓޭޓް މިނިސްޓަރެއްގެ މަގާމަށް ބަދަލުކުރީ މި އަހަރުގެ ފެބްރުއަރީ އެއްވަނަ ދުވަހު ކަމަށެވެ. މަބްރޫކް އަޒީޒް ވިދާޅުވީ ނޫޝިންއަށް އައު މަގާމު ދިނީ އޭޕްރިލް4ވަނަ ދުވަހުއެވެ.\nމި ދެބޭފުޅުންގެ މަޤާމުގެ ކުރިއެރުމާއެކު ދެ ބޭފުޅުންގެ މުސާރަ ވެސް ބޮޑުވެގެންދާނެއެވެ. އެގޮތުން އެބޭފުޅުންނަށް މުސާރައަށް 32،000 ރުފިޔާ އަދި އެލަވަންސްގެ ގޮތުގައި 15،000 ރުފިޔާއާއެކު މަހަކު ޖުމްލަ 47،000 ރުފިޔާ ލިބޭނެއެވެ.


15 ދަރިވަރަކާއި އެކު ބިއެމްއެލްގެ ގްރެޖުއޭޓް އިންޓާންޝިޕް ޕްރޮގްރާމަށް ކުރިޔަށް ގެންދަން ނިންމައިފި – Haftha\nThu, 20 January, 2022, 1:26 pm\n15 ދަރިވަރަކާއި އެކު ބިއެމްއެލްގެ ގްރެޖުއޭޓް އިންޓާންޝިޕް ޕްރޮގްރާމަށް ކުރިޔަށް ގެންދަން ނިންމައިފި\nމަތީ ތައުލީމު ފޯރުކޮށްދޭ މަރުކަޒުތަކުގެ ދަރިވަރުންނާއި ދަސްވެނިންނަށް އަމާޒުކޮށް ބޭންކް އޮފް މޯލްޑިވްސްގެ ގްރެޖުއޭޓް އިންޓާންޝިޕް ޕްރޮގްރާމަށް އަލަށް ހޮވުނު 15 ދަރިވަރުންނާއެކު ތިން ވަނަ އަހަރަކަށް މި ޕްރޮގްރާމް ކުރިޔަށް ގެންދިއުމަށް ނިންމައިފިއެވެ.\nރާއްޖޭގެ މަތީ ތައުލީމް ފޯރުކޮށްދޭ މަރުކަޒުތަކުގެ ދަރިވަރުންނާއި ދަސްވެނިންނަށް އަމާޒުކޮށް ބޭންކް އޮފް މޯލްޑިވްސްއިން ކުރިޔަށްގެންދާ މިޕްރޮގްރާމަކީ 12 މަސް ދުވަހަށް ބެހިގެންދާ ޕްރޮގްރާމެކެވެ.\nމި އިންޓާންޝިޕް ޕްރޮގްރާމް މެދުވެރިކޮށް ދަރިވަރުންނާއި ދަސްވެނިންނަށް މަސައްކަތުގެ އަމަލީ ތަޖްރިބާ ލިބުމުގެ އިތުރުން ބީއެމްއެލްއިން ނުވަތަ މާލީ ދާއިރާގެ ދާއިމީ ވަޒީފާއެއް ހޯދުމަށް ފުރުސަތު ލިބިގެންދާނެއެވެ. މި މުއްދަތުގައި ބައިވެރިންނަށް ބޭންކުގެ އެކިއެކި ބިޒްނަސް ޔުނިޓްތަކާއި ޑިޕާޓްމަންޓްތަކާއި ބްރާންޗްތަކުގައި މަސައްކަތް ކުރުމުގެ ފުރުސަތު ލިބިގެންދާއިރު މި ޕްރޮގާރާމްގައި ބައިވެރިވެ ބޭންކުގައި މަސައްކަތްކުރާ ދުވަސްތަކުގައި ކޮންމެ ބައިވެރިއަކަށް ވެސް އިރުޝާދު ދޭނެ ހާއްސަ މުވައްޒަފެއް ވަނީ ހަމަޖައްސާފައެވެ.\nމިކަމާ ގުޅޭ ގޮތުން ބީއެމްއެލް ޕީޕަލް އެންޑް ޗޭންޖް ޑައިރެކްޓަރ ސަހާ ވަހީދު ވިދާޅުވީ “ގްރެގުއޭޓް އިންޓާންޝިޕް ޕްރޮގްރާމްގެ ތިން ވަނަ ބެޗް ގެ ބައިވެރިންނަށް މަރުހަބާ ކިޔުމަކީ އަޅުގަނޑުމެންނަށް ލިބޭ އުފަލެއް. މި ޕްރޮގްރާމަކީ ދަސްވެނިންނަށް އުނގެނުމާއި ބޭންކުގެ އެކިއެކި ޑިޕާޓްމަންޓުތަކުގައި ވަޒީފާގެ ތަޖުރިބާ ހޯދާ ދަރިވަރުންގެ ޕްރޮފެޝަނަލް ހުނަރު ފުޅާ ކުރުމަށް ލިބޭ ރަނގަޅު ފުރުސަތެއް މި ޕްރޮގްރާމުގެ ބައިވެރިންނަށް ވަޒީފާގެ ޓްރެއިނިންގ ގެ މުއްދަތުގައި މުސާރަ ދެވޭނެއެވެ. އަދި ކާމިޔާބުކަމާއެކު މި ޕްރޮގްރާމް ނިންމާ ފަރާތްތަކަށް ބޭންކުގައި ދާއިމީ ވަޒީފާއެއް ހޯދުމުގެ ފުރުސަތު ވަނީ ހުޅުވާލެވިފައެވެ.”\nބީއެމްއެލް އިން އިންޓާންޝިޕް ޕްރޮގްރާމް ތައާރަފް ކުރީ 2018 ވަނަ އަހަރެވެ. މިހާތަނަން މި ޕްރޮގްރާމުގައި 30 ފަރާތަކުން ބައިވެރިވެފައިވާއިރު އޭގެތެރެއިން 14 ފަރާތަކަށް ވަނީ ބޭންކް އޮފް މޯލްޑިވްސްގެ ދާއިމީ ވަޒީފާގެ ފުރުސަތު ފަހިކޮށްދީފައެވެ\nބޭންކުން ކަނޑައަޅާފައިވާ ސިޔާސަތުތަކާއި ވަޒީފާ ދިނުމާއި މުވައްޒަފުން ތަމްރީނުކުރުމާ އަދި ހުނަރުވެރި މުވައްޒަފުން ވަޒީފާގައި ދެމެހެއްޓުމަށް ބޭންކުން އަޅަމުންދާ ފިޔަވަޅުތަކުގެ ސަބަބުން ވޯލްޑް އެޗްއާރުޑީ ކޮންގްރެސް އާއި އެމްޕްލޯޔަރ ބްރޭންޑިންގ އިންސްޓިޓިއުޓްއިން އިން ދޭ ޝަރަފުވެރި އެވޯޑް “އޭޝިއަރސް ބެސްޓް އެމްޕްލޯޔަރ ބްރޭންޑް އެވޯޑް” ވިދިވިދިގެން ތިންވަނަފަހަރަށް ބޭންކް އޮފް މޯލްޑިވްސް އަށް ވަނީ ލިބިފަ.\nފާހަގަ: ހަފްތާ, ބީއެމްއެލް, އިންޓާންޝިޕް


Lanka ge boduvazeeru Rajjeyn furaavadaigenfi\nދެ ދުވަހުގެ ރަސްމީ ދަތުރުފުޅު ނިންމަވާލެއްވުމަށްފަހު ރަނިލް މިއަދު ހެނދުނު ރާއްޖޭން ފުރާވަޑައިގެންނެވުމަށް އެއާޕޯޓުގައި. -- ފޮޓޯ: ފޮރިން މިނިސްޓްރީ\nސްރީލަންކާގެ ބޮޑުވަޒީރު ރަނިލް ވިކްރަމަސިންހަ ރާއްޖެއަށް ކުރެއްވި ފުރަމާނަ ދަތުރުފުޅު ނިންމަވާލެއްވުމަށްފަހު މިއަދު ހެނދުނު ފުރާވަޑައިގެންފި އެވެ.\nރައީސް އިބްރާހިމް މުހައްމަދު ސޯލިހުގެ ދައުވަތަކަށް ރަނިލް ރާއްޖެ ވަޑައިގެންފައިވަނީ މިދިއަ ހޯމަ ދުވަހު ހެނދުނެވެ.\nރަނިލް ރާއްޖެއަށް ކުރެއްވި ދަތުރުފުޅުގެ ތެރެއިން ދެ ގައުމުގެ ގުޅުން އިތުރަށް ބަދަހި ކުރުމުގެ ގޮތުން ހަތަރު އެއްބަސްވުމެއްގައި ސޮއި ކުރި އެވެ.\nއެ އެއްބަސްވުންތަކުގެ ތެރޭގައި ވިސާ ފެސިލިޓޭޝަން އެގްރީމަންޓެއް ވެސް ހިމެނެ އެވެ.\nމި އެއްބަސްވުމުގެ ދަށުން ލަންކާއަށް ދަތުރުކުރާ ދިވެހީންނަށް 90 ދުވަހުގެ އޮން އެރައިވަލް ވިސާ ހިލޭ ހަމަޖެހިގެންދާނެ އެވެ. އަދި ދެގައުމުގައި ވިޔަފާރިކު ރަން ބޭނުންވާ ފަރާތްތަކަށް މަލްޓިޕްލް އެންޓްރީ ބިޒްނަސް ވިސާ ހަމަޖެހިގެންދާ އިރު ލަންކާގައި ތައުލީމު ހާސިލު ކުރާ 18 އަހރުން ދަށުގެ ދިވެހި ދަރިވަރުންނާއި އެ ދަރިވަރުންގެ މައިންބަފައިންނާއި ބެލެނިވެރިންނަށް ވިސާގެ ލުއި ފަސޭހަ ލިބެ އެވެ.\nދެން ސޮއި ކުރެވުނު އެއްބަސްވުންތަކުގެ ތެރޭގައި އިޖުތިމާއީ ރައްކާތެރިކަމާއި، ވޮކޭޝަނަލް ދާއިރާއިން ޒުވާނުން ތަރައްގީ ކުރުމުގެ އިތުރުން މަތީ ތައުލީމާގުޅޭ އެއްބަސްވުމެއް ހިމެނެ އެވެ.\nބޮޑުވަޒީރުގެ މި ދަތުުރުފުޅުގެ ތެރެއިން ރައްޔިތުންގެ މަޖިލީހުގައި ވެސް ވަނީ ތަގުރީރު ކުރައްވައިފަ އެވެ. ލަންކާގައި ކިޔަވާ ކުދިންގެ ކާފަ އާއި މާމައަށް ވެސް އެކުދިން ކައިރީ ތިބުމުގެ ފުރުސަތު ދިނުމަށް ވިސާ ހަމަޖެއްސުމަށް ނިންމަވާފައިވާކަމަށް ރަނިލް ވަނީ ރައްޔިތުންގެ މަޖިލީހުގައި ދެއްވި ތަގުރީރުގައި ވިދާޅުވެފަ އެވެ.\nދެ ގައުމުގެ ދެމެދުގައި އެކި ދާއިރާތަކުން ޒަމާނުއްސުރެ ގުޅިގެން މަސައްކަތް ކުރަމުންދާކަން ފާހަގަކުރައްވަމުން ރަނިލް އެ ދުވަހު ވިދާޅުވީ، ރާއްޖެއާއެކު ވެފައިވާ އެއްބަސްވުމުގެ ތެރެއިން ދިވެހިންނަށް މިހާރު ކިޑްނީ އާއި ލިވާ ޓްރާންސްޕްލާންޓް ކުރުމުގެ ފުރުސަތު ލަންކާގައި ހުންނަ ޕްރައިވެޓް ހޮސްޕިޓަލުތަކުން ކުރުމުގެ މަގު ވެސް ފަހިވެފައިވާ ކަމަށެވެ.\nލަންކާގެ ބޮޑުވަޒީރުގެ މިދަތުރުފުޅުގައި، ރާއްޖޭގައި ކުރިއަށްދާ އިންޑިއަން އޯޝަން ކޮންފަރެންސް 2019 ގައި ބައިވެރިވެވަޑައިގެން އެ ކޮންފަރެންސް ޗެއާ ކޮށްދެއްވައިފަވެ އެވެ.\nރައީސް އިބްރާހިމް މުހައްމަދު ސޯލިހު ސްރީލަންކާ ފޮރިން މިނިސްޓްރީ + އަބްދުﷲ ޝާހިދު ރަނިލް ވިކްރަމަ ސިންހާ


Faris ah libifaivanee serious aniyaa thakeh kamah belevey: Aaila, Wakeelun | Mihaaru\nފާރިސް: އޭނާ އައިޖީއެމްއެޗަށް ރޭ ވެސް ގެނެސް ފަރުވާ ދިނީ ކޮނޑުހުޅަށް ސީރިއަސް އަނިޔާއެއް ލިބިފައިވާތީ ކަމަށް އާއިލާ އިން ތުހުމަތުކުރޭ. --ފޮޓޯ/މިހާރު\nފާރިސަށް ލިބިފައިވަނީ ސީރިއަސް އަނިޔާތަކެއް ކަމަށް ބެލެވޭ: އާއިލާ، ވަކީލުން\n19 މާޗް 2018 - 10:17 40 comments\nފުލުހުންގެ ބެލުމުގެ ދަށުން ދޫނިދޫގައި ބަންދު ކޮށްފައި ހުރި، ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހްމަދު ފާރިސް މައުމޫން، ތަހުގީގުގައި ސުވާލު ކުރުމަށް ގަދަކަމުން ގޮޅިން ނެރުމުގެ ތެރޭގައި ބިންމައްޗަށް ވެއްޓި ކޮނޑުހުޅަށް ލިބިފައިވާ އަނިޔާ ސީރިއަސް ކަމަށް އޭނާގެ އާއިލާ އާއި ވަކީލުން މިއަދު ތުހުމަތުކޮށްފި އެވެ.\nފާރިސްގެ ދެކޮޅުހެދުންތަކާ އެކު، ވަކީލެއްގެ ޣައިރު ހާޒިރުގައި ތަހުގީގަށް ސުވާލު ކުރުމަށް ގޮޅިން ނެރުމުގެ ތެރޭގައި ކޮނޑުހުޅަށް އަނިޔާވީ މިދިޔަ ހުކުރު ދުވަހު ކަމަށް އޭނާގެ ވަކީލުން ވިދާޅުވެ އެވެ. އެ އަނިޔާއާ ގުޅިގެން، ހޮނިހިރު ދުވަހުގެ ރޭ އައިޖީއެމްއެޗަށް ގެނެސް އެކްސްރޭއެއް ނެގުމަށް ފަހު، ރޭ ވެސް މާލެ ގެނެސް ފަރުވާ ދިން ކަމުގެ މައުލޫމާތު ލިބިފައިވާ ކަމަށް ފާރިސްގެ ވަކީލުން ވިދާޅުވި އެވެ.\nއެކަމަކު، ފާރިސަށް ފަރުވާދޭން މާލެ ގެނައިކަމެއް އަދި އޭނާ އަށް ލިބިފައިވާ އަނިޔާތަކުގެ ތަފްސީލެއް މިހާތަނަށް ވަކީލުންނާއި އާއިލާއާ ހިއްސާކޮށްފައެއް ނުވެ އެވެ.\n"އެންމެ ކުޑަމިނުން، އިމަޖެންސީ ފޯނު ކޯލެއް ވެސް ނުދޭ. ފާރިސް ރޭ އައިޖީއެމްއެޗަށް ގެނައި ކަން އަޅުގަނޑުމެންނަށް އެނގިގެން އާއިލާ އިން ވެސް ދިޔަ. އެކަމަކު އޭރު ލޯންޗަށް އަރުވައިގެން ގެންގޮސްފި. ދެ ވަނަ ފަހަރަށް މާލެ ގެނެސް ފަރުވާ ދޭނީ ކޮނޑުހުޅަށް ލިބުނު އަނިޔާ ސީރިއަސްވުމުން ކަމަށް ގަބޫލުކުރަނީ،" ވަކީލު، މުހައްމަދުު ފައިސަލް ވިދާޅުވި އެވެ.\nHas @afarismaumoon been taken hostage by @PoliceMv? Why is he being surrounded by so many police with their faces covered? Why is he being brought to the hospital so secretively? @MLmariyam @hrcmv @MDN_mv @TransparencyMV @UNHumanRights @amnesty pic.twitter.com/L67KZDUzqb\n— Yumna Maumoon (@yumna_maumoon) March 18, 2018\nފާރިސް ސިއްރުން ހޮސްޕިޓަލަށް ގެނައި ސަބަބާ މެދު ސުވާލު އުފައްދައި ދައްތާފުޅު، ޔުމްނާ މައުމޫން ކުރެއްވި ޓުވީޓެއް.\nFaris aniyaakoggen thahugeeg hingaa massala HRCM in balanee\nފައިސަލް ވިދާޅުވި ގޮތުގައި ފާރިސްގެ ހާލަތު އާއިލާ އާއި ވަކީލުންނަށް ފުލުހުން ނޭންގުމަކީ ކަންބޮޑުވާ މައްސަލައެކެވެ.\nއޭނާ ވިދާޅުވީ މިދިޔަ ޖުލައި މަހުން ފެށިގެން ފުލުހުންގެ ބަންދުގައި ހުންނެވި ފާރިސް، ބާރުގެ ބޭނުންކޮށްގެން ސަރުކާރު ވައްޓާލަން އުޅުނު ކަމަށް ތުހުމަތު ކޮށްފައިވާ މައްސަލައިގައި މިއަދު ސުވާލު ކުރަން ހަމަޖައްސާފައިވާ ކަމަށެވެ.\nވަކީލުން ވިދާޅުވެފައިވާ ގޮތުގައި ތަހުގީގު ކުރުމުގެ ނަމުގައި އޭނާއާ މެދު އަމަލު ކުރަމުން ދަނީ ވަރަށް އަނިޔާވެރިކޮށެވެ. ރިޝްވަތުގެ ދައުވާގައި، ފާރިސްއާ ދެކޮޅަށް އެއްވެސް ހެއްކެއް ނުފެނުމުން، ބާރުގެ ބޭނުންކޮށް ސަރުކާރު ވައްޓާލަން އުޅުމުގެ ތުހުމަތުކޮށް ތަހުގީގު ހިންގަން ފެށީ ވެސް ގާނޫނާ ޚިލާފަށް ކަމަށް ވަކީލުން ވިދާޅުވި އެވެ.\nބޮޑުބޭބޭފުޅު ރައީސް އަބްދުﷲ ޔާމީންގެ ވެރިކަން ވައްޓާލަން އުޅުމުގެ ތުހުމަތުގައި ފާރިސްގެ އިތުރުން ބައްޕާފުޅު މައުމޫން ވެސް ވަނީ ހައްޔަރު ކޮށްފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރިޝްވަތު ފާރިސް މައުމޫން ކުއްލި ނުރައްކަލުގެ ހާލަތު ދޫނިދޫ\nމައުމޫން އޭސީސީއަށް ޖަވާބުދާރީވާން ދެކޮޅު ހައްދަވައިފި\nމައުމޫން، ފާރިސް އަދި ނަދީމަށް ސުވާލެއް ނުކުރޭ


Dheenah kuraa furahsaara huttuvan jehey: Maumoon\nއިސްލާމް ދީނަށާއި ކީރިތި ރަސޫލާއަށް ފުރައްސާރަ ކުރުމަކީ އެއްވެސް ހާލެއްގައި ބަލައި ގަނެވޭނެ ކަމެއް ނޫން ކަމަށް ކުރީގެ ރައީސް އަދި ދީނީ އިލްމުވެރިޔާ މައުމޫން އަބްދުއްގައްޔޫމް ވިދާޅުވެއްޖެ އެވެ.\nރައީސް މައުމޫން މިހެން ވިދާޅުވީ ރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާއި ރަސޫލަށް ނިސްބަތްކޮށް ފުރައްސާރަ ކޮށްފައިވާތީ އެކަމާއި ގުޅިގެން ގިނަ ދިވެހިންނާއި ދީނީ އިލްމުވެރިން އިއްޔެއިން ފެށިގެން ކަންބޮޑުވުން ފާޅުކުރަމުންދަނިކޮށް މިއަދު ކުރެއްވި ޓްވީޓެއްގައެވެ.\nމައުމޫން ވިދާޅުވީ އިސްލާމް ދީނާއި ރަސޫލާ އަށް ފުރައްސާރަ ކުރުމަކީ އެއްވެސް ހާލެއްގައި ބަލައިގަނެވޭނެ ކަމެއް ނޫން ކަމަށެވެ. ކޮންމެ ބަޔަކު އެކަން ކުރި ނަމަވެސް އެއީ ހުއްޓުވަން ޖެހޭނެ ކަމެއް ކަމަށެވެ.\n"އިސްލާމް ދީނަށް ނުވަތަ ކީރިތި ރަސޫލާއަށް ފުރައްސާރަ ކުރުމަކީ އެއްވެސް ހާލެއްގައި ބަލައިގަނެވޭނެ ކަމެއް ނޫން. ކޮންމެ ބަޔަކު ކުރި ނަމަވެސް އެއީ ހުއްޓުވަން ޖެހޭނެ ކަމެއް."\nރައީސް މައުމޫން އަބްދުލްގައްޔޫމް މޯލްޑިވްސް ޕޮލިސް ސާވިސް އިސްލާމިކް މިނިސްޓްރީ + ދީނަށް ފުރައްސާރަ ކުރުން މޯޑިވިއަން ޑިމޮކްރަސީ ނެޓްވޯކް ޝަހިންދާ އިސްމާއީލް


Haveeru noohuge massalaigai kuri hukum baathilkoh, alun massala balanee Haveeru noohuge massalaigai kuri hukum baathilkoh, alun massala balanee\nހަވީރު ނޫހުގެ މައްސަލައިގައި ކުރި ޙުކުމް ބާތިލްކޮށް، އަލުން މައްސަލަ ބަލަނީ\nހަވީރު ނޫސް ހިންގި އިދާރާ:\n"ހަވީރު" ނޫހުގެ މިލްކުވެރިކަމާއި ގުޅޭގޮތުން 2016 ވަނަ އަހަރު ސިވިލް ކޯޓުން ކުރި ޙުކުމް ބާތިލްކޮށް، އަލުން އެ މައްސަލަ ބެލުމަށް ހައި ކޯޓުން އަމުރުކޮށްފިއެވެ.\nސިވިލް ކޯޓުން ކުރި ހުކުމް އިސްތިއުނާފުކުރުމަށް "ހަވީރު"ގެ ފަރާތުން ހައިކޯޓުގައި އެދިފައިވަނީ އެ ކުންފުނީގެ ވެރިޔާ ޑރ. މުޙައްމަދު ޒާހިރު ހުސައިނެވެ.\nސިވިލް ކޯޓުގެ ހުކުމް ބާތިލްކޮށް، އެ މައްސަލަ އަލުން ބެލުމަށް ހައިކޯޓުން ބުރާސްފަތި ދުވަހު ކުރި ހުކުމްގައި ބުނެފައިވަނީ "ހަވީރު"ގެ ކުރީގެ މުވައްޒަފުން ދެ އަހަރު ވަންދެން އެހެން މީޑިއާއެއްގައި އުޅުން މަނާ ކަމަށް ކަނޑައެޅި ބަޔާއި އެ މުވައްޒަފުން އެހެން މީޑިއާއެއްގައި އުޅޭ ނަމަ އެކަމަށް ފިޔަވަޅު އަޅަން އަންގާފައި އޮތް ބަޔާއި "ހަވީރު"ގެ މުދަލާއި ފައިސާ އާއި ވެބްސައިޓާއި އާކައިކް، "ހަވީރު ނިއުސް އެޖެންސީ"ގެ މެޖޯރިޓީ ހިއްސާދާރުން ކަނޑައަޅާ ފަރާތަކަށް ބަދަލުކުރަން އެންގި އެންގުމާއި "ހަވީރު މީޑިއާ ގްރޫޕް"ގެ ނަން އެހެން ނަމަކަށް ބަދަލުކުރަން އެންގި އެންގުމަކީ ދައުވާގައި އެދިފައި ނެތް ކަންތައްތަކެއް ކަމަށެވެ.\nއެހެންކަމުން ދައުވާކުރި ކަންކަމަށް ގޮތެއް ނިންމުމަށްޓަކައި އެ މައްސަލަ ސިވިލް ކޯޓަށް ތަހުވީލް ކުރަން އެ މައްސަލަ ބެއްލެވި ތިން ފަނޑިޔާރުން ކަމަށްވާ ފަނޑިޔާރު އަބްދުއްރައޫފް އިބްރާހިމާއި ފަނޑިޔާރު އަލީ ސަމީރުގެ އިތުރުން ފަނޑިޔާރު މުހައްމަދު ފައިސަލްގެ އިއްތިފާގުން ހައިކޯޓުން ވަނީ ޙުކުމް ކޮށްފައެވެ.\nއިބްރާހިމް ރަޝީދު މޫސާ އާއި ފާރޫޤް ޙަސަން އަދި މުޙައްމަދު ނަޢީމްގެ ފަރާތުން ސިވިލް ކޯޓުގައި ދައުވާކުރީ "ހަވީރު ނޫސް އޭޖެންސީ"ގެ އާމްދަނީން އެ3މީހުންނަށް ލިބެން ޖެހޭ މިންވަރު ހޯދުމަށާއި އެތަން ހިންގުމުގައި އެ ތިން މީހުންނަށް ބައިވެރިވޭނެ އިންތިޒާމް ހަމަޖެއްސުމަށެވެ.\nއެހެން ނަމަވެސް ސިވިލް ކޯޓުން ކުރި ޙުކުމުގައި ވަނީ އެނޫހުގެ ކުރީގެ މުވައްޒަފުން އެހެން މީޑިއާއެއްގައި ދެ އަހަރު ވަންދެން މަސައްކަތް ކުރުން މަނާކޮށް، އެހެން މީޑިއާއެއްގައި މަސައްކަތްކުރާނަމަ، އެކަމަށް ފިޔަވަޅު އެޅުމަށެވެ. އަދި "ހަވީރު"ގެ ހުރިހާ މުދަލާއި ހަވީރު ވެބްސައިޓާއި އާކައިވް "ހަވީރު ނިއުސް އެޖެންސީ"ގެ މެޖޯރިޓީ ހިއްސާދާރުން ކަނޑައަޅާ ގޮތަކަށް ބަދަލު ކުރުމަށާއި "ހަވީރު މީޑިއާ ގްރޫޕް"ގެ ނަން އެހެން ނަމަކަށް ބަދަލުކުރަން ވެސް ދައުލަތުގެ މައްޗަށް އޭރު ސިވިލް ކޯޓުން ވަނީ ޙުކުމް ކޮށްފައެވެ.\nސިވިލް ކޯޓުގެ ހުކުމުގައި "ހަވީރު"ގެ މުވައްޒަފުންނާ ގުޅޭ ގޮތުން ހިމެނޭ ބައި މުވައްޒަފުންގެ ފަރާތުން ވަނީ ހައި ކޯޓުގައި އިސްތިއުނާފުކޮށްފައެވެ.


SunOnline: Ehee beynunvaa nama furathama edheyny India ge kibain: Sarukaaru\nފިޝަރީޒް މިނިސްޓަރ ޑރ. މުހައްމަދު ޝައިނީ-- ސަން ފޮޓޯ/ ފަޔާޒު މޫސާ\nއެހީ ބޭނުންވާ ނަމަ ފުރަތަމަ އެދޭނީ އިންޑިއާގެ ކިބައިން: ސަރުކާރު\nއަމިއްލައަށް ހައްލު ނުވާނެ މައްސަލައެއް ނެތް\nއިންޑިއާއާ އޮތް ގުޅުން ނައްތައެއް ނުލެވޭނެ\nކުޑަ ވިޔަސް ރާއްޖެއަށް އިހްތިރާމު ކުރަންޖެހޭ\nމިވަގުތު ރާއްޖޭގައި ހިނގަމުންދާ ސިޔާސީ ހަލަބޮލިކަމަކީ ރާއްޖޭގެ އެތެރޭގެ މައްސަލައެއް ކަމަށާއި، އެތެރޭގެ މައްސަލަތައް ހައްލުކުރުމުގެ ގާބިލުކަން ރާއްޖޭގައި އެބަހުރިކަމަށް ދިވެހި ސަރުކާރުން ބުނެފިއެވެ.\nފިޝަރީޒް މިނިސްޓަރު ޑރ. މުހައްމަދު ޝައިނީ، ޓޫރިޒަމް މިނިސްޓަރު މޫސާ ޒަމީރު، އިކޮނޮމިކް މިނިސްޓަރު މުހައްމަދު ސައީދު އަދި ރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ ޝަކޫރު ބައިވެރިވެވަޑައިގެން، އިންޑިއާގެ ނޫސްވެރިންނަށް މައުލޫމަތު ދިނުމަށް ނޫސްވެރިންގެ ބައްދަލުވުމެއް މިއަދު މެންދުރުފަހު ވަނީ ބާއްވައިފައެވެ.\nއެ ބައްދަލުވުމުގައި ފިޝަރީޒް މިނިސްޓަރު ޑރ، މުހައްމަދު ޝައިނީ ވިދާޅުވީ ރާއްޖޭގައި ހިނގަމުންދާ މައްސަލަތަކަކީ ދާޚިލީ ކަންކަން ކަމަށާއި، އެއީ އަމިއްލައަށް ހައްލުކުރެވޭނެ ކަންކަން ކަމަށެވެ.\n"އަޅުގަނޑުމެން ނުދަން ކަޝްމީރު މައްސަލައިގެ ތެރެއަށް ވަދެ، މެދުވެރިއެއްގެ ރޯލު އަދާކުރާކަށް. އެއީ އެތެރޭގެ މައްސަލަތައް. މިފަދައިން އަޅުގަނޑުމެންގެ ގައުމުގައިވެސް މިއޮތީ އެތެރޭގެ ދާޚިލީ މައްސަލަތަކެއް. ކީއްވެގެންތޯ އަޅުގަނޑުމެންނަށް އަމިއްލައަށް އެމައްސަލަ ހައްލުކުރުމުގެ ފުރުސަތު ނުލިބެންވީ؟" ޝައިނީ ސުވާލު އުފެއްދެވިއެވެ.\nޝައިނީ ވިދާޅުވީ ރާއްޖެއަކީ ކުޑަ ގައުމެއް ނަމަވެސް ރާއްޖޭގައި ތިބީ މިނިވަން އަދި ގައުމީ ރޫހުން ފުރިގެންވާ ބައެއް ކަމަށާއި، ރާއްޖެއަށް އިހުތިރާމް ލިބެންޖެހޭނެ ކަމަށެވެ.\nއަދި އެއްވެސް މައްސަލައެއް ދިމާވެ، އެހީއެއް ބޭނުންވާ ނަމަ އެންމެ ފުރަތަމަ އެހީއަށް އެދޭނީ އިންޑިއާގެެ ކިބައިން ކަމަށްވެސްް ޝައިނީ ވިދާޅުވިއެވެ.\n"އެތެރޭގެ މައްސަލަތައް އަޅުގަނޑުމެން އަމިއްލައަށް ހައްލުކުރަން ދޫކޮށްލާ. އަޅުގަނޑުމެންނަށް އެހީއެއް ބޭނުންވެއްޖެ ހިނދެއްގައި އެންމެ ފުރަތަމަވެސް އެކަމަށް އެދޭނީ އިންޑިއާގެ ކިބައިން،" ފިޝަރީޒް މިނިސްޓްރީ ވިދާޅުވިއެވެ.\nމި ނޫސްވެރިންގެ ބައްދަލުވުމުގައި ރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ ޝަކޫރު ވިދާޅުވީ އިންޑިއާއަކީ ރާއްޖެއަށް އެންމެ އުނދަގޫ ހާލަތުގައި އެހީތެރިކަން ފޯރުކޮށްދޭ، އެއްބާރުލުންދޭ އެކުވެރިއެއް ކަމަށެވެ.\nރާއްޖޭގައި ހިނގައިދިޔަ ކަންކަމުގެ ތެރޭގައި އިންޑިއާ ސަރުކާރުންވެސް ބަޔާންތަކެއް ނެރުނުކަމަށާއި، ނަމަވެސް އެ ބަޔާންތަކާ ގުޅިގެން ރާއްޖެއިން އިންޑިއާއާ ވާހަކަ ދެއްކި ކަމަށް އާޒިމާ ވިދާޅުވިއެވެ.\n"ރާއްޖޭގެ ޑިޕްލޮމެޓުން އިންޑިއާ ސަރުކާރާ ވާހަކަ ދައްކައި، ހިނގައިދިޔަ ކަންކަން ވަރަށް ރަނގަޅަށް ސާފުކޮށްދީފައިވާނެ. އަންޑަސްޓޭންޑިންގް މިހާރު ގާއިމުވެއްޖެ،" އާޒިމާ ވިދާޅުވިއެވެ.\nސިޔާސީ އިންޑިއާ ޚާރިޖީ ގުޅުން ރާއްޖެ - އިންޑިއާ ކުއްލި ނުރައްކަލުގެ ހާލަތު\nދުވުމެއް ބާއްވާކަން ރަސްމީކޮށް އަންގާފައެއް ނެތް: ޔޫތު މިނިސްޓްރީ 1 ދުވަސް 16 މިނެޓް ކުރިން\nސިންގަޕޫރުގެ ސަމިޓްގައި ކިމް އާއި ޓްރަމްޕް އެއްބަސްވި ކަންކަން ތަންފީޒު ކުރުމަށް އެމެރިކާ ތައްޔާރުވަނީ 23 ގަޑި 23 މިނެޓް ކުރިން\nކަމާލުއްދީނަށް ޖޭޕީގެ ނައިބު ލީޑަރުގެ މަގާމު ގެއްލިއްޖެ 1 ދުވަސް 20 މިނެޓް ކުރިން\nޖޭޕީގެ ރައީސަކަށް އަލީ ވަހީދު އިންތިހާބުކޮށްފި 1 ދުވަސް 30 މިނެޓް ކުރިން


އެޑްމިނިސްޓްރޭޝަން،ޖެނެރަލް އެޑްމިނިސްޓްރޭޝަން ސެކްޝަން، ލީގަލް އެފެއާޒް (ޑްރާފްޓިންގ/ކޭސް ހޭންޑްލިންގ) ޔުނިޓް\n1. ސިއްޙީ ދާއިރާ އާ ގުޅުން ހުރި ޤާނޫނުތައް އެކުލަވާލުމުގެ މަސައްކަތް އެޓަރނީ ޖެނެރަލްގެ އޮފީހާ ގުޅިގެން ކުރުން.\n2.ސިއްޙީ ދާއިރާއާ ގުޅުންހުރި ގާނޫނުތަކުގެ ދަށުން ހަދަންޖެހޭ ގަވާއިދުތައް ހެދުމާއި އަދި އެކުލަވާލަންޖެހޭ އެހެނިހެން ގަވާއިދުތަކަށް ގާނޫނީ ބާރު ހޯދުމަށް ކުރަންޖެހޭ މަސައްކަތް ކުރުން\n3.ދާއިރާއަށް ހުށަހެޅޭ މައްސަލަތަކަށާއި ސިއްޙީ ދާއިރާއި މެދު އުފުލޭ ދައުވާތަކާއި ގުޅިގެން ދޭންޖެހޭ ގާނޫނީ ލަފާ ދިނުން.\n4.ދާއިރާއާ ގުޅުން ހުރި ގާނޫނީ މައްސަލަތަކުގައި ދާއިރާ ތަމްސީލު ކުރުމުގެ ގޮތުން ކުރަންޖެހޭ މަސައްކަތްތައް ކުރުން\n5.ދާއިރާގެ ޓެންޑަރ ކޮމިޓީގެ ނިންމުންތަކާ ގުޅިގެން ތައްޔާރު ކުރާ އެގްރީމެންޓުތައް ތައްޔާރުކުރުން.\n6.ބައިނަލް އަގުވާމީ ޖަމާއަތްތަކާ ގުޅިގެން ކުރެވޭ މަސައްކަތްތަކަށް ތައްޔާރުކުރެވޭ އެއްބަސްވުންތަކާއި، ޕްރޮޖެކްޓް ޑޮކިއުމަންޓްތައް ތައްޔާރުކުރުމާއި ލަފާ ދިނުން\n7.މިނިސްޓްރީގެ މުވައްޒަފުންނާ ބެހޭގޮތުން ބަލަންޖެހޭ މައްސަލަތައް ބަލައި އަޅަންޖެހޭ ފިޔަވަޅުތަކާބެހޭގޮތުން ލަފާ ދިނުން\n8.މިނިސްޓްރީގެ މުވައްޒަފުންނާ ބެހޭގޮތުން ބަލަންޖެހޭ މައްސަލަތައް ބަލައި އަޅަންޖެހޭ ފިޔަވަޅުތަކާބެހޭގޮތުން ލަފާ ފޯރުކޮށްދިނުން.\n9.ޤާނޫނީ އެކިއެކި މައްސަލަތަކާ ގުޅިގެން މިމިނިސްޓްރީގެ ފަރާތުން ސަރުކާރުގެ އިދާރާތަކަށާއި އެހެނިހެން މުއައްސަސާތަކަށް އަދި އަމިއްލަ ފަރާތްތަކަށް ފޮނުވަންޖެހޭ ސިޓީއާއި އެހެނިހެން ލިޔެކިޔުން ތައްޔާރުކުރުން\n10.ދާއިރާގެ ޤާނޫނުތަކާއި ގަވާއިދުތަކުގެ ދަށުން އުފައްދާ ކޮމިޓީ/ބޯޑު/ކައުންސިލްތަކަށް މެންބަރުން ޢައްޔަންކުރުމުގެ މަސައްކަތްތައް ކުރުވުން\n11.ދުވަހުން ދުވަހަށް އަންނަލިޔެކިޔުންތައް ބެލެހެއްޓުމާއި އެލިޔެކިޔުންތަކަށް ޢަމަލުކުރުން.\n12.މަސައްކަތާ ގުޅޭގޮތުން ރަށުންބޭރަށް ދާންޖެހޭ ކަންކަމުގައި ރަށުންބޭރަށް ގޮސް އެމަސައްކަތްތައް ކުރުން\n13.އޮފީހުގެ ރަސްމީ މަސައްކަތްތަކާ ގުޅޭގޮތުން ޙަވާލުކުރެވޭ އެންމެހައި ކަންތައްތައް ކުރުން\nރޭންކް އަދި މުސާރަ\nސަރވިސް އެލަވަންސް ދުވާލަކަށްޖެހޭ ރޭޓް30x ދުވަހަކަށް\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް9-4 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް9-3 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން\nލީގަލް އޮފިސަރުންގެ ވަޒީފާގެ އޮނިގަނޑުގެ، ސީއެސް9-2 ގްރޭޑްގައި މަދުވެގެން2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު %85 އިން މަތިން މާކްސް ހޯދާފައިވުން\n1. ޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހި ރާއްޖޭގެ ޤާއުމީ ސަނަދުތަކުގެ އޮނިގަނޑު ލެވެލް7ނުވަތަ ލެވެލް 8 ގެ ސަނަދެއް ހާސިލްކޮށްފައިވުން\nލޯ، ޝަރީޢާ އެންޑް ލޯ\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މި މިނިސްޓްރީގެ health.gov.mv ވެބްސައިޓުންނާއި ލިބެންހުންނާނެއެވެ.)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް ނުވަތަ އައި.ޑީ ކާޑު ގެއްލިފައިވާނަމަ، އެ ފަރާތެއްގެ އުފަންދުވަހުގެ ސެޓުފިކެޓު، ޕާސްޕޯޓު ނުވަތަ ޑްރައިވިންގ ލައިސަންސް.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީ ނުވަތަ ސެޓްފިކެޓް ނެތް ހާލަތްތަކުގައި، ކޯސް ފުރިހަމަ ކުރިކަމުގެ ލިޔުމުގެ ކޮޕީއާއި، މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ އެމް.ކިއު.އޭ އެސެސްމެންޓް ރިޕޯރޓްގެ ކޮޕީ އަދި ޓްރާންސްކްރިޕްޓްގެ ކޮޕީ:\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓްތަކުގެ ކޮޕީއާއި ޓްރާންސްކްރިޕްޓްގެ ކޮޕީ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ.\n6.މަސައްކަތުގެ ތަޖުރިބާގެ ލިޔުންތަކުގެ ކޮޕީ:\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނެ ކަންތައްތައް މި މިނިސްޓްރީގެ ވެބްސައިޓްގެ ޑައުންލޯޑްސް އިން ލިބެން ހުންނާނެއެވެ.\nމަޤާމަށް އެދި ހުށަހަޅަންޖެހޭ ތަކެތި މެއިލްކުރައްވާނީ 02 މާރިޗް 2021 ވަނަ ދުވަހުގެ 13:30 ގެ ކުރިން [email protected] އަށެވެ.\nއިންޓަރވިއު، ޕްރެސެންޓޭޝަން އޮންނާނެ ތަނާއި، މުއްދަތު\n- މިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2021 މާރިޗް މަހުގެތެރޭގައި މިނިސްޓްރީ އޮފް ހެލްތު ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ މުއްދަތުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n- އިންޓަވިއުގައި ޕްރެޒެންޓޭޝަން ހުށަހަޅުއްވަން ޖެހޭނެއެވެ.\nފަރާތްތަކަށް ޕޮއިންޓް ލިބުނު ގޮތުގެ ޝީޓް\n(A2 ފޯމް) އާންމުކުރުން\nއިންޓަވިއު ބާއްވާތާ ރަސްމީ ބަންދު ނޫން3ދުވަހުގެ ތެރޭގައި " ވާޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމް) އާންމުކޮށް ފެންނާނެހެން މި އިދާރާގެ ވެބްސައިޓްގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމް އާންމު ކުރާދުވަހުން ފެށިގެން ރަސްމީ ބަންދު ނޫން3ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމަޢުލޫމާތު ސާފުކުރައްވަން ގުޅުއްވާނީ 3014423 ނަންބަރު ފޯނަށެވެ. އަދި އީ-މެއިލް ކުރައްވާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާއި ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާއެވެ.\nޕަބްލިޝްކުރި ގަޑި: 2041\nސުންގަޑި: 02 މާރިޗު 2021 1330


ކައުންސިލް މެންބަރުންގެ ޒިންމާތަކާއި މަސްއޫލިއްޔަތުތައް | Secretariat of Kulhudhuffushi City Council\nނަން: ކައުންސިލްގެ ރައީސް އަލްފާޟިލް ޢަބްދުއްލަޠީފް ޙަސަން\nމަޤާމު: ކައުންސިލްގެ ރައީސް\nހުވާކުރެއްވި ތާރީޚް: 03 ޖޫން 2017\nޙަވާލުކުރެވިފައިވާ ދާއިރާ: ޕްލޭނިންގ ފައިނޭންސް އެންޑް އެކޮނޮމިކް ޑިވެލޮޕްމަންޓް\nދިވެހި ރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ4ވަނަ ބާބުގެ 32 ވަނަ މާއްދާގައި ބަޔާންކުރާ މަސްއޫލިއްޔަތުތައް އިންސާފުވެރިކަމާއި ހަމަހަމަކަމާއެކު އަދާކުރަމުން ގެންދިއުމާއި ރައްޔަތުންނަށާއި ސަރުކާރުގެ ފަރާތްތަކަށް ޖަވާބުދާރީވުން.\nރަށުގެ ތަރައްޤީގެ ޕްލޭންތައް ހެދުމާއި ރަށުގެ ވިޔަފާރިއާއި އިޤްތިޞާދީ ތަރައްޤީގެ ދާއިރާގެ އެންމެހައި މަސައްކަތްތައް ރާވާ ހިންގުމާއި ކައުންސިލްގެ ބަޖެޓާ ބެހޭގޮތުން ކުރަންޖެހޭ އެންމެހާ މަސައްކަތްތައް ކައުންސިލާއި ސަރުކާރުގެ ސިޔާސަތުތަކާއި އެއްގޮތްވާ ގޮތުގެމަތިން ރާވާ ހިންގާ ބެލެހެއްޓުމުގެ އެންމެހާ ކަންކަން ކުރުމާއި ކައުންސިލަށާއި ސަރުކާރަށް އަދި ރައްޔަތުންނަށް ޖަވާބުދާރީވުން.\nނަން: ކައުންސިލްގެ ނައިބުރައީސް އަލްފާޟިލް ޢަލީ ހާޝިމް\nމަޤާމު: ކައުންސިލްގެ ނައިބުރައީސް\nޙަވާލުކުރެވިފައިވާ ދާއިރާ: އެޑިއުކޭޝަން ހިއުމަން ރިސޯސަސް އެންޑް މީޑިއާ ކޯޑިނޭޓަރ\nޕްރީސްކޫލް ތަޢުލީމާއި ފަށާ ތަޢުލީމާއި މެދުމަދަރުސީ އަދި މަތީ ތަޢުލީމުގެ ކަންކަމާއި ބޮޑެތި މީހުންގެ ތަޢުލީމުގެ ކަންކަން އަދި އެކި ދާއިރާތަކުން މީހުން ބިނާކުރުމާއި އަދި މީޑިއާއާއި ގުޅުންހުރި ކަންކަން ކައުންސިލާއި ސަރުކާރުގެ ސިޔާސަތުތަކާއި އެއްގޮތްވާ ގޮތުގެމަތިން ރާވާ ހިންގުމުގެ އެންމެހާ ކަންކަން ކުރުމާއި ކައުންސިލަށާއި ސަރުކާރަށް އަދި ރައްޔިތުންނަށް ޖަވާބުދާރީވުން.\nޙަވާލުކުރެވިފައިވާ ދާއިރާ: މުނިސިޕަލް ސަރވިސް އެންޑް ލީގަލް އެފެއާޒް\nރައްޔަތުންނަށް ދެވޭ ކަރަންޓާއި ފެނާއި ނަރުދަމާގެ ޚިދުމަތްތަކާއި މިނޫނަސް ފޯރުކޮށް ދޭންޖެހޭ އަސާސީ ޚިދުމަތްތަކާއި މިއިދާރާއަށް ހުށަހެޅޭ ޤާނޫނީ ދާއިރާގެ އެންމެހާ ކަންކަން ސަރުކާރާއި ކައުންސިލްގެ ސިޔާސަތުތަކާއި އެއްގޮތްވާ ގޮތުގެމަތިން ހިންގާ ބެލެހެއްޓުމުގެ އެންމެހާ ކަންކަން ކުރުމާއި ކައުންސިލަށާއި ރައްޔަތުންނަށް ޖަވާބުދާރީވުން.\nދީނީ އެކި އެކި ޕްރޮގްރާމްތަކާއި ދީނާ ގުޅުން ހުރި ކަންކަން ކައުންސިލާއި ސަރުކާރުގެ ސިޔާސަތުތަކާއި އެއްގޮތްވާ ގޮތުގެމަތިން ރާވާ ހިންގުމުގެ އެންމެހާ ކަންކަން ކުރުން.\nނަން: ކައުންސިލް މެމްބަރު އަލްފާޟިލް ޢަހްމަދު މުޙައްމަދު\nމަޤާމު: ކައުންސިލް މެމްބަރު\nޙަވާލުކުރެވިފައިވާ ދާއިރާ: އިންފްރާ ސްޓްރަކްޗަރ އެންޑް ހައުސިންގ\nރަށުގެ މަގުތައް ރަނގަޅު ފެންވަރަކަށް ހެދުމާއި އިމާރާތް ކުރުން އަދި ރަށުގެ ރަށްވެހިކަމާއި، ގޯތިގެދޮރާއި ގުޅުން ހުރި ހުރިހާ ކަންކަން ސަރުކާރާއި ކައުންސިލްގެ ސިޔާސަތުތަކާއި އެއްގޮތްވާ ގޮތުގެ މަތިން ތަރައްޤީކޮށް ހިންގާ ބެލެހެއްޓުމުގެ އެންމެހާ ކަންކަން ކުރުމާއި ކައުންސިލަށާއި ސަރުކާރަށް އަދި ރައްޔަތުންނަށް ޖަވާބުދާރީވުން.\nޙަވާލުކުރެވިފައިވާ ދާއިރާ: ފިޝަރީޒް އެގްރިކަލްޗަރ އެންޑް ޓްރާންސްޕޯޓް\nރަށުގެ މަސްވެރިކަމާއި ދަނޑުވެރިކަން އަދި އެއްގަމާއި ކަނޑު ދަތުރުފަތުރާއި ބެހޭގޮތުން ކުރަންޖެހޭ އެންމެހާ ކަންކަން ސަރުކާރާއި ކައުންސިލްގެ ސިޔާސަތުތަކާއި އެއްގޮތްވާ ގޮތުގެ މަތިން ތަރައްޤީކޮށް ހިންގާ ބެލެހެއްޓުމުގެ އެންމެހާ ކަންކަން ކުރުމާއި ކައުންސިލަށާއި ރައްޔަތުންނަށް ޖަވާބުދާރީވުން.\nނަން: ކައުންސިލް މެމްބަރު އަލްފާޟިލާ ސަމާ ޢަލީ\nޙަވާލުކުރެވިފައިވާ ދާއިރާ: ހެލްތު ސޯސަލް ސެކިއުރިޓީ\nޕަބްލިކް ހެލްތު މަސައްކަތްތަކާއި ސިއްޙީ ޚިދުމަތްތަކާއި އެކަނިވެރި މައިންނަށާއި ދޮށީ އުމުރު ފުރާގެ މީހުންނަށް އަދި ފަޤީރުންނާއި މިސްކީނުން، ނުކުޅެދުންތެރިކަން ހުންނަ ފަރާތްތައް ސަރުކާރުގެ ސޯސަލް ސެކިއުރިޓީ ނިޒާމުގެ ތެރެއިން ލިބެންޖެހޭ ޙައްޤުތައް ހޯދައިދިނުމާއި އަދި މިކަންކަމާ ގުޅޭގޮތުން ކައުންސިލަށާއި ސަރުކާރަށް އަދި ރައްޔިތުންނަށް ޖަވާބުދާރީވުން.\nދިވެހި ރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ4ވަނަ ބާބުގެ 32 ވަނަ މާއްދާގައިވާ ކަންކަން ކުރުމާއި އެމާއްދާގެ “ނ” ގެ ދަށުން ޙަވާލުކޮށްފައިވާ އަންނަނިވި މަސްއޫލިއްޔަތު އަދާކުރުން.\nރަށުގެ ތިމާވެއްޓާއި ގުޅުންހުރި އެންމެހައި ކަންކަން ސަރުކާރާއި ކައުންސިލްގެ ސިޔާސަތުތަކާއި އެއްގޮތްވާ ގޮތުގެމަތިން ހިންގާ ބެލެހެއްޓުމުގެ އެންމެހާ ކަންކަން ކުރުމާއި މިއިދާރާގެ އެންމެހާ ކަންކަމުގައި ކައުންސިލަށާއި ސަރުކާރަށް އަދި ރައްޔަތުންނަށް ޖަވާބުދާރީވުން.\nއަންހެނުންގެ ތަރައްޤީއަށް މަސައްކަތްކުރާ ކޮމެޓީ ބާރުވެރި ކުރުމާއި ކޮމެޓީއާއި ގުޅިގެން އެކިއެކި ޕްރޮގްރާމްތަށް ކައުންސިލާއި ސަރުކާރުގެ ސިޔާސަތުތަކާއި އެއްގޮތްވާ ގޮތުގެމަތިން ރާވާ ހިންގުމުގެ އެންމެހާ ކަންކަން ކުރުން.\nނަން: ކައުންސިލް މެމްބަރު އަލްފާޟިލް މުޙައްމަދު ފަވާޛް\nޙަވާލުކުރެވިފައިވާ ދާއިރާ: ސްޕޯޓްސް އެންޑް އޮފީސް އެޑްމިނިސްޓްރޭޝަން\nކުލަބު ޖަމިއްޔާ ޖަމާއަތްތަކުގެ ދައުރު ހަރުދަނާ ކުރުމަށް ކުރަންޖެހޭ މަސައްކަތްތައް ކައުންސިލާއި ސަރުކާރުގެ ސިޔާސަތުތަކާއި އެއްގޮތްވާ ގޮތުން ކުރުމާއި ރަށުގެ އެކިއެކި ކުޅިވަރު ހަރަކާތްތަށް ހިންގުމާއި އެކަން ކުރިއެރުއްވުމަށް މަސައްކަތް ކުރުމާއި، ކައުންސިލް އިދާރާގެ އިދާރީ ގޮތުން ހިންގުމަށް ދުވަހުން ދުވަހަށް ކުރައްޖެހޭ އެންމެހާ ކަންކަން ކައުންސިލާއި ސަރުކާރުގެ ސިޔާސަތުތަކާއި އެއްގޮތްވާ ގޮތުގެމަތިން ރާވާ ހިންގުމުގެ އެންމެހޭ ކަންކަން ކުރުން. އަދި މިކަންކަމާ ގުޅޭގޮތުން ކައުންސިލަށާއި ސަރުކާރަށް އަދި ރައްޔިތުންނަށް ޖަވާބުދާރީވުން.\nމަސްމާރުކޭޓްގައި މަސްކެނޑުމުގައި ޖާގަތަކަށް ކުރިމަތިލުމުގެ ފުރުޞަތު ހުޅުވާލުން\n02/09/2021 02/09/2021 admin 1\nކުޅުދުއްފުށީގެ ތަރައްޤީގެ ޕްލޭންއާއި ލޭންޑް ޔޫސް ޕްލޭން ރައްޔިތުންނަށް ޙިއްސާކުރުމަށް ބާއްވާ ބައްދަލުވުމުގެ ދައުވަތު\n18/08/2021 admin 22\nއެންމެ ފަހުން އަޕްޑޭޓްކުރީ : 23 ސެޕްޓެމްބަރ 2021 ލިޔުން ހޯދުމަށް އެދި ހުށަހަޅާ ފޯމު DOC PDF\n23/09/2021 23/09/2021 admin 1\nކޮޕީރައިޓް © 2021 ކުޅުދުއްފުށީ ސިޓީ ކައުންސިލްގެ އިދާރާ


Kudarikilu balikoh Goidhoo ummeedhu bodu koffi\nކުޑަރިކިލު ބަލިކޮށް ގޮއިދޫ އުއްމީދު ބޮޑުކޮށްފި\nދޮންފަނު އިންވިޓޭޝަން ކަޕް ފުޓްބޯޅަ މުބާރާތުގައި މިއަދު ކުޅުނު މެޗުން ކުޑަރިލުގެ މައްޗަށް 3-1 އިން ކުރިހޯދައި އެންމެފަހުގެ ޗެމްޕިއަން ގޮއިދޫ މުބާރާތުގެ ސެމީ ފައިނަލުން ޖާގައެއް ހޯދުމުގެ އުއްމީދު ބޮޑުކޮށްފި އެވެ.\nދޮންފަނު ފުޓްބޯޅަ ދަނޑުގައި މިއަދު ކުޅުނު މެޗުގައި މެޗުގެ މޮޅު ކުޅުންތެރިޔާގެ މަގާމު ހޯދި އަލީ ޖަޒްލާން ދެ ލަނޑު ކާމިޔާބުކޮށްދިންއިރު އަނެއް ލަނޑު ޖަހައިދިނީ އަހްމަދު ބައްސާމްއެވެ. ކުޑަރިކިލުގެ ހަމައެކަނި ލަނޑު ޖެހީ ރިފާއު އަބްދުﷲ އެވެ.\nމިއަދުގެ މެޗު ބެލުމަށްޓަކައި މިދެ ރަށުގެ ގިނަ އަދަދެއްގެ ސަޕޯޓަރުން ވަނީ ދޮންފަނަށް ގޮސްފައެވެ.\nމި ނަތީޖާއާއެކު4ޕޮއިންޓާއެކު ގްރޫޕް ބީގެ ތާވަލުގެ އެއްވަނައިގައި ގޮއިދޫ އޮތްއިރު3ޕޮއިންޓާއެކު ދެވަނައިގަ އޮތީ ކުޑަރިކިލެވެ. ތިންވަނައިގައި އޮތް ކިހާދޫއަށް އެއް ޕޮއިންޓް ލިބިފައިވާއިރު، ފުލުގައި އޮތް ދަރަވަންދޫއަށް އަދި ޕޮއިންޓެއް ނުލިބެ އެވެ.\nމާދަމާ ކުޅޭ މެޗުގައި ބައްދަލުކުރާނީ ކިހާދޫ އާއި ދަރަވަންދޫ އެވެ. މި މުބާރާތުގައި ކުރިއަށްދާން ބޭނުންނަމަ މި ދެ ޓީމަށް ވެސް މި މެޗުން މޮޅެއް ހޯދުން މުހިއްމެވެ.\nބ. އަތޮޅުގެ 23 އަހަރުންދަށުގެ ކުދިންނަށް ހާއްސަކޮށްގެން ބާއްވަމުން އަންނަ މި މުބާރާތުގެ ވާދަވެރިކަން އަންނަނީ އަހަރަކަށް ވުރެ އަހަރެއް ބޮޑުވަމުންނެވެ.\nބ. އަތޮޅު ފަސް ރަށެއްގެ ފެނާއި ނަރުދަމާގެ ބީލަމުގެ މުއްދަތު އިތުރުކޮށްފި\nމާޅޮހުގައި ގިނަ އަދަދެއްގެ ބަނބުކެޔޮ ގަސް އިންދައިފި\n24 މޭ 2020


ﷲގެ ކުޅަދުންވަންތަކަން – ރާއްޖޭގެ ގިނަ ސަރަހައްދުތަކަށް ރޭ ވާރޭވެހުނު – Ilm\nﷲގެ ކުޅަދުންވަންތަކަން – ރާއްޖޭގެ ގިނަ ސަރަހައްދުތަކަށް ރޭ ވާރޭވެހުނު\nއިއްޔެ ކުރި އިސްތިސްޤާ ނަމާދަށްފަހު ރާއްޖޭ އެކި ހިސާބުތަކަށް ވިއްސާރަކޮށްފައިވާ އިރު ރާއްޖޭގެ ބޮޑުބަޔަކަށް ރޭވަނީ ބޯކޮށް ވާރޭ ވެހިފައެވެ. ޚުތުބާގައި ބަޔާންކޮށްފައިވާ ފަދައިން “މާތް ﷲ އީ އަޅުތަކުންގެ ބޭނުންތައް ފުއްދަވައިދެއްވާ ރަސްކަލާނގެއެވެ”.\nއިސްތިސްޤާ ނަމާދަށް ފަހު ގިނަ ރަށްރަށަށް ވާރޭ ވެހެން ފެށުމުން ވަރަށް ގިނަ މީހުން ގެންދަނީ މީސް މީޑިއާގައި އެކަން ފާހަގަކޮށް ﷲ އަށް ޝުކުރު ކުރަމުންނެވެ. އަދި ދުޢާ އިޖާބަވުމުގެ ހިތްހަމަޖެހުން ރައްޔިތުންގެ ހިތްތަކަށް ގެނުވިކަމަށް ގިނަ ބަޔަކު ފާހަގަކުރެއެވެ. އެހެންކަމުން އަޅުގަނޑުމެންނަށް އޮތީ ދީނަށް ފުރިހަމައަށް ރޫޖޫއަވެ އިސްތިޣުފާރުކޮށް ޝުކުރުވެރިވުމެވެ. އަދި މާތްﷲގެ ވަޙީ ބަސްފުޅު ތެދުކަން ޤަބޫލުކޮށް އެކަލާނގެ އެންގެވި ގޮތަށް ޢަމަލުތަށް ބަހައްޓަން ކުރުމެވެ.\nއިތުރަށް މާތްﷲގެ މި ވަޙީ ބަސްފުޅުތަކަށް ނަޒަރު ހިންގަވާ ލައްވަވާށެވެ. (فَقُلۡتُ ٱسۡتَغۡفِرُوا۟ رَبَّكُمۡ إِنَّهُۥ كَانَ غَفَّارࣰا) (ނޫހް ސޫރަތު 10)\nމާނަ: “ފަހެ، ތިމަންކަލޭގެފާނު ވިދާޅުވީމެވެ. ތިޔަބައިމީހުންގެ ވެރިރަސްކަލާނގެ حضرة ގައި ފާފަފުއްސެވުމަށްއެދި، ތިޔަބައިމީހުން ދަންނަވާށެވެ! ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ ރަސްކަލާނގެކަމުގައިވެއެވެ.”\n(یُرۡسِلِ ٱلسَّمَاۤءَ عَلَیۡكُم مِّدۡرَارࣰا) (ނޫހް ސޫރަތު 11)\nމާނަ: “(އޭރުން) އެކަލާނގެ ތިޔަބައިމީހުންގެ މައްޗަށް ބޯކޮށް (ވެހޭގޮތުގައި) ވާރޭ ފޮނުއްވާނެތެވެ”\nތައުބާވެ، އިސްތިޣްފާރުކުރުމުން (ފާފަ ފުއްސެވުން އެދި ދުޢާ ކުރުމުން) ޙާޞިލް ނުކުރެވޭނެ ނިޢްމަތެއް ނެތެވެ! ހޫދު ސޫރަތުގެ3ވަނަ ޢާޔަތުންވެސް މިކަން ޔަޤީންވެ ކަށަވަރުވެގެންދެއެވެ. “އަދި ތިއަބައިމީހުންގެ ވެރި ރަސްކަލާނގެ ޙަޟްރަތުން ފާފަ ފުއްސެވުން ތިއަބައިމީހުން އެދޭށެވެ! އަދި އެކަލާނގެއަށް ތިއަބައި މީހުން ތައުބާވާށެވެ! އެއިރުން ކަނޑައެޅިގެންވާ އަޖަލު ހަމަވެއްޖައުމަށްދާންދެން، ރަނގަޅު ދިރިއުޅުމެއްގައި އެކަލާނގެ ތިއަބައި މީހުން ލަހައްޓަވާނެތެވެ. އަދި އަމަލު އިތުރުކުރި ކޮންމެ މީހަކަށް، އެމީހަކު އިތުރުކުރި ޢަމަލެއްގެ ޖަޒާ ޤިޔާމަތް ދުވަހުން އެކަލާނގެ ދެއްވަވާނެތެވެ. ތިއަބައި މީހުން ފުރަގަސްދޭނަމަ، ފަހެ، ހަމަކަށަވަރުން، ބޮޑުވެގެންވާ ދުވަހެއްގެ ޢަޛާބާއިމެދު،ތިއަބައިމީހުންގެ މައްޗަށް ތިމަންކަލޭގެފާނު ބިރުފުޅު ގަނެއެވެ.”\nދެންއޮތީ ވާރޭ ވެހެން ފެށުމުގެ ވާރިދު ވެފައިވާ ދުޢާތަށް ކިޔުމެވެ.\nވާރޭ ވެހޭހިނދު ކިޔާ ދުޢާ\n”اللّهُمَّ صَيِّـباً نافِـعاً“ (رواه البخاري)\n”އޭ ހައްދަވައިބޮޑުކުރެއްވި އިލާހް! (މިވާރެއަކީ) ފައިދާހުރި ވާރެއެއްކަމުގައި ލައްވާނދޭވެ!“\n”مُطِرْنَا بِفَضْلِ اللَّهِ وَرَحْمَتِهِ“ (رواه البخاري و مسلم)\n”ﷲގެ ފަޟްލުވަންތަވެރިކަމާއި އެއިލާހުގެ ރަޙުމަތުން އަޅަމެންގެ މައްޗަށް ވާރޭވެހިއްޖެއެވެ.“


Iraq ga hunna America air base ah amaazukoh' Iranun missiles...\nއިރާގުގައި ހުންނަ އެމެރިކާގެ އެއަރ ބޭސް އަށް އަމާޒުކޮށް އިރާނުން މިސައިލް ހަމަލާތަކެއް ފޮނުވާލައިފި\nއިރާނުގެ ރިވޮލިޔުޝަނަރީ ގާޑުންވަނީ އިތުރު ހަމަލާތައް ދޭނެ ކަމުގެ އިންޒާރު ދީފައި\nސަރަހައްދުގައި ހުރި އެމެރިކާގެ އެފަދަ ތަންތަނަށް އަމާޒުކޮށް ހަމަލާތައް ދޭނެކަމަށް އިރާނުގެ ރިވޮލިޔުޝަނަރީ ގާޑުން ވަނީ ބުނެފައި\nކ. މާލެ | 8 ޖެނުއަރީ 2020 | ބުދަ 07:22 | 15,217\nއިރާނުން ވަނީ އިރާގުގައި ހުންނަ އެމެރިކާގެ އެއަރ ބޭސްއަށް ހަމަލާދީފައި - ޑެއިލީ މެއިލް\nއިރާޤުގައި ހުންނަ އެމެރިކާގެ ވައިގެ އަސްކަރީ މަރުކަޒެއް ކަމުގައިވާ އަލް-އަސަދް އެއަރ ބޭސް އަށް ޢަމާޒުކޮށް އީރާނުން މިސައިލް ޙަމަލާތަކެއް ދީފިއެވެ.\nބައިނަލްއަޤުވާމީ މީޑިޔާ ރިޕޯޓްތައް ބުނާގޮތުން މަދުވެގެން ދިހަ ރޮކެޓް ފޮނުވާލާފައިވެއެވެ. އިރާނުގެ ދައުލަތުގެ ޓީވީންވެސް ވަނީ އިރާނުގެ ރިވޮލިޔުޝަނަރީ ގާޑުން އެމެރިކާގެ އަލް-އަސަދް އެއަރބޭސް އަށް ދިހަ ރޮކެޓް ޙަމަލާ ފޮނުވާލާފައިވާކަމަށް ބުނެފައެވެ. އިރާނުގެ ރިވޮލިޔުޝަނަރީ ގާޑުންވަނީ އިތުރު ޙަމަލާތައް ދޭނެ ކަމުގެ އިންޒާރުވެސް ދީފައެވެ. އަދި ޞަރަޙައްދުގައި ހުރި އެމެރިކާގެ އެފަދަ ތަންތަނަށް ޢަމާޒުކޮށް ހަމަލާތައް ދޭނެކަމަށްވެސް އިރާނުގެ ރިވޮލިޔުޝަނަރީ ގާޑުން ބުނެފައިވާ ކަމަށް އިރާނުގެ ދައުލަތުގެ ޓީވީން ވަނީ ބުނެފަ އެވެ.\nސީއެންއެން އިން ބުނާގޮތުން މިޙަމަލާތަކުގެ މަޢުލޫމާތު އެމެރިކާގެ ރައީސް ޑޮނާލްޑް ޓްރަމްޕަށް ވަނީ މިހާރު އަރުވާފަ އެވެ. އަދި ޓްރަމްޕް އަންނަނީ މަޝްރަހު ގާތުން ބަލަމުންކަމަށްވެސް ރިޕޯޓްތައް ބުނެއެވެ. އަދި ޓްރަމްޕް ވަނީ މިޙަމަލާތަކާއި ގުޅިގެން ނޭޝަނަލް ސެކިޔުރިޓީ ޓީމާވެސް ބައްދަލުކުރައްވާފަ އެވެ. މިޙަމަލާތަކުގައި އެއްވެސް މީހަކަށް އަނިޔާވިކަމެއް އަދި މަރުވިކަމަށް އަދި މިހާތަނަށް ކަށަވަރުވެފައެއް ނުވެ އެވެ. އެކަންކަން އެމެރިކާގެ އަސްކަރިއްޔާއިން ބަލަމުން އަންނަކަމަށް މީޑިޔާ ރިޕޯޓްތައް ބުނެއެވެ. އަދި މިސައިލް ޙަމަލާތައް ޢަމާޒުކޮށްފައިވަނީ އިރާޤުގައި ހުންނަ އެމެރިކާގެ ދެ އެއަރ ބޭސްކަމަށްވާ އަލް އަސަދް އާއި އިބްރީލް އަށް ކަމަށްވެސް މީޑިޔާ ރިޕޯޓްތައް ބުނެއެވެ.\nއެމެރިކާގެ ހައުސްގެ ސްޕީކަރ ނެންސީ ޕެލޯސީ ގެންދަވަނީ އިރާނުގެ ޙާލަތާއި ގުޅޭގޮތުން މަޝްވަރާކުރަމުން ކަމަށްވެސް ސީއެންއެންއިން ރިޕޯޓްކޮށްފައިވެ އެވެ. ނެންސީ ޕެލޯސީ ބޭއްވި އެކަމާ ގުޅޭގޮތުން މަޝްވަރާ ކުރުމަށް ބައްދަލުވުމެއްގައި ޙަމަލާގެ ޚަބަރު ލިބިވަޑައިގަތުމުން މެންބަރުން އަރިހުން "ދުޢާ" ކުރުމަށް އެދިވަޑައިގެންނެވި ކަމަށް ސީއެންއެންއިން ވަނީ ރިޕޯޓްކޮށްފަ އެވެ.\nއިރާޤުގައި ހުންނަ އެމެރިކާގެ މި އެއަރ ބޭސް އަކީ އެމެރިކާގެ ފައުޖުތައް އިރާޤުގައި ޤާއިމުވެގެން ތިބޭ އެއަރ ބޭސް އެވެ. މިއެއަރ ބޭސްއަށް އެމެރިކާގެ ރައީސް ވަނީ 2018 ވަނަ އަހަރުގެ ޑިސެންބަރ މަހު ޒިޔާރާތްކުރައްވާފަ އެވެ.\nއެމެރިކާއިން ދިން ޙަމަލާއެއްގައި އީރާނުގެ ސަލާމަތީ ބާރުތަކުގެ އެންމެ މަތީވެރިޔާ ޤާސިމް ސުލައިމާނީ އަވަހާރަކޮށްލުމާއި ގުޅިގެން އިރާނުން ވަނީ އެކަމުގެ ބަދަލުހިފުން ވޭންދެނެވި ގޮތަކަަށް ހިފާނެ ކަަމަށް ބުނެފައެވެ. އަނެއްކޮޅުން ސުލައިމާނީ އަވަހާރަކޮށްލުމާއި ގުޅިގެން އިރާޤުގައި ހުންނަ އެމެރިކާގެ އެމްބަސީއަށް ޢަމާޒުކޮށްވެސް ވަނީ ދެ ރެެއަކު ޖެހިޖެހިޖެން ރޮކެޓް ޙަމަލާތަކެއް ދީފަ އެވެ.


ސުލްޠާން ޙާޖީ ޙަސަން - ވިކިޕީޑިއާ\nސުލްޠާން ޙާޖީ ޙަސަން\nސުލްޠާން ޙާޖީ ޙަސަން ސުލްޠާން ޙާޖީ ޙަސަން އަކީ ދެފަހަރެއްގެ މަތީން ދިވެހި ރަސްކަމުގެ ތަޚްތުގައި ރެދަލި ކުރެއްވި ރަސްކަލެކެވެ.\n1 ރަސްކަން ކުރެއްވި މުއްދަތު\n3 ހައްޖަށް ވަޑައިގަތުން\nރަސްކަން ކުރެއްވި މުއްދަތު[އުނިއިތުރު ގެންނަވާ]\nސުލްޠާން ޙާޖީ ޙަސަން ފުރަތަމަ ފަހަރު ރަސްކަން ކުރެއްވީ މީލާދީން 1442 ން 1467 އަށެވެ. އެއީ ހިޖުރައިން 846 ން 871 އަށެވެ. މިރަދުން ފުރަތަމަ ފަހަރު ރަސްކަމަށް އިސްވެ ވަޑައިގަތި ހިޖުރައިން 846 ވަނަ އަހަރުއެވެ. ފުރަތަމަ ފަހަރު 25 އަހަރު ވަންދެން ރަސްކަން ކުރެއްވި އެވެ.\nސުލްޠާން ޙާޖީ ޙަސަން ދެވަނަ ފަހަރު ރަސްކަން ކުރެއްވީ މީލާދީން 1467 ން 1468 އަށެވެ. އެއީ ހިޖުރައިން 872 ވަނަ އަހަރުއެވެ. މިރަދުން ދެވަނަ ފަހަރު ރަސްކަމަށް އިސްވެ ވަޑައިގަތި ހިޖުރައިން 872 ވަނަ އަހަރުއެވެ. ދެވަނަ ފަހަރު ރަސްކަން ކުރެއްވީ އަހަރު ދުވަސް ވަންދެނެވެ. އެހެންކަމުން ޖުމްލަ 26 އަހަރު ދިވެހި ރާއްޖޭގެ ރަސްކަން މިރަދުން ކުރައްވާފައި ވެއެވެ.\nއައްސުލްޠާން އަލްޙާއްޖި ޙަސަން ސިރީ ރާދަވީރު މަހާ ރަދުންނަކީ އަބޫބަކުރު ރަސްގެފާނު (ސުލްޠާން އަބޫބަކުރު (އެއްވަނަ)) ގެ ދަރިކަލެކެވެ. ދަންނަ މުޙައްމަދު ރަސްގެފާނު (ސުލްޠާން މުޙައްމަދު)ގެ ރަސްކަމުގައި މިރަދުން ފަނޑިޔާރު ކަމުގައި ހުންނެވިކަމަށް ބުނެވެއެވެ. މިއީ ވަރަށް އަނިޔާވެރި ރަސްކަލެއް ކަމަށް ބުނެވެއެވެ. މައްކާގެ މަޝްހޫރު ފަޤީހު ސުލައިމާން ވެސް ރާއްޖޭގައި އުޅުއްވީ ވެސް މިރަދުންގެ ރަސްކަމުގައެވެ.\nހައްޖަށް ވަޑައިގަތުން[އުނިއިތުރު ގެންނަވާ]\n25 އަހަރު ރަސްކަން ކުރެއްވުމަށްފަހު މިރަދުން ޙައްޖަށް ވަޑައިގަތީ ހިޖުރައިން 871 ވަނަ އަހަރު އެވެ. ޙައްޖުން އެނބުރި ވަޑައިގެން ދެވަނަ ފަހަރު ރާއްޖޭގެ ރަސްކަމަށް އިސްވެ ވަޑައިގެންނެވިއެވެ. އެއީ ހިޖުރައިން 872 ވަނަ އަހަރު އެވެ.\nއައްސުލްޠާން އަލްޙާއްޖި ޙަސަން (ތިންވަނަ) ޙައްޖުން އެބުރި ވަޑައިގަތީ 70 އަޅުން ގޮވައިގެންނެވެ. މިއަޅުން އޭނާ ގެންގުޅުއްވާން ފެއްޓެވީ ދިވެހި ޚާދިމުންގެ ބަދަލުގައި އޭނާގެ ގަނޑުވަރު ގައެވެ. ދުވަސްކޮޅެއްވީތަނާ މީގެ ތެރެއިން އަޅަކު ދިވެހި ރައްޔިތަކު މަރާލައިފި އެވެ. އެއިރު ފަނޑިޔާރު ކަމުގައި ހުންނެވި، އަލްޤާޟީ ޙަސަން ޝީރާޒީ ބާރުއެޅުއްވީ އެއަޅުކަލޭގެޔާމެދު އިންޞާފު ކުރެއްވުމުގެ މައްޗަށެވެ. ނަމަވެސް ރަދުން އެގޮތް ގަބޫލުފުޅެއް ނުކުރެއްވި އެވެ. ރަދުންނާއި ފަނޑިޔާރު ކަލޭގެޔާއި ދެމެދު ވަރަށް މަތީ ދަރަޖައަކަށް ދެބަސްވެވިއްޖެ އެވެ. ބުނެވެނީ މިދެބަސްވުމުގެ ނަތީޖާއެއްގެ ގޮތުން ރަދުންގެ އަމުރުފުޅަށް ފަނޑިޔާރު ކަލޭގެ ފާނުންގެ ހަށިގަނޑުގައި ކަފަ ބަދެފައި ރޯކޮށްލީ އެވެ. މިކަމާމެދު ފަޤީހް ސުލައިމާން ވެސް ރަދުންނަށް ވަރަށް ނަޞޭޙަތްތެރިވިކަމަށް ބުނެވެއެވެ.\nގިނަ ދުވަސްތަކެއް ނުވެ، އިންޞާފުވަންތަ ކަލެއްގެ އަދުލުވެރި، މަންޒަރެއް ތަމްސީލުވެގެން ހިގައްޖެއެވެ. ވަރަށް ބިރުވެރި ނާމާން އާލާސް ކަންފުޅަކަށްފަހު ރަދުން އަވަހާރަ ވެއްޖެއެވެ. މިރަދުން ފަސްދާނު ލެވިފައިވަނީ ލޮނު ޒިޔާރަތް ކޮޅުގައި އޮންނަ ގާސަންދޯކު ގައެވެ.\nއައްސުލްޠާން އަލްޙާއްޖި ޙަސަން އަވަހާރަވީ ހިޖުރައިން 872 ވަނަ އަހަރު އެވެ.\nސުލްޠާން އަބޫބަކުރު (އެއްވަނަ) ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ސައްޔިދު މުޙައްމަދު\nސުލްޠާން ސައްޔިދު މުޙައްމަދު ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން މުޙައްމަދު (ދެވަނަ)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 23:00 ގައެވެ.


ހިލޭ ބޭސްފަރުވާ ލިބޭނީ ކޮންމެވެސް އެއް ސްކީމަކަށް: އާސަންދަ | Jazeera\tހިލޭ ބޭސްފަރުވާ ލިބޭނީ ކޮންމެވެސް އެއް ސްކީމަކަށް: އާސަންދަ - Jazeera\nހިލޭ ބޭސްފަރުވާ ލިބޭނީ ކޮންމެވެސް އެއް ސްކީމަކަށް: އާސަންދަ\nއީމާ މުހައްމަދު ވަހީދު April 12, 2019 109 views0\nއިންޑިއާ މެލޭޝިއާ އަދި ސްރިލަންކާ ގައި އުޅޭ ދިވެހިންނަށް ހާއްސަ ކޮށްގެން ތައަރަފު ކުރި "މެރަނާ" ސްކީމުގެ ދަށުން އެގައުމުތަކުގައި ދިރިއުޅޭ ކޮންމެ ދިވެއްސަކަށް ވެސް ބައިވެރިވެވޭނީ އޭގެ ތެރެއިން އެއް ސްކީމެއްގައި ކަމަށް އާސަންދައިން ބުނެފިއެވެ.\nއިއްޔެ ތައާރަފް ކުރި މެރެނާ ސްކީމާއި ބެހޭ ގޮތުން މައުލޫމާތު ދެއްވުމަށް މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން އާސަންދަ ކޯޕަރޭޝަނުގެ އެސިސްޓެންޓް ޖެނެރަލް މެނޭޖާ އައިމިނަތު ޒީނިއާ ވިދާޅުވީ، މެރެނާ ސްކީމުގައި އެތިން ގައުމުގައި ދިރިއުޅޭ ރައްޔިތުން ރަޖިސްޓްރީ ވާ ހިސާބުން ހުސްނުވާ އާސަންދަ އެގައުމުތަކުގައި އުޅޭ ރައްޔިތުންނަށް ނުލިބޭނެ ކަމަށެވެ.\n"ދެ ސްކީމް މިއޮތީ ވަކިކޮށްފައި. އެއްވެސް ރައްޔިތަކަށް ދެ ސްކީމްގެ ތެރެއިން ހިދުމަތް ލިބޭގޮތަކަށް ނޫން އޮންނަނީކީއެއް. ޗޫޒް ކުރަން މިޖެހެނީ ހުސްނުވާ އާސަންދަ ސްކީމްތޯ ނުވަތަ މެރަނާ ސްކީމްތޯ ރާއްޖެއިން ބޭރުގައި އުޅޭ ބޭފުޅުން ނަންގަވާނީ،" ޒީނިއާ ވިދާޅުވި އެވެ.\nޒީނިއާ އިތުރަށް ވިދާޅުވީ، މެރަނާ ސްކީމުގެ ދަށުން ބޭސް ފަރުވާ ކުރާ އިރު މާލީ އެހީ ލިބޭނީ އެ ތިން ގައުމުގައި މަދު ވެގެން6މަސް ދުވަހު އުޅެފައިވާ މީހުންނަށް ކަމަށެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި، އާސަންދައިންގެ ފަރާތުން އިތުރަށް ވިދާޅުވީ، މެރަނާ ސްކީމުން ވެސް އެޑްމިޓްކޮށްގެން ފަރުވާ ހޯދާ ނަމަ އައިޑީ ކާޑް ދެއްކުމުން ހިދުމަތް ލިބޭނެ ކަމަށެވެ. ނަމަވެސް އެޑްމިޓްނުކޮށް ފަރުވާ ހޯދާނަމަ ޖެހޭނީ ފައިސާ ދީގެން ފަރުވާ ހޯދުމަށް ފަހު ލިޔެކިޔުން އާސަންދައަށް ހުށަހަޅަން ކަމަށާއި އޭރުން ހަރަދުވި ފައިސާ އެ ކުންފުނިން އެމީހަކަށް ދޭނެ ކަމަށްވެސް ބުނެފައިވެއެވެ.


Salaah ge hat-trick un Champion liverpool rangalhu feshumeh\nމުހައްމަދު ސަލާހް، ކާމިޔާބު ކުރި ހެޓްރިކާއެކު ލީޑްސް ޔުނައިޓެޑްގެ މައްޗަށް 4-3 ގެ މޮޅަކާއެކު މި ސިޒަންގެ ލިވަޕޫލުން ފަށައިފި އެވެ.\nސޯޅަ އަހަރު ފަހުން އިނގިރޭސި ޕްރިމިއާ ލީގްގައި ވާދަ ކުރަން ފެށި ލިޑްސް، ކުޅުނު ފުރަތަމަ މެޗުގައި އެންފީލްޑްގައި ލިވަޕޫލް ކޮޅަށް ތިން ލަނޑު ޖެހިދާނެ ކަމަށް މެޗު ފެށުމުގެ ކުރިން ގަބޫލު ކުރެވިފައެއް ނެތެވެ. ޕްރިމިއާ ލީގަށް އެނބުރި އައި ޓީމަކަށް އެންފީލްޑްގައި ލިވަޕޫލް ކޮޅަށް ތިން ލަނޑު މީގެ ކުރިން ޖަހާފައި ވަނީ 18 އަހަރު ކުރިންނެވެ.\nމާސެލޯ ބިއެލްސާގެ ކޯޗްކަމުގެ ދަށުން އިނގިރޭސި ޗެމްޕިއަންޝިޕްގެ ޗެމްޕިއަންކަން ހޯދައިގެން ޕްރިމިއާ ލީގަށް ކޮލިފައިވި، ލީޑްސްއިން މެޗުގައި ދެއްކި ކުޅުމާއެކު އެ ޓީމަކީ ބަލި ކުރަން ފަސޭހެ ޓީމެއް ނޫންކަން ޔަގީންވި އެވެ. ޕްރިމިއާ ލީގްގެ ވަރުގަދަ ކުލަބުތަކަށް ވެސް ލީޑްސްއާ ދެކޮޅަށް ފަސޭހަ ނުވާނެކަން، މާސެލޯ ބިއެލްސާ ރާވާފައިވާ ގޭމް ޕްލޭނުން ހާމަ ކޮށްދެ އެވެ.\nމެޗު 3-3 ން އެއްވަރުވާން ދަނިކޮށް، ލީޑްސް އަށް މެޗު ގެއްލުނީ މެޗުގެ ފަހު ކޮޅުގައި އެ ޓީމަށް ހެދުނު ގޯހަކުންނެވެ. ލީޑްސްގެ ޕެނަލްޓީ އޭރިއާގެ ތެރެއިން ރޮޑްރިގޯ މޮރޭނޯ، ލިވަޕޫލްގެ ފަބިއާނޯއަށް ފައުލު ކުރުމުން ދިން ޕެނަލްޓީން ސަލާހް ލިވަޕޫލް މެޗުން މޮޅުކޮށް ދިން ލަނޑު ކާމިޔާބު ކުރި އެވެ. ސަލާހްގެ ހެޓްރިކްގެ ތެރެއިން ދެ ލަނޑަކީ ޕެނަލްޓީން ކާމިޔާބު ކުރި ލަނޑުތަކެވެ. ލިވަޕޫލަށް މެޗުގެ ލީޑް ފުރަތަމަ ނަގައިދިނީ ވެސް ޕެނަލްޓީ އަކުންނެވެ.\nލިވަޕޫލަށް ދިން ފުރަތަމަ ޕެނަލްޓީއަކީ ސުވާލު އުފެދުނު ގޮތަކަށް ދިން ޕެނަލްޓީ އެކެވެ. ރެފްރީ ޕެނަލްޓީ ދިނީ ސަލާހް ފޮނުވާލި ބޯޅަ ލިޑްސްގެ ރޮބިން ކޮޗް އަތުގައި ސީދާ ޖެހުނު ކަމަށް ނިންމައިގެނެވެ. ނަމަވެސް ވީޑިއޯ ރިޕްލޭއިން ފެންނަނީ ކޮޗްގެ ފައިގައި ފުރަތަމަ ބޯޅަ ޖެހޭ ތަނެވެ. އަތުގައި ޖެހެނީ ފައިގައި ޖެހި މިސްރާބު އޮޅިގެންނެވެ. ވީއޭއާރު މެދުވެރިކޮށް ބަލައި އެ ނިންމުން ބަދަލު ކުރުމުގެ އިހްތިޔާރު އެފަދަ ހާލަތުގައި ރެފްރީއަށް އޮވެއެވެ. ނަމަވެސް އެ ފުރުސަތުގެ ބޭނުން ނުހިފައި ސީދާ ލިވަޕޫލަށް ޕެނަަލްޓީ ދިނެވެ. ފުރަތަމަ ލަނޑު ސަލާހް ކާމިޔާބު ކުރީ އެ ޕެނަލްޓީން ހަތަރު ވަނަ މިނެޓްގަ އެވެ.\nމެޗުގެ 12 ވަނަ މިނެޓްގައި ލީޑްސްއިން ނަތީޖާ ހަމަހަމަ ކުރި އެވެ. އެ ޓީމުގެ ލަނޑު ކާމިޔާބު ކުރީ ޖެކް ހެރިސަން އެވެ. ކަލްވިން ފިލިޕްސް ދިން ބޯޅަ ހަރިސަން ގޯލްގެ ތެރެއަށް ފޮނުވާލީ އޭރިއާގެ ބޭރުގައި ހުރެފަ އެވެ. މެޗުގެ 20 ވަނަ މިނެޓްގައި އެންޑޭ ރޮބަޓްސަން ނަގައިދިން ކޯނަރުން ބޮލުން ފޮނުވާލައިގެން ލަނޑު ކާމިޔާބު ކުރީ ވާޖިލް ވެންޑައިކް ލިވަޕޫލަށް އަނެއްކާ ލިޑް ނަގައިދިނެވެ. ލީޑްސްއަށް އަލުން ނަތީޖާ ހަމަހަމަ ކޮށްދިނީ ޕެޓްރިކް ބެމްފޯޑް އެވެ. އޭނާ ލަނޑު ކާމިޔަބު ކުރީ މެޗުގެ 30 ވަނަ މިނެޓްގަ އެވެ. ތިން މިނެޓް ފަހު ސަލާހް ލިވަޕޫލަށް އަލުން ލީޑް ނަގައިދިނެވެ. ލިވަޕޫލަށް އޭރިއާ ބޭރުން ލިބުނު ހިލޭ ޖެހުން، ލީޑްސްގެ ޑިފެންޑަރުން ބޮޅުން ދިފާއު ކުރުމުން އެ ބޯޅަ ވެއްޓުނީ އޭރިއާގެ ތެރެއަށެވެ. ސަލާހް ވަނީ ގޯލްގެ މަތީ ކަނަށް އެބޯޅަ ވައްދާލަފަ އެވެ. ދެ ވަނަ ހާފުގައި ލީޑްސްއަށް ނަތީޖަ ހަމަހަމަ ކޮށްދިނީ މަޓެއުޝް ކްލިޗް އެވެ.\nއެ ނަތީޖާއިން މެޗު ހަމަހަމަވާން ދަނިކޮށް ލިވަޕޫލްގެ ލަނޑު ޕެނަލްޓީން ސަލާހް ކާމިޔާބު ކުރީ 88 ވަނަ މިނެޓްގަ އެވެ.\nމުހައްމަދު ސަލާހް ލިވަޕޫލް


Baby Fushuge' Nurah'kaatherikan! - TrendingRED\n27 އޮކްޓޯބަރ 2017 - 18:00\nމައިންބަފައިން އަބަދުވެސް ބޭނުންވާނީ އެމީހުންގެ ދަރިންނަށް އެންމެ ފައިދާހުރި މޮޅު ތަކެތި އިޚްތިޔާރުކުރުމަށެވެ. ބޭބީ ފުށަކީ ދަރިފުޅު ވިހާ ހިސާބުން ފެށިގެން ގިނަ މައިންބަފައިން ދަރިން ގައިގައި ހާކަން ބޭނުންކުރާ އެއްޗެކެވެ. ނަމަވެސް ގިނަ ބަޔަކަށް މީގެ ނުރައްކާތެރިކަން ނޭނގެއެވެ.\n1960ގެ އަހަރުތަކުން ފެށިގެންވެސް ބޭބީ ފުށް ނުވަތަ ޓެލްކަމް ޕައުޑަރ ބޭނުންނުކުރުމަށް ސައިންޓިސްޓުން އިންޒާރުދެމުންދިޔައެވެ. ނެޕީ ޖަހާއިރު ހަންގަނޑު ހިކިކޮށް ބެހެއްޓުމަށް އާންމުކޮށް ބޭނުންކުރާ މިފުށުގެ ސަބަބުން އުމުރުގެ ވަކި ހިސާބަކުން އޯވަރީ ކެންސަރު ޖެހުމަށް މަގުފަހިކުރުވައެވެ. އަދިި ގައިގައި މިފުށް ހާކާއިރު އެފުށް ނޭވާޔާއިއެކު ހަށިގަނޑަށް އެތެރެވުމަކީވެސް ގެއްލުންދެނިވި ކަމެކެވެ. މިއީ ނެވާ ހިއްލުމާއި ފުއްޕާމޭގެ ކެންސަރަށް މަގުފަހިކުރާ ކަމެކެވެ.\nރީތިވާ ސާމާނާއި ކޮމްޕެކްޓް ޕައުޑަރގައިވެސް ހުންނަ ޓެލްކަމް އަކީ އެސްބެސްޓޯސް ކިޔާ ކެންސަރުޖެހުމަށް މަގުފަހިކުރާ މިނަރަލްވެސް ހުންނަ ތަންތަނާ ކައިރިން މައިން ކުރެވޭ އެއްޗެކެވެ. އެހެންކަމުން ބައެއް ޓެލްކަމް ފުށްތަކުގައި އެސްބެސްޓޮސް ހުރުމަކީ އެކަށީގެންވާ ކަމެކެވެ. އެހެންކަމުން ވީހާވެސް މިތަކެތި ބޭނުންކުރުމުން ދުރުވުން ބުއްދިވެރިއެވެ.


"Miadhakee anehkaaves kalhu dhuvaheh"\nއުމަރު ނަސީރު: އިންޑިއާގެ މައްސަލާގައި އަބަދުވެސް ގައުމު އިސްކުރުމަށް ވަކާލާތު ކުރައްވާ -- ފޮޓޯ އަވަސް އާކައިވް\nރާއްޖޭގެ މިހާރުގެ ސަރުކާރާއެކު ވަރަށް ބަދަހި ގުޅުމެއް އުފައްދާފައިވާ އިންޑިއާއިން މިއަދު ރާއްޖެއަށް ޑޯނިއާ މަރުކާގެ އެއާކްރާފްޓެއް ދިނުމުން އެކަމަަށް ފާޑު ވިދާޅުވެ މިއަދަކީ އަނެއްކާވެސް ކަޅު ދުވަހެއް ކަމަށް ކުރިން ސިފައިންގޭގައި މަސައްކަތް ކުރެއްވި އަދި ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއާނާ ވިދާޅުވީ "މިއަދަކީ އަނެއްކާ ވެސް ކަޅު ދުވަހެއް" ކަމަށެވެ. އިންޑިއާގެ އަސްކަރީ ހަރަކާތްތައް ރާއްޖޭގައި ފުޅާވުމާއި އިންޑިއާ ސިފައިން ރާއްޖެއަށް އިތުރު ކުރަމުންދާ ދިއުމަށް އަލި އަޅުވާލައްވައި އުމަރު މިއަދު ވިދާޅުވީ "މި ނުރައްކަލުގެ ވާހަކަ އަޅުގަޑުމެން ދައްކަން ފެށިއިރު މިކަން ގަބޫލު ނުކޮށް ތިއްބެވި ބޭފުޅުންނަށް މި ވަމުންދާ ގޮތް [މިހާރު] އިހުސާސް ކުރެއްވޭނެ ކަމަށް ހީކުރާ" ކަމަށެވެ.\nއަދި ވިދާޅުވީ "ހަދިޔާ އެއް ދޭން އައި މީހުން އަށް އަހަރުވީއިރު ތިން އުޅަނދާ 200 ސިފައިންނަށް ބަދަލުވެފައިވާ" ކަމަށެވެ.\n"ކިތަންމެ ބައިވަރު ތިއްބަސް އިރާދަ ކުރެއްވިއްޔާ ބާލާނަން،" އުމަރު ވިދާޅުވި އެވެ.\nއިންޑިއާ އެއާ ކްރާފްޓް ހަދިޔާ ކުރުމުން އުމަރުގެ ފާޑުކިޔުންތައް އާއިރު މިއީ އިންޑިއާގެ ހަރަކާތްތައް ރާއްޖޭގައި ފުޅާ ކޮށްފައިވާތީ އެކަމަށް ވަރަށް ބޮޑަށް ފާޑުކިޔުންތައް ވެސް އަމާޒުވެފައިވާ ދަނޑިވަޅެކެވެ. އަދި އިންޑިއާއިން ރާއްޖޭގެ އުތުރަށް ކާގޯ ފެރީއެއްގެ ދަތުރުތައް ވެސް ފެށުމުން އެ ފާޑުކިޔުންތައް އިތުރުވެފައި ވެއެވެ.\nމިއަދު ދިން އެއާ ކްރާފްޓާބެހޭ ގޮތުން އިންޑިއާ ހައިކޮމިޝަނުން ބުނެފައި ވަނީ އެ އެއާ ކްރާފްޓް އޮޕަރޭޓް ކުރާނީ ދިވެހި ސިފައިން ކަމަށާއި އެކަމަށް ދިވެހި ޕައިލެޓުން ތަމްރީނު ކޮށްފައިވާ ކަމަށެވެ. އަދި އެމްއެންޑީއެފްގެ ކޮންޓްރޯލްގެ ދަށުގައި އެއާކްރާފްޓް ހުރިހާ ހަރަދެއް ކުރާނީ އިންޑިއާގެ އަސްކަރިއްޔާއިން ކަމަށެވެ. އެމްއެންޑީއެފްގެ އެއާ ވިންގުގެ ކުލަތައް ހިމަނާފައިވާ މި އެއާކްރާފްޓްގެ އެހީގައި ޓެރަރިޒަމްގެ އަމަލުތައް ހުއްޓުވޭނެ ކަމަށް ވެސް ބުންޏެވެ.\nއެ ބޯޓު ދުއްވާނެ ޕައިލެޓް ތަމްެރީނުކޮށް ނިންމި ކަމަށް ބުނި ރާއްޖޭގައި އިންޑިއާ ސިފައިން އުދުއްސާތާ އަށް އަހަރުވެފައިވާ ދެ ހެލިކޮޕްޓަރު ދުއްވާނެ ދިވެހި ޕައިލެޓުން ތަމްރީނުކޮށެއް ނުނިމެެ އެވެ. އެ ދެ އުޅަނދު ދުއްވަނީ އިންޑިއާ ސިފައިންނެވެ. އެކަމަށް ގިނަ އަދަދެއްގެ ސިފައިން ރާއްޖެ ފައިބައި ތިބެ އެވެ. އެކަމާ ދިވެހިންގެ ވަރަށް ގިނަ ބަޔަކު ނުރުހޭކަން ފާޅުކޮށް ފާޑު ކިޔުންތައް އަމާޒު ކުރާތާ އެތައް އަހަރެއް ވެފައި ވެއެވެ.\nއުމަރު ނަސީރު އިންޑިއާ އެމްއެންޑީއެފް + ދިވެހި އިންޑިއާގެ ގުޅުން


Faris aai Yamin ge shareeai live kuran Raajje tv in edhijje | Mihaaru\nރާއްޖެ ޓީވީގެ ސީއޯއޯ ފިޔާޒު ވާހަކަ ދައްކަވަނީ: ޝަރީއަތްތައް ލައިވްކޮށް ގެނެސް ދިނުމުގައި ގާނޫނީ ހުރަހެއް އޮތް ކަމަށް ނުދެކޭ ކަމަށް ވިދާޅުވި --ފޮޓޯ/މިހާރު\nޔާމީންގެ މަރާއި ފާރިސްގެ ޝަރީއަތް ލައިވްކުރަން ރާއްޖެ ޓީވީން އެދިއްޖެ\n14 ސެޕްޓެމްބަރ 2017 - 16:12 16 comments\nއެ ކޯޓު ހިންގުމާ ހަވާލުވެ ހުންނެވި ގާޒީ އާދަމް އާރިފަށް ރާއްޖެ ޓީވީގެ ސީއޯއޯ ހުސައިން ފިޔާޒް ފޮނުއްވި ސިޓީގައި ވަނީ މުޖުތަމައުގެ މަސްލަހަތު ހިމެނޭ ބޮޑެތި މައްސަލަތަކުގެ ޝަރީއަތް ލައިވް ކުރުމުގައި ގާނޫނީ ހުުރަހެއް އޮތް ކަމަކަށް ދެކެވަޑައިނުގަންނަވާ ކަމަށެވެ. އިންސާފު ގާއިމް ކުރުމަކީ ޝަރުއީ ދާއިރާގެ މަސްއޫލިއްޔަތަކަށް ވާއިރު އިންސާފު ގާއިމުވާ މަންޒަރު ރައްޔިތުންނަށް ފެނުމަކީ މުހިންމު ކަމެއް ކަމަށް އެ ސިޓީގައިވެ އެވެ.\nނޮވެމްބަރު 3، 1988 ގައި ރާއްޖެ އަށް ބަޔަކު ދިން އުދުވާނީ ހަމަލައިގެ ޝަރީއަތް ވެސް ވަގުތުން ދުރަށް ދެއްކިކަން ފާހަގަކޮށް، ރާއްޖެ ޓީވީން އެދިފައި ވަނީ ފާރިސްގެ ޝަރީއަތާއި ޔާމީންގެ މަރުގެ މައްސަލައިގެ ޝަރީއަތް އެ ސްޓޭޝަނުން ލައިވްކޮށް، ބްރޯޑްކާސްޓް ކުރެވޭނެ އިންތިޒާމް ހަމަޖައްސައި ދިނުމަށެވެ.\nޝަރީއަތްތައް ލައިވްކޮށް ބްރޯޑްކާސްޓްކޮށް، ޓެލެކާސްޓް ކުރުމަކީ މިދިޔަ 30 ވަރަކަށް އަހަރުގެ ތެރޭގައި ވެސް ރާއްޖޭގައި ކޮށްފައިވާ ކަމެއް ނޫނެވެ. ރާއްޖޭގައި ހުޅުވާލައިގެން ގެންދާ ޝަރީއަތްތަކަށް ނޫސްވެރިން ވަނުމުގެ ހުއްދަ ދިނަސް އެއްވެސް ބާވަތެއްގެ އިލެކްޓްރޯނިކް ވަސީލަތެއް ޝަރީއަތުގެ މަޖިލީހަށް ވެއްދުމުގެ ހުއްދައެއް ނޯވެ އެވެ. ކޯޓުގެ ހުއްދަ ނެތި، އެފަދަ ކަމެއް ކޮށް، ޝަރީއަތުގެ މަޖިލިސް ރެކޯޑްކޮށްފި ނަމަ އެއީ ފިޔަވަޅު އެޅޭ ކަމެކެވެ.\nދުނިޔޭގެ ބައެއް ގައުމުތަކުގައި ބޮޑެތި ޝަރީއަތްތައް ލައިވްކޮށް، ބްރޯޑްކާސްޓް ކުރެ އެވެ. އެކަމަކު އެއީ ވަރަށް މަދުން ކުރާ ކަމެކެވެ. ބައެއް ގައުމުތަކުގައި އެއީ މުޅިން މަނާކޮށްފައި އޮންނަ ކަމެކެވެ.\nއިތުރު ލިޔުންތައް ކްރިމިނަލް ކޯޓް ފާރިސް މައުމޫން ރާއްޖެ ޓީވީ ޔާމީން ރަޝީދު މަރާލުން މީޑިއާ\nފިޔާޒަށް ކުރާ ދައުވާގެ ހުކުމް މިއަދު އިއްވަނީ


Gina Adhadhehge Meth Raajje Ah Lahgaafaivey: Fuluhun – adduLIVE\nގިނަ އަދަދެއްގެ މެތު ރާއްޖެ އަށް ލައްގާފައިވޭ: ފުލުހުން\nSep 15, 2021, 17:22 ހަސަން ރަޝީދު\nރާއްޖެ އަށް ގިނަ އަދަދަކަށް މަސްތުވާތަކެތީގެ ތެރޭގައި ހިމެނޭ އެންމެ ނުރައްކާތެރި އެއް ބާވަތް، މެތަޕެޓަމައިން (މެތު) ލައްގާފައިވާ ކަމަށް ފުލުހުން ބުނެފިއެވެ.\nމިއަދު ބޭއްވި މަޖިލީހުގެ ޕެޓިޝަން ކޮމިޓީގައި ވާހަކަދައްކަމުން ފުލުހުންގެ ޑްރަގް އެންފޯސްމަންޓް ޑިޕާޓްމަންޓް (ޑީއީޑީ) ގެ ސުޕްރިޓެންޑެންޓް ހެޑް އަހުމަދު ޝާކިރު ވިދާޅުވީ މިދިޔަ ދެ އަހަރުތެރޭގައި ރާއްޖެ އަށް އެތެރެކުރެވުނު 50 ކިލޯގެ މެތު އަތުލައިގެންފައިވާ ކަމަށާއި އަދި ރާއްޖޭގެ އެކި ރަށްތަކަށް ލައްގަމުންދިޔަ މަސްތުވާތަކެތީގެ ބާވަތްތަކުގެ ތެރޭގައި ވެސް ގިނަ އަދަދަކަށް މެތު ހިމެނޭ ކަމަށެވެ.\nއެގޮތުން އެފަދަ މައުލޫމާތެއް ލިބިއްޖެނަމަ އެ ސަރަހަދެއްގެ ހުރިހާ ފަޅުރަށްތަކާއި، މީހުން ދިރިއުޅޭ ރަށްތަކާއި ކަނޑުއޮޅިތައް ބަލައި ޗެކްކުރަމުންދާ ކަމަށް ޝާކިރު ވިދާޅުވިއެވެ.\n"ގިނަ އަދަދެއްގެ މެތު ރާއްޖެ އަށް ހަމަ ލައްގައިގެން ވެސް އެތެރެވެފައި އެބަހުރި. ފަހަރުގައި ރާއްޖެ އަށް ލެއްގި ބައެއް މެތު ޕެކެޓުތައް ހުރުމަކީ އެކަށީގެންވާ ކަމެއް ބައެއް މީހުންގެ އަތްމައްޗަށް އަރާފައި" ޝާކިރު ވިދާޅުވިއެވެ.\nއަދި ރާއްޖޭގައި މެތު ބޭނުންކުރަމުންދާ މީހުންގެ އަދަދު އިތުރުވަމުންދާކަން ފާހަގަކުރެވޭ ކަމަށާއި އެގޮތުން ޑްރަގު ކެފޭތަކުގައި ވެސް މެތުގެ ތަފާތު އެކި ބާވަތްތައް ލިބެން ހުންނަކަން ފާހަގަކުރެވޭ ކަމަށްވެސް ޝާކިރު ވިދާޅުވިއެވެ. ނަމަވެސް ރާއްޖޭގައި މެތު އުފައްދާކަމުގެ އެއްވެސް މައުލޫމާތެއް އަދި މިހާތަނަށް ލިބިފައި ނުވާ ކަމަށާއި އެފަދަ މައުލޫމާތެއް އެއްވެސް ފަރާތަކަށް ލިބިފައިވާނަމަ އެކަން އެންގުމަށް ވެސް ވަނީ އެދިފައެވެ.


Raahjeyge furathama teen sentaru kulhudhuhfusheegai hulhuvumah thahyaaruvanee\nރާއްޖޭގެ ފުރަތަމަ ޓީން ސެންޓަރު ކުޅުދުއްފުށީގައި ހުޅުވުމަށް ތައްޔާރުވަނީ\nކުޅުދުއްފުށީ އަމީނީމަގުގައި ފްރީޒްލެންޑް ފިހާރަ ކައިރީގައި ހެދި މި ޓީން ސެންޓަރަކީ ފުރާވަރު ކުދިންނަށް ޚާއްސަ މަރުކަޒެއްކެވެ. މިތަނުގެ މަސައްކަތް ނިންމާ މިހާރު ވަނީ ހުޅުވުމަށް ތައްޔާރުވެފަ އެވެ.\nކުޅުދުއްފުށީ ދެކުނު ދާއިރާގެ މެމްބަރު އަލްއުސްތާޒް މުހައްމަދު ނަޝީދު ހެއްދެވި މިތަން ހުޅުވުން އޮންނަނީ މާދަމާ ރޭ 8:30 ގަ އެވެ. މިތަން ހުޅުވައިދެއްވާނީ ކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން އާއި ކުޅުދުއްފުށީގައި ހުރި ސަރުކާރުގެ ސްކޫލުތަކުގެ ޕްރިންސިޕަލުންނެވެ.\nހުޅުވުމުގެ ރަސްމިއްޔާތު ފޯރިގަދަކުރުމަށް ބޮޑުބެރު ހަރަކާތްތަކާއި، ވަގުތުން ފައިސާގެ އިނާމުލިބޭ ފިޓްނަސް ޗެލެންޖުގެ ހަރަކާތްތަކެއްވެސް ހިނގާނެއެވެ. މިރަސްމިއްޔާތު އިތުރަށް ހިތްގައިމުކޮށްދިނުމަށްޓަކާ، ޒުވާން އުމުރުގެ ވީހާވެސް ގިނަކުދިން މިރަސްމިއްޔާތުގައި ބައިވެރިވުމަކީ އިންތިޒާމްކުރާ ފަރާތުގެ ވަރަށް ބޮޑު އެދުމެކެވެ.\nމިސެންޓަރުގެ ބޭނުމަކީ ފުރާވަރުގެ ކުދިންނަށް (ޓީން ކުދިންނަށް) އެއްތަނަކަށް އެއްވެ، ބައްދަލުވެ، ފިލާވަޅުދަސްކޮށްލައި، މުނިފޫހިފިލުވާލައި، އެއްޗެއް ކުޅެލައި ހަދާލުމުގެ ފުރުސަތު އެއްފުރާޅެއްގެ ދަށުން ހޯދައިދިނުމެވެ.


އެދިގެން ތި ލޯތްބަށް 10 – Esfiya – Dhivehi Vaahaka Site\n- by Marsha - 73- November 5, 2019\nއެ މަންޒަރު ފެނުމުން އިޝާމްގެ ލޭ ކެކިގެން ދިޔަ ކަހަލައެވެ. ދެއަތްތިލަ މުށްކަވާ ބާރު ކޮށްލަމުން އިޝާމްއަށް ކުރިއަށް ފިޔަވަޅެއް އަޅާލެވުނެވެ. ނަމަވެސް އިޝާމްއަށް ވުރެ ކުރިން ނާއިލް ގޮސް ޔަޒާންގެ މޭގައި ޖަހާ ދުރަށް ކޮއްޕާލިއެވެ.\n“އަނގައިން އެއްޗެއް ބުނާ އިރަށް ގަޔަށް ބޮލަށް އަރާ އަނިޔާ ކުރާކަށް ނުޖެހޭ. ދެވަނަ ފަހަރަށް ނައިހާ ގައިގަ ނުޖަހައްޗޭ!” ރުޅި އައިސް ރަތް ވެފައި ހުރި ނާއިލް ބުންޏެވެ.\nނައިހާއަށް ނާއިލްއާ އިޝާމް ފެނުމުން ލަދުން އިސް ޖަހާލެވުނީ އެ ތަނުގައި ދެކެވުނު ވާހަކަ އެ ދެމީހުންނަށް އަޑު އިވުނު ކަމަށް ހީކޮށެވެ.\n“މީ އަހަންނާ ނައިހާގެ މެދުގަ އޮތް ކަމެއް، އިތުރު މީހަކު މިތަނަށް ވަންނާކަށް ނުޖެހޭ” ޔަޒާންވެސް ރުޅި އައިސްފައި ކުރިއަށް ފިޔަވަޅެއް އަޅާލިއެވެ.\n“ދެ މީހުންގެ މެދުގަ ތި ކަންތައް ބާއްވަން ބޭނުމިއްޔާ ނައިހާއަށް އަނިޔާ ނުކޮށް ހުރޭ. އޭނައަށް އަނިޔާ ކުރާ ތަން ބަލާކަށް މަޑުންނެއް ނުހުންނާނަން. ގެޔަށް ގޮސް ވާހަކަ ދައްކައިގެން ޖެހިގެން ތި އުޅޭ މައްސަލައެއް ހައްލު ކުރޭ” ނާއިލް ކުޑަކޮށްވެސް ފަހަތަކަށް ނުޖެހެއެވެ.\n“އަހަންނެއް ދެން ނުދާނަން ޔަޒާންއާ އެކީއެއް، ބޭނުމެއް ނޫން ވާހަކަ ދައްކައިގެން ހައްލު ކުރާކަށް. އަހަރެން ބޭނުމެއް ނޫން ދެން ޔަޒާންއާ އެކީ އުޅޭކަށް. ވަރި ވާން ބޭނުމީ” ކުރިއަށް ޖެހިލަމުން ނައިހާ ބުންޏެވެ.\n“ވަރި ވާން ބޭނުމޭ ބުނާ އިރު ނައިހާ ތީނީ އަހަރެންގެ ދަރިއަކަށް ބަލިވެއޭ” ނައިހާއާ ދިމާއަށް ދަމުން ޔަޒާން ބުނެލިއެވެ.\n“މި ހުރިހާ ދުވަހު ޔަޒާން ވިސްނިންތަ އެކަމާ؟ މިއަދު އަހަރެން ބޭނުމެއް ނޫން އެއްވެސް ކަމަކާ ވިސްނާކަށް. ޔަޒާން އަހަރެން ވަރި ކުރޭ!” ނައިހާ ބަނޑުގައި އަތް ޖައްސާލަމުން ބުންޏެވެ.\nރުޅި އައިސްގެން ތުރުތުރު އަޅައަޅާ ހުރި ޔަޒާން އެއްޗެއް ނުބުނެ ހުއްޓެވެ.\n“މި ބުނީނު ވަރި ކުރާށޭ!” ނައިހާ ހަޅޭ ލަވައިގަތެވެ.\nކުރިން ދުވަހަކުވެސް ނައިހާގެ ފަރާތުން ފެނިފައި ނުވާ ސިފައެއް އެރޭ ފެނުމުން ޔަޒާން ހުރީ ހައިރާން ވެފައެވެ. ކިތަންމެ ރުޅި އައި ނަމަވެސް ކުރިން ނައިހާ ޔަޒާންއާ ދިމާއަށް ބާރަށް އެއްޗެއް ނުބުނެއެވެ. ޔަޒާން ރުޅި އައިސްގެން އެއްޗެހި ކިޔާ، ޒުވާބު ކުރަން އުޅުނު ނަމަވެސް ނައިހާ ވަހަކަ ދައްކާނީ މަޑު މައިތިރި ކަމާ އެކީއެވެ. އެރޭ، އެހެން ބައެއްގެ ކުރިމަތީ ނައިހާ އެ ގޮތަށް ވާހަކަ ދެއްކުމުން ޔަޒާންއަށް މަޑުންނެއް ނުހުރެވުނެވެ.\nކުރިއަށް ފިޔަވަޅެއް އަޅާލަމުން ޔަޒާން ތިންވަނަ ފަހަރަށް ނައިހާގެ ކޯ މަތީ ޖެހުމާ އެކު ނައިހާ ވެއްޓެން ދިޔައެވެ. ނާއިލް އައިސް ނުހިފެހެއްޓި ނަމަ ނައިހާ ވެއްޓުނީހެވެ. ކުރިން ތުންފަތް ފަޅައިގެން ދިޔަ ތަނުން އަނެއްކާވެސް ލޭ އަންނަން ފެށިއެވެ. ޔަޒާން ޖެހިލެއް ބާރު ކަމުން ނައިހާގެ މޫނު މައްޗަށް އަނދިރި ވެގެން ދިޔައެވެ. ނާއިލްގެ އަތުތެރޭ ހުރެ ނައިހާގެ ލޯ މެރެން އުޅުނެވެ.\nރުޅި އައިސްގެން އިޝާމް ޔަޒާންއާ ދިމާއަށް ދާން ފެށިއެވެ. ނަމަވެސް ނޫރާ އިޝާމްގެ އަތުގައި ހިފަހައްޓާފައި އަވަސް އަވަހަށް ދެ ފަރާތަށް ބޯ ހަލުވާލާފައި ނައިހާ ކައިރިއަށް ދިޔައީވެސް އިޝާމްގެ އަތުގައި ހިފައިގެންނެވެ.\nނޫރާއާ އިޝާމް ކައިރި ވުމުން އެ ދެ މީހުންނާ ނައިހާ ހަވާލު ކޮށްފައި ދިޔަ ގޮތަށް ނާއިލް ޔަޒާންގެ ކުރިމަތީ ހުއްޓުނެވެ.\n“އިޝާމް…” ނައިހާ އެ ދިމާއަށް ބަލަން ހުރެ އިޝާމްގެ ނަމުން ގޮވާލީ ނާއިލްއާ ޔަޒާން ތަޅައިގަނެފާނެ ހެން ހީވެގެންނެވެ.\nނައިހާ ބުނަން ބޭނުންވީ ކީކޭ ކަން އިޝާމްއަށް ވިސްނުނެވެ. ބޯ ޖަހާލާފައި އިޝާމް ބާރަށް ގޮސް ނާއިލްގެ އަތުގައި ހިފާ ދުރަށް ގެންދަން އުޅުނެވެ.\n“ނާއިލް!” އިޝާމް ބާރަށް ނާއިލްގެ ނަމުން ގޮވާލުމުން އިޝާމް ދެ ފިޔަވަޅެއް ވަރު ފަހަތަށް ޖެހިލިއެވެ.\n“ނައިހާ އެ ބުނީ ވަރި ކުރާށޭ!” ޔަޒާންގެ މޫނަށް ބަލަން ހުރެ ނާއިލް ބުނެލިއެވެ.\n“ވަރި ކޮށްފަ ތިހިރީ!” ނައިހާއާ ދިމާއަށް އެނބުރިފައި އެހެން ބުނި ގޮތަށް ޔަޒާން އެ ތަނުން ނިކުމެގެން ދިޔައެވެ.\nބަނޑުގައި އަތް ޖައްސާލަމުން ނައިހާއަށް މުށިތައް މަތީ އިށީނދެވުނެވެ. ނުރޯން މަސައްކަތް ކުރި ނަމަވެސް އެ ކަން ކާމިޔާބު ނުވުމުން މޫނުގައި ދެ އަތް އަޅާލިއެވެ. ނައިހާ ގައިގައި ބައްދާލައިގެން އިން އިރު ނޫރާގެ ލޮލުންވެސް ކަރުނަ އާދެއެވެ. ދުރުގައި ބަލަން ހުރެފައި ނައިހާ ރޯން ފެށުމުން ނާއިލްވެސް އައިސް ކޮއްކޮގެ ގައިގައި ބައްދާލިއެވެ.\nއިޝާމްއަށް ނައިހާ ރޯ ތަން ބަލަން ހުންނާކަށް ކެތެއް ނުވިއެވެ. އައިސްފައި ހުރި ރުޅި އަދިވެސް ނުފިލާތީ އެނބުރިފައި ޓެރެސް ވަށައިގެން ޖަހާފައިވާ ދަގަނޑުގައި ހަތަރު ފަސް ފަހަރަށް ޖަހާލިއެވެ.\nނާއިލް ޖީބުން ފޯން ނަގާ އާދިލްއަށް ގުޅާލިއެވެ.\n“ބައްޕާ، މަންމަ ގޮވައިގެން ޓެރެސްއަށް އައިސްދެވިދާނެތަ؟” އާދިލް ފޯން ނެގުމުން ނާއިލް އެދުނެވެ.\n“ކިހިނެއް ވީ؟” އާދިލް އެހިއެވެ.\n“ބައްޕަމެން އައިމަ އެނގޭނެ، އަވަސް ކޮށްލައްޗޭ” ނާއިލް އިތުރު އެއްޗެއް ނުބުނެ ފޯން ކަނޑާލިއެވެ.\nދެ ތިން މިނަޓް ފަހުން އާދިލްއާ ނަރީމާ އައި އިރުވެސް ނައިހާ ރޮނީއެވެ.\n“ދަރިފުޅާ…” ނައިހާ ކައިރީ އިށީންނަމުން ނަރީމާ ގޮވާލިއެވެ.\nނަރީމާގެ އަޑު އިވުމާއެކު ނައިހާއަށް ހައްތަހާ ބޮޑަށް ރޮވުނެވެ. ނޫރާގެ މޭގައި ބޯ ޖައްސާލައިގެން އިން ނައިހާ އެނބުރިފައި ނަރީމާ ގައިގައި ބައްދާލިއެވެ.\n“ކިހިނެއް ވެފަ މިހިރީ؟” ނައިހާގެ މޫނު ފެނުމުން ނަރިމާއަށް ކަން ބޮޑު ވެގެން އަހާލެވުނެވެ.\n“ނާއިލް…؟” ހިތުގައި އުފެދުނު ސުވާލުތަކުގެ ޖަވާބު ހޯދުމަށް އާދިލް ގޮވާލީ ނާއިލްއަށެވެ.\nވީ ގޮތް ނާއިލް ކިޔާދިނެވެ. އެ ތަނުގައި ދެކެވުނު ހުރިހާ ވާހަކައެއް ނާއިލްއަށާ އިޝާމްއަށް އަޑު ނީވޭ ކަން ނައިހާއަށާ ނޫރާއަށް އެނގުނީ ނާއިލް ކިޔައިދިނުމުންނެވެ. ހިތާ ހިތުން އެކަމާ ނައިހާ ހެއްދެވި ފަރާތަށް ހަމްދު ކުރީ އެ ފަދަ ވާހަކައެއް އާއިލާގެ އެހެން މީހަކަށް ނޭނގުނީތީއެވެ.\n“ރަނގަޅަށް ކަންނޭނގެ ތި ވީ” އާދިލް ބުންނެވެ.\n“ނޫރާ، ދަރިފުޅު ދޭބަލަ ޓިޝޫކޮޅެއް ގެނެސްދޭން” ނަރީމާ ނޫރާއަށް ގޮވާލާފައި އެދުނީ ނައިހާގެ ތުންފަތުން އައިސްފައި ހުރި ލޭ ފިލުވާށެވެ.\nއެ ވަގުތު އިޝާމް އައިސް ޓިޝޫތަކެއް ގެނެސް ނަރީމާއަށް ދިއްކޮށްލިއެވެ.\nނަރީމާ އިޝާމްއަށް ބަލާލާފައި ހިނިތުންވެލަމުން އޭގައި ހިފިއެވެ.\n“ދަރިފުޅާ، ކުރިންވެސް ޔަޒާން އަނިޔާ ކުރޭތަ؟” ނައިހާގެ މޫނުގައި ހުރި ލޭ ސާފު ކުރަމުން ނަރީމާ އަހާލީ، ނައިހާ އެ ފަދަ ކަމެއް ސިއްރުކޮށްގެން އެ ހުރިހާ ދުވަހު ހުރެދާނެ ކަން ހިތަށް އަރާފައެވެ.\nޖަވާބުގައި ނައިހާ ދެ ފަރާތަށް ބޯ ހަލުވާލިއެވެ.\n“ކޮން އިރަކު މައްސަލަ ޖެހެން ފެށީ؟” ނަރީމާ އެހިއެވެ.\nނޫރާއާ މެދު ޔަޒާން ދެކެމުން އައި ގޮތުގެ ވާހަކަ ނޫން އެހެން ހުރިހާ ވާހަކައެއް ނައިހާ ކިޔާދިނެވެ.\n“ނައިހާ ކީއްވެ މަންމަ ކައިރީ ނުބުނީ؟ އޭރު ގެޔަށް އައިސް ހުރި އިރުވެސް މަންމަ އެހީމަވެސް ނައިހާ ނުބުނި” ނައިހާގެ ބޮލުގައި ފިރުމާލާފައި ނަރީމާ ލޮލުން އައި ކަރުނަ ފޮހެލިއެވެ.\n“ދެން އަޅާނުލާ. އެ ކަންތައް ދެން އެ ނިމުނީ. ދެން ނައިހާ ހުންނާނީ އަހަރުމެން ކައރީގައެއްނު؟ ދަރިފުޅު ދެރަ ނުވާތި އިނގޭ. މަންމައާ ބައްޕަ ތިބިއްޔާ އިރާދަ ކުރެއްވިއްޔާ ދަރިފުޅަށް ދެރަ ގޮތެއް ނުވާނެ” އާދިލްވެސް ތިރި ވެފައި ނައިހާގެ ބޮލުގައި ފިރުމާލިއެވެ.\n“ދަރިފުޅު ބޭނުމީ ދެން ގެޔަށް ދާންތަ؟” ނަރީމާ އަހާލީ އެ ކަންތަކަށް ފަހު ނައިހާ ޕާޓީއަށް އަލުން ދާން ބޭނުން ނުވެދާނެތީއެވެ.\n“ނޫން، އޭރުން ނަޒް ދެރަވާނެ. ފަހުން ދާނީ” ނައިހާ ބުންޏެވެ.\nނައިހާގެ މޫނު ސާފު ކުރެވުނު ނަމަވެސް ތުންފަތާ ކޯމަތި ހުރީ ކޮންމެވެސް ވަރަކަށް ދުޅަވެފައެވެ. ރޮއެފައި ހުރުމުން ލޯވެސް ހުރީ ރަތްވެ ދުޅަވެފައެވެ. ނޫރާގެ ދަބަހުގައި އޮތް ފުށްދަޅުން މޫނު ރީތި ކޮށްލި ނަމަވެސް ނައިހާގެ މޫނުން ޔަޒާން ދިން އަނިޔާގެ އަސަރު ފެންނަން ހުއްޓެވެ.\nނަރީމާއާ އާދިލްއާ އެކު ނައިހާއާ ނޫރާ ނިކުތުމުން، ދަގަނޑުގައި އަތް ހިފަހައްޓާލައިގެން ހުރި އިޝާމްއަށް ނާއިލް ބަލާލިއެވެ.\n“އިޝާމް، ހިނގާ” އިޝާމްގެ ކޮނޑުގައި އަތް ޖައްސާލަމުން ނާއިލް ގޮވާލިއެވެ.\n“ނާއިލް އިހަށް ދޭ. އިރުކޮޅަކުން އަހަރެން ދާނަން” އިޝާމް ބުންޏެވެ.\nބޯ ޖަހާލާފައި ނާއިލް ދިޔައީ، އެރޭ ފެނުނު ކަންތަކަށް ފަހު އިޝާމްއަށް އެކަނި ވަގުތުކޮޅެއް ބޭނުން ވާނެކަން ވިސްނިގެންނެވެ.\nއާދިލްއާ ނަރީމާ ކުއްލިއަކަށް ހޯލުން ނިކުމެގެން ދިޔަތާ ބައި ގަޑިއެއް ހާ އިރު ފަހުން އަނެއްކާވެސް އައިސް ވަން ތަން ފެނުމުން ނަޒްހާއަށް ހިނިތުންވެލެވުނެވެ. ނަމަވެސް ނަރީމާގެ ފަހަތުން، ނަރީމާއާ އާދިލްގެ މެދުގައި އިސް ޖަހައިގެން ހުރެ ވަން ނައިހާ ފެނުމުން ނަޒްހާ ކަންބޮޑު ވިއެވެ. ނައިހާމެންގެގެ ފަހަތުން ނޫރާއާ ނާއިލްވެސް ވަނެވެ.\nކޮންމެވެސް ކަމެއް ވެއްޖެ ކަމުގައި ނަޒްހާގެ ހިތް ބުނަމުން ދިޔައީ ނައިހާ ހުރި ގޮތް ފެނުމުންނެވެ. ނަޒްހާ ޝާދުއާ ދިމާއަށް ބަލާލި އިރު ޝާދުގެ މޫނުމަތިންވެސް ކަންބޮޑުވުން ފާޅުވާން ހުއްޓެވެ.\nއޭރު މީހުން އައުންވެސް ހުއްޓިފައި ވާތީ ނަޒްހާއާ ޝާދު އެކީގައި ގޮސް ނައިހާމެން ތިބި މޭޒު ކައިރިއަށް ދިޔައެވެ.\n“މަންމާ، ކިހިނެއް ވީ؟” ނަޒްހާ އަހާލިއެވެ.\nއިސް ޖަހައިގެން އިން ނައިހާ އިސް އުފުލާ ބަލާލީ ނަޒްހާގެ އަޑު އިވުމުންނެވެ.\n“ނައި…!” ނައިހާގެ މޫނު ފެނުމާއެކު ނަޒްހާއަށް އަނގަމަތީ އަތް އަޅާލެވުނެވެ.\n“އިހަށް ސުވާލު ނުކޮށް އެ ކޮޅަށް ދަރިފުޅުމެން ދޭ. ފަހުން ހުރިހާ އެއްޗެއްވެސް ކިޔާދޭނަން. ކަންބޮޑު ވާންވީ އެއްވެސް ކަމެއް މިހާރު ނެތް” ޝާދުގެ ކޮނޑުގައި އަތް ޖައްސާލަމުން އާދިލް ބުންޏެވެ.\n“އެކަމަކު…” ނަޒްހާއަށް އެ ގޮތެއް ކަމަކު ނުދިޔައެވެ.\n“ބައްޕަ އެ ބުނީނު ކަންބޮޑު ވާންވީ އެއްވެސް ކަމެއް ނެތޭ؟ ދެން ހިތް ހަމަ ޖައްސާލާ އިހަށް. މާދަމާ ދެން އެ ވާހަކަ ދައްކާނީ” ނަޒްހާގެ އަތުގައި ފިރުމާލަމުން ނަރީމާ ބުންޏެވެ.\nކުރިމަތިން ފެންނަން ހުރި އިމާރާތްތަކަށް ބަލަން ހުރި ނަމަވެސް އިޝާމްގެ ހިތަށް ސިފަ ވަމުން ދިޔައީ ނައިހާ ގައިގައި ޔަޒާން ޖެހުމުން ނައިހާ ވެއްޓުނު ތަނެވެ. އެ ވަގުތު އިޝާމް ކައިރިއަށް ރުޅި އައީ ދުވަހަކުވެސް ނާންނަ ވަރަށެވެ. ނޫރާ އިޝާމްގެ އަތުގައި ނުހިފެހެއްޓި ނަމަ އެރޭ ޔަޒާންއާ އިޝާމް ތަޅައިގަތީހެވެ. ނައިހާގެ އެދުމަށް ނާއިލް ހުއްޓުވި ނަމަވެސް އެ ވަގުތުވެސް އިޝާމް ބޭނުން ވީ، ނައިހާގެ ގައިގައި ޖެހީތީ ޔަޒާންއަށް އަނިޔާ ކުރާށެވެ.\nނައިހާއާ ޔަޒާންގެ މެދުގައި ހިނގި ކަންތައް ގޭ އެހެން މީހުންނަށް އެނގުނީ އަނެއް ދުވަހުއެވެ. އެންމެންވެސް ނައިހާއަށް ހިތްވަރު ދިނެވެ. ހުރިހާ ކަމެއްގައިވެސް ނައިހާއަށް އެހީ ވެދޭނެ ކަމަށް ބުންޏެވެ. ހުރިހާ ގޮތަކުން އެ މީހުން ނައިހާއާ އެކުގައި ވާ ކަން ދައްކަމުން ދިޔައެވެ. ނައިހާ އެކަނި ވެލަން ބޭނުން ވެއްޖެ ނަމަ ނައިހާއަށް ވަގުތު ދެއެވެ. އެކަނި އޮވެ ފޫހި ވުމުން ކޮންމެވެސް އެއް ކުއްޖަކު ނައިހާ ކައިރީ އިނދެއެވެ.\nއަބަދުވެސް އެހެން މީހުންނާ ވަކިން އުޅޭ ޝާލިޔާ، އޮފީހުން ތިން ދުވަހުގެ ޗުއްޓީއެއް ނަގައިގެން ގިނަ ވަގުތު ހޭދަ ކުރީ ނައިހާއާ އެކީއެވެ. ނަވާފް އޮފީހުގައި ހުރެފައި އިރުއިރުކޮޅާ ނައިހާއަށް ގުޅާލައެވެ. ގެޔަށް އައިސްވެސް ގިނަ ވަގުތު ހޭދަ ކުރީ ނައިހާއާ އެކީއެވެ. ނައިހާ އެއްޗެއް ބޭނުން ވޭތޯ ލައިލާ އިރުއިރުކޮޅާ އަހާލައެވެ. ނޫރާއާ ނާޔާވެސް ތިބެނީ ނައިހާ ކަމަކު ބުނޭތޯ ބަލަބަލައެވެ.\nހަފްތާއެއްގެ ހަނީމޫން ދަތުރެއް ރޭވި ނަމަވެސް، ހަތަރު ދުވަހަށް ދަތުރު ކުރުކޮށްލާފައި ނަޒްހާއާ ޝާދު އައެވެ. ހެނދުނު އަށެއް ޖެހި އިރު މާލެއަށް އައި ނަޒްހާއާ ޝާދު، އަށްގަޑި ބައި ވީ އިރު ތިބީ ނައިހާ ކައިރީގައެވެ.\nއެ ކަންތައް ހިނގި ކަން ނުސްރާއަށާ ސުޖާއުއަށް އެނގުނީ އަނެއް ދުވަހުއެވެ. ނައިހާމެން ގޭގައި ޕާޓީއެއް ފަދަ ކަމެއް އޮންނަ ރެއެއް ނަމަ ގިނަ ފަހަރު އެރެއާ، ޖެހިގެން އަންނަ ދުވަހު ނައިހާ ހުންނަނީ މަންމަމެން ކައިރީގައެވެ. ދެ ދުވަސް ވީ އިރުވެސް ނައިހާ ނާންނާތީ ނުސްރާ ގުޅުމުން ވީ ގޮތް ނައިހާ ކިޔާދިނެވެ. ޔަޒާން ކަންތައް ކުރި ގޮތާ މެދު ދެރަވެ ލަދުގަންފައި ނުސްރާ، ނައިހާގެ ކިބައިން މާފަށް އެދުނެވެ. ހަމަ އެރޭ، ނައިހާގެ އެއްޗެހި ހިފައިގެން ނުސްރާއާ ޔުސްރާ ނައިހާމެން ގެޔަށް ދިޔައެވެ.\nނަރީމާ ކައިރީ އިނދެފައި ނުސްރާ ނަރީމާގެ ކައިރިންވެސް މާފަށް އެދުނެވެ.\n“ނުސްރާ ދެރަ ނުވޭ އެކަމާ، އެއީ ނުސްރާގެ ކުށެއް ނޫނެއްނު؟ އެ ދެކުދިންނަށް އެކީގަ އުޅެވެން ނެތީމަ ދެން އެންމެ ރަނގަޅު ގޮތަށް އެ ވީ. އަބަދު ދެބަސްވެ، ޒުވާބުކޮށް، އެންމެ ފަހުން ތަޅާފޮޅާ ހިސާބަށް ދިޔައީމަ ދެން އެންމެ ރަނގަޅު ވާނީ ވަކި ވުން. ތި ގޭގަ ނައިހާ ހުރި އިރު އަމިއްލަ ދަރިއެއް ހެން ނުސްރާ ނައިހާ ދެކެ ލޯބި ވީ ކަން އަހަންނަށް އެނގޭ. އެކަމާ އަހަރެން ވަރަށް އުފާވި، ޝުކުރުކުރަން މަންމައެއް ފަދަ މައިދައިތައެއް އަހަރެންގެ ދަރިފުޅަށް ލިބުނީތީ. މި ގޭގަ ނައިހާ ހުއްޓަސް ނައިހާ ވިހާނީ ނުސްރާގެ މާމަ ދަރިފުޅު، ނުސްރާމެން ބޭނުން އިރަކު މި ގެޔަށް، ނައިހާ ކައިރިއަށް އާދެވޭނެ، އަހަރުމެންނަށް ބޭނުން އިރަކު ތި ގެޔަށް ދެވުނު ހެން” ނުސްރާގެ އަތުގައި ހިފާލައިގެން އިނދެ ނަރީމާ ބުންޏެވެ.\n“ނައިހާ ކަހަލަ ކުއްޖަކު ދެން ޔަޒާންއަކަށް ނުލިބޭނެ، އެ ކަން އޭނައަށް ނުވިސްނެނީ. އެކަމަކު ދެން އެކަމަކާ އެއްޗެއް ކިޔާނެ ކަމެއް ނެތް” ނުސްރާ ބުންޏެވެ.\nނުސްރާމެން އެ ގެޔަށް ގޮސްފައި ދިޔަތާ ގިނަ އިރެއް ނުވެ ޔާނިއު ނާޔާއަށް ގުޅިއެވެ.\n“ނާޔާ، ދޮންބެ ކަންތައް ކުރި ގޮތުން ވަރަށް ދެރަ ވެއްޖެ އަހަރެން. ފަހަރެއްގަ އެ ކަމާ ނާޔާ އަހަރެންނާ މެދުވެސް ހިތްހަމަ ނުޖެހިދާނެ. އެހން ނަމަ މާފަށް އެދެން ބޭނުން” ޔާނިއު ބުންޏެވެ.\n“ނޫން، އެކަމާ ޔާނިއު މާފަށް އެދޭކަށް ނުޖެހޭނެ” ނާޔާ ބުންޏެވެ.\n“ދޮންބެދައްތަ އަކީ ވަރަށް ރަނގަޅު ކުއްޖެއް. ދޮންބެއަށް އެ ކަން ނުވިސްނުނީތީ ހައިރާން ވޭ. އެކަމަކު ހިތަށް އަރާ މިހާރު އެންމެ ރަނގަޅަށޭ އެ ވީ” ޔާނިއު ބުންޏެވެ.\n“އާނ، އަހަރެންވެސް ހިތަށް އަރާ ތިހެން” ނާޔާ އެއްބަސް ވިއެވެ.\n“ނާޔާ… އެ ދެ މީހުންގެ މެދުގަ ކަންތައް ވީ ގޮތުން އަހަންނާ ނަޔާގެ ގުޅުމަށް އިފެކްޓް ކުރާނެތަ؟” ޔާނިއު އަހާލިއެވެ.\n“އެހެން ވާންވީ ސަބަބެއް ނެތް ދޯ؟” ނާޔާ ބުންޏެވެ.\n“ނާޔާގެ ފެމިލީ އިން އެއްވެސް މައްސަލައެއް ނުޖައްސާނެތަ؟” ޔާނިއު އަހާލީ އެކަމާ ޔާނިއުގެ ހިތުގައި ކަންބޮޑުވުމެއް ވާތީއެވެ.\n“ޔަގީންކޮށް ބުނާކަށް ނޭނގޭ، އެކަމަކު ހިއެއް ނުވޭ އެހެން މީހަކު ކުރި ކަމަކާ ހެދި ޔާނިއު ދެކެ މަންމަމެން ހިތްހަމަ ނުޖެހިދާނެ ހެންނެއް. ދޮންތަގެ ލައިފް ކުޑަކޮށް ސެޓްލް ވެލީމަ އަހަރެން މަންމައާ ވާހަކަ ދައްކާނަން. އޭރުން އެ މީހުން ދެކޭ ގޮތެއްވެސް އެނގިދާނެއެއްނު؟” ނާޔާވެސް ބޭނުން ވަނީ ޔާނިއުއާ ނާޔާގެ ގުޅުމުގެ ވާހަކަ މަންމަމެންނާ ހިއްސާ ކުރާށެވެ.\n“އޯކޭ… ވަރަށް އުފާ ވެއްޖެ ނާޔާގެ ހިތް އަހަންނާ މެދު ބަދަލު ނުވީތީ… އަހަންނަކީ ދޮންބެ ކަހަލަ މީހެއް ނޫން، ނާޔާ އެކަން ގަބޫލު ކުރައްޗޭ” ޔާނިއު އެދުނެވެ.\n“ގަބޫލު ކުރަމޭ” ނާޔާ ޔަގީން ކަން ދިނެވެ.\n“ދެން ބާއްވަނީ، ފަހުން ގުޅާނަން…” ޔާނިއު ބުންޏެވެ. އާނއެކޭ ބުނެފައު ޔާނާ ފޯން ކަނޑާލިއެވެ.\nހަފްތާއެއްގެ ތެރޭ ވަރީގެ ހުރިހާ ކަމެއް ނިމުނެވެ. އެ ހަފްތާ ތެރޭ އޮފީހަށް ނުގޮސް ހުރެފައި ޖެހިގެން އައި އާދީއްތަ ދުވަހު ނައިހާ އޮފީހަށް ނިކުތެވެ. ދެން އޮފީހަށް ނުގޮސް ހުރުމަށް ނަރީމާ އެދުނު ނަމަވެސް، ވިހެއުމާ މެދު އަދި މަހެއްހާ ދުވަސް އޮތުމުން ނައިހާ ބޭނުން ވީ އެ ދުވަސް ޖެހެން ދެން އޮފީހަށް ދާށެވެ. ނައިހާގެ އެދުމާ ދެކޮޅަށް ނަރީމާ އެއްޗެއް ނުބުނެއެވެ.\nއެ ހަފްތާ ތެރޭގައި ނޫރާ އުޅުނީ ނައިހާއާ ވަރަށް ދުރުންނެވެ. އެކަން ނައިހާއަށް ފާހަގަ ކުރެވުނު ނަމަވެސް ނޫރާއާ ވާހަކަ ދައްކާލާނެ ފުރުސަތެއް ނުލިބޭތީ ހުރީއެވެ.\nވަރުބަލި ވާތީ، ބުރާސްފަތި ދުވަހު ބްރޭކްއަށް ގެޔަށް އައި ގޮތަށް ނައިހާ ދެން އޮފީހަކަށް ނުދެއެވެ. އެ ދުވަހު ނޫރާ އައި އިރު ނައިހާ ކޮޓަރީގައި އޮތުމުން އަވަސް އަވަހަށް ނޫރާ ނިކުންނަން އުޅުނެވެ.\n“ނޫ…” ނައިހާ ގޮވާލިއެވެ.\n“ވަރަށް ބަނޑުހައި ވެފަ މިހިރީ ދޮންތާ، މި ދަނީ ކާން” އެހެން ފަހަރުފަހަރުވެސް ހަދާ ހެން ކޮންމެވެސް ބަހަނާއެއް ދައްކާފައި ނޫރާ ދާން އުޅުނެވެ.\n“އަހަރެންނާ ވާހަކަ ދައްކަން ނޫރާ ތިހާ ބޭނުން ނުވަންޏާ އަހަރެން އެހެން ތަނަކަށް ހިނގައިދާނަން. އޭރުން ނޫރާ ނުޖެހޭނެ ތިހެން ފިލައިގެން އުޅޭކަށް” ނައިހާ ބުންޏެވެ.\nނޫރާ ދާން ނުކެރިފައި ދޮރުމަތީ މަޑުކޮށްލިއެވެ.\n“އާދެބަލަ” ތެދުވެ އިށީނދެފައި ނައިހާ ބުންޏެވެ.\nނޫރާ އައިސް ނައިހާ ކައިރީ އިށީނެވެ.\n“ދޮންތަ ދެކެ ހިތް ހަމަ ނުޖެހިފަތަ؟” ނައިހާ އަހާލިއެވެ.\nޏުރާ ދެފަރާތަށް ބޯ ހަލުވާލިއެވެ.\n“ދެން…؟” ނައިހާއަށް އަހާލެވުނީ ނޫރާއަށް ވެގެން އުޅޭ ގޮތެއް ނުވިސްނިގެންނެވެ.\n“އަހަންނާ ހެދި ދޮންތައާ ޔަޒާން ވަރި ވާން ޖެހުނީ…” ނޫރާ އިސްޖަހައިގެން އިނދެ ބުނެލިއެވެ.\n“ނޫރާއާ ހެދިއޭ؟” ނައިހާއަށް އަހާލެވުނެވެ.\nނޫރާ ބޯ ޖަހާލިއެވެ.\n“ނޫރާ ކީއް ކުރީ؟ ނޫރާ އުޅުނިންތަ ޔަޒާންގެ ފަހަތުން؟ ނޫރާ ބުނިންތަ ޔަޒާން ކައިރީ ދޮންތަ ވަރި ކުރާށޭ؟ ނޫރާ އެއްވެސް ގޮތަކުން ޔަޒާންއަށް ނޫރާގެ ފަހަތުން ދުވަން ހިތްވަރު ދިނިންތަ؟ ނޫނީ އޭނަ ކައިރީ ބުނިންތަ އެހެން އަންހެން ކުދިން ގޮވައިގެން އުޅޭށޭ؟” ނައިހާ އެހިއެވެ.\nދެންވެސް ނޫރާ ދެ ފަރާތަށް ބޯ ހަލުވާލިއެވެ.\n“ދެން ކީއްވެ ނޫރާގެ ސަބަބުން އަހަރުމެން ވަރިވާން ޖެހުނީއޭ ތި ބުނީ؟ ދޮންތައަށް އެނގޭ ނޫރާ ދުވަހަކުވެސް ޔަޒާން އެހެން ނޫރާގެ ފަހަތުން އުޅެން ބޭނުން ނުވާނެ ކަން، އެއަށް ވުރެ މާ ބޮޑަށް ނޫރާ އަދީމް ދެކެ ލޯބިވޭ. ޔަޒާން ކުރިންވެސް އުޅުނީ އެހެން. އަބަދުވެސް އޭނަ އުޅެނީ އެހެން. ނޫރާގެ ފަހަތުން އުޅުން އެއީ އޭނަގެ އެ ގޮތް ބަދަލު ނުވާނެ ކަމުގެ ހެއްކެއް. ދެން އެ ކަހަލަ މީހަކާ އެކީ އުޅުމަށް ވުރެ ވަރިވުން މާ ރަނގަޅެއް ނޫންތަ؟ އެ ހުރިހާ ދުވަހުވެސް ދޮންތަ ހުރީ ދަރިއަކު ލިބެން އުޅޭތީ، އެހެން ނޫން ނަމަ ޔަޒާން އެހެން މީހަކާ އެކީ ފެނުނު ދުވަހުން ފެށިގެން ދޮންތަ އޭނައާ އެކީއެއް ނޫޅޭނެ. މި ދަރިފުޅާ މެދު ޔަޒާން ނުވިސްނި އިރު ދެން އެހެން ކަމަކާ އޭނަ ވިސްނާނެތަ؟” ނައިހާ ނޫރާގެ އަތުގައި ހިފާލިއެވެ.\nނޫރާ އެއްޗެއް ނުބުނެ އިނެވެ.\n“ނޫރާ ކީއްވެ ކުރިން ދޮންތަ ކައިރީ ނުބުނީ؟” ނައިހާ އަހާލިއެވެ.\n“ދޮންތަ ފެންނަ ކޮންމެ ފަހަރަކު ބުނަން ހިތަށް އަރާ، އެކަމަކު ދޮންތަ ދެރަ ވާނެ ވަރު ހިތަށް އަރާފަ ނުކެރުނީ…” ނޫރާ ބުންޏެވެ.\n“ދެން ތިހާ ދެރަ ވެފަ ނީނދެބަލަ. އެންމެން އަބަދު ދޮންތަ ވަށައިގެން އުޅޭ އިރު ނޫރާ އުޅެނީ ފިލައިގެން. ދެން އެހެން ހަދައިގެން ނުވާނެ، ނޫރާ ތިހެން އުޅުނީމަ ދޮންތަ ވަރަށް ދެރަވޭ. އެ ކަންތައް އެ ނިމުނީ” ނޫރާގެ ބޮލުގައި ފިރުމާލަމުން ނައިހާ ބުންޏެވެ.\n“ގޭ މީހުން ކައިރީ…” ނޫރާ ބުނަން އުޅެފައި ފުރިހަމަ ނުކޮށް ހުއްޓާލިއެވެ.\n“އެއްވެސް މީހެއް ކައިރީ ބުނާނެ ކަމެއް ނެތް. އެ ވާހަކަ ދެން ދައްކާނެ ކަމެއް ނެތް” ނައިހާ ބުންޏެވެ.\nނޫރާ ބޯ ޖަހާލާފައި ނައިހާއަށް ބަލާލަމުން ހިނިތުން ވެލިއެވެ.\n“އަދި ކިރިޔާއެއްނު އަހަރެންގެ ލޯބި ލޯބި ކޮއްކޮ މި ފެނުނީ” ނޫރާގެ ކޮލުގައި ހިފާލަމުން ނައިހާވެސް ހީލިއެވެ.\nގޭ ދޮރުމަތީގައި އިޝާމް މަޑުކޮށްލައިގެން ހުއްޓެވެ. ނައިހާ ގެޔަށް އައި ފަހުން ދެ ހަފްތާ ވެގެން ދިޔަ އިރު އިޝާމް އެ ގެޔަށް ނައިސް ހުރެފައި އެންމެ ފަހުން އެ އައީ ނާއިލް ކިޔާ ވަރުންނެވެ. ބެލް ޖަހާލަން އުޅެފައިވެސް އިޝާމްއަށް މަޑުކޮށްލެވުނެވެ. އެހެން ހުއްޓާ އިޝާމް ސިހުނީ ދޮޜު ހުޅުވާލި އަޑަށެވެ.\n“އިޝާމް!” ޝާލިޔާ ދޮރުމަތީ ހުރެފައި ގޮވާލިއެވެ.\n“ނާއިލް ކޮބާ؟” އިޝާމް އަހާލިއެވެ.\n“އެބަ އުޅޭ، ވަދެބަލަ” އިޝާމް ވަންނަން ތަން ދައްކަމުން ޝާލިޔާ ހިނި އައިސްފައި ފަހަތަށް ޖެހިލިއެވެ.\n“އިޝާމް! ހާދަ ފިލައިގެންނޭ ތި އުޅެނީ މިހާރު” ޝާލިޔާގެ ފަހަތުން އައި ނަވާފް ބުންޏެވެ.\nޖަވާބެއް ނުދީ ހީލާފައި އިޝާމް ވަނެވެ. އެކަކު އަނެކަކަށް ބަލާލާފައި ހީލަމުން ނަވާފްއާ ޝާލިޔާ ބިކުތެވެ.\n“އިޝާމް، ތީ އަށެއް ޖެހި އިރު އަންނަން ބުނި މީހާ؟ މިހާރު ނުވައެއް ޖަހަނީ” ކާ މޭޒުދޮށުގައި އިން ނާއިލް ބުންޏެވެ.\n“އާނ، ކުޑަ ކަމެއް ޖެހުނީ” އިޝާމް ގޭތެރޭގެ އެކި ދިމާއަށް ބަލާލިއެވެ. ހީވީ އެއްޗެއް ހޯދަން އުޅުނު ހެންނެވެ.\n“އިޝާމް، އާދޭ ކާން، އަހަރެންވެސް ހަމަ މި އިށީނީ، ނުފަށާ މީނީ ބައްޕަ އަންނަން ދެން” އިޝާމްއާ ދިމާއަށް ބަލާލަމުން ނާއިލް ދައުވަތު ދިނެވެ.\n“އާނ، އާދޭ އިޝާމް، މިރޭ މިހިރީ އިޝާމްގެ ފޭވަރިޓް، ކެއްކި އިރުވެސް މަންމަ ކިޔޭ ބަނބުކެޔޮ ބަތާ ރިހާކުރު ދިޔަޔާ އެއީ އިޝާމްއަށް ވަރަށް މީރު ކެއުމެކޭ” ލައިލާ އިތުރު ތައްޓެއް ނަގާ މޭޒުމަތީ ބެހެއްޓިއެވެ.\nދެކޮޅު ހަދަން އުޅެފައިވެސް އިޝާމް އިށީނީ ކާން ހުރި އެއްޗެހީގެ ވާހަކަ ބުނުމުންނެވެ.\n“މިރޭ ނާއިލް މާ ލަހުން ކާން ތި އުޅެނީ ކީއްވެ؟” އިޝާމް އެހިއެވެ.\n“މަތީގަ ބައްޕައާ އަހަންނާ ދޮންބެއާ މަސައްކަތުގަ އުޅެފަ ދެންމެ ފެން ވަރައިގެން މި އައީ. ބައްޕަވެސް މިހާރު ނިކުންނާނެ ކަންނޭނގެ” ނާއިލް ކިޔާދިނެވެ.\n“މަތީގަ ކޮން މަސައްކަތެއް؟” އިޝާމް އެހިއެވެ.\n“އެތާ އޮތް ހުސްތަންކޮޅުގަ ކޮޓަރިއަކާ ފާހާނާއެއް ހަދާ ނިންމާލެވޭތޯ މި އުޅެނީ ނައި ވިހަން ވާ އިރަށް. މިހާރު ދެން ކުލަ ލާން ވެފަ އެހެރީ. ގާތްގަނޑަކަށް ނިމުނީ ދެން” ނާއިލް ބުންޏެވެ.\n“އެހެންތަ؟” އިޝާމްއަށް ސިޑިއާ ދިމާއަށް ބަލާލެވުނެވެ.\n“އެހެން މީހުން ކެއީތަ؟” އިޝާމް އަހާލީ އެއްވެސް އަންހެން ކުއްޖަކު ފެންނަން ނެތުމުންނެވެ.\n“ނޫރާއާ ނާޔާ ވީ ނައިއާ އެކީ ޑޮކްޓަރަށް ދައްކަން ގޮސް” އެ ފަހަރު ޖަވާބު ދިނީ ލައިލާއެވެ.\n“އިޝާމް އައީ ދޯ؟ ނަސީބެއްނު މިރޭ ބަނބުކެޔޮ ބަތް ކެއްކުނު ކަން” އާދިލްއާ އެކީ ކޮޓަރިން ނިކުތް ނަރީމާ ހެވިފައި ހުރެ ބުނެލީ އިޝާމް ފެނުމުންނެވެ.\n“ހިނގާ ފަށަމާ. ކޮބާ ނަވާފް؟” އާދިލް އިށީނދެފައި ތަށި ކައިރިކޮށްލަމުން އެހިއެވެ.\n“ޝާލިޔާއާ ދެ މީހުން ބޭރަށް އެ ދިޔައީ” ނަރީމާ ޖަވާބު ދިނެވެ.\nނައިހާމެން ގެޔަށް އައީ އާދިލްމެން ކައި ނިމިގެން ދުފަން ތިއްބައެވެ.\n“ތި އައީ ދޯ؟ އަވަހަށް ކާން ހިނގާ. ނާޔާ، ތުއްތުބޭދައްތައަށް ކާން ގޮވާލައްޗޭ” އާދިލް ކައިރީ އިން ނަރީމާ ތެދުވަމުން މައްޗަށް ދިޔަ ނާޔާއަށް ބުންޏެވެ.\nއިޝާމް ފެނުމުން ނައިހާގެ ފިޔަވަޅުތައް މަޑު ޖެހިލި ނަމަވެސް، ނޫރާ ނައިހާގެ އަތުގައި ހިފާލުމުން ނައިހާ ގޮސް ގޮނޑިއެއްގައި އިށީނެވެ.\nއުމުރަށްވެސް އެކީގައި ވާނަމޭ…..9\nHi hurihaa kudhin, mirey maa lahun upload kurevuny net nulibigen, sorry. Mi bai ves kamudhaane kamah hykuran. Kiyaalaafa comment kollahchey. Part 11 InshaAllah Saturday ga genesdheynan. ❤❤❤❤❤\nme first Dhw❤💛💙 🥳..kiyaafa comment eh kohlaanan\nhey jiji its me emm ingey… i missed ualot darlxxx… 😘😘😘 lap halaaku vegen on nuvevenii… vrh vrh miss… 😔 emmen mathin vx… give my regards to all plxx…. specially mal n thoo sis ah… hope u all r doing great… n how was the exams dear… lots of love 🥰🥰🥰🥰\nawwn alhey missed u xo much dhooni kolhu😘😘😘…alhey dhen talk eh nukureveyne tha😔😔😔..adhi exam ge result eh nulibey..anehhen v faseyha exam…wbt u emm💕💕💕..much more loves from me dear🧡🧡🧡🥰🥰🥰\nneynge…. lets hope for the best dhw… exams vrh faseyha… alhamdulillah… i ge vx results nulibey adhi….\nMaashaa ge stories v salhi…. Ma sha allah… 🧡 Mi part vx v salhi…. Waiting4nxt part…\nVarah Reethi ingyy 😍😍 Masha Allah 😘😘😘😘😘 curiously waiting for the next part 😉😉😉 LYSM ❤❤❤😘😘😘😘\nYaaayyy!! Finally, Isham and Naihaa get back vaany dhn 😁\nWaiting for the next part 😊\nVarah reethi mi bai ves💙💙💜💜💚💚❤❤💛💛. Waiting for next part💛💛❤❤💚💚💜💜💙💙\nMaasha Allah v reethi mi part vx…….. Waiting fr nxt…. LYSM marsha sis….. ❤\nVarah varah reethi..😍😍😍😍😍maa sha allah…curiously waiting for the next part…😘😘LYSM😍😘😙😚❤❤❤\nWowwwwwww……vvvvvvvvvv reethi mi part vx…..bunedhen neygeyhaa varah furihama…..hama habbu….and nxt part vx hama migothah vvvvv reethi vaane kamah heekuran….and whn nxt…waiting\nWaiting for next part vrh quality avahah gennahchey kiyaa hithun kehmadhu vefa\nThank u hurihaa kudhin, hurihaa comment akah vaki vakin reply nukurevuny v ufaa vey kiyaalaafa comment kollan vaguthu kolheh hus kollaathi. 11 on Saturday dearie ❤😊😊\naaawwwwwnnnnn💋💋💋😱😱😱..super story..i really love it….ly marsha\nHeyyy jiji NYC to meet yuh sis vrh Ginain feney storyyy thakuge comments thakunn … hehe btw mi story vrh rythi ❤💕❣\noh yh…hehe🙂nice to meet yuh too\nV rythi mi part ves…\nJiji we r same old😂\n??So u r 13 right\nMarsha miadh me Saturday when next part kiyaa hithun nuvx nidhey\nBunaa duvahah vaahaka up nukureveny keehve thr…………….\nMarsha Kon irakun next part up kohla deveyneee………….. Kiyaa hitun hureveny ky noon……….. What’s going to happen………….. 😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍😍


Jalsaa ah govumuge thereygai Mahloof hayyarukoffi | Mihaaru\nއިދިކޮޅު އިއްތިހާދުގެ ޖަލްސާ އަށް ގޮވަމުން ދިޔަ ޕިކަޕް ހުއްޓުވުމުން މަހުލޫފް ނޫސްވެރިންނާ ވާހަކަ ދައްކަވަނީ\n16 ޖުލައި 2016 - 18:10\nއިދިކޮޅު އިއްތިހާދުގެ ޖަލްސާ އަށް ގޮވަމުން ދިޔަ ޕިކަޕެއް ހުއްޓުވަން ފުލުހުން އުޅުމުން އެކަމަށް ހުރަސް އެޅުމުގެ ތުހުމަތުގައި ރައްޔިތުންގެ މަޖިލިހުގެ މެމްބަރު އަހުމަދު މަހުލޫފް ދާދި ދެންމެއަކު ހައްޔަރުކޮށްފި އެވެ.\nއިދިކޮޅު އިއްތިހާދުގެ ޖަލްސާއެއް މިދިއަ ހުކުރު ވިލޭރޭ ބާއްވަން އުޅުމުން ސަރުކާރުން ވަނީ ކާނިވާ ސަރަހައްދު ނުދީފަ އެވެ. އެކަމަކު އިއްތިހާދުން ބުނި ގޮތުގައި އަންނަ ހުކުރު ވިލޭރޭ، ސަރުކާރުން ހުއްދަ ދިޔަން ނުދިނަސް ޖަލްސާ ބާއްވާނެ އެވެ.\nޖަލްސާ އޮންނާނެ ކަން އިއުލާންކުރަމުން ދުއްވި ޕިކަޕް ބާޒާރު މަތިން ހުއްޓުވާ، މަހުލޫފްގެ އިތުރުން ދެ އެހެން ދެ މީހަކު ވެސް ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް ފުލުހުންގެ މީޑިއާ އޮފިޝަލަކު ވިދާޅުވި އެވެ.\n"މަހުލޫފް ހައްޔަރުކުރީ ފުލުހުންގެ ވާޖިބަށް ހުރަސް އެޅުއްވުމުން،" އޮފިޝަލް ވިދާޅުވި އެވެ.\nޕިކަޕް ހުއްޓުވުމުން މަހުލޫފް ވަނީ އެ ސަރަހައްދުގައި ހުންނަވައި ނޫސްވެރިންގެ ބައްދަލުވުމެއް ކުރިއަށް ގެންދަވަން މަސައްކަތް ކުރައްވައިފަ އެވެ.\nޖަލްސާ އަށް ގޮވަމުން ދިޔަ ޕިކަޕް ހުއްޓުވުމުގެ މަސައްކަތް ފުލުހުން ކުރަނީ. ފޮޓޯ: އެމްޑީޕީ\nއޭނާގެ އިތުރުން ދެން ހައްޔަރުކުރީ ޕިކަޕްގެ ޑްރައިވަރާ އާންމުންގެ މީހެކެވެ.\nމިދިއަ ހުކުރު ވިލޭރޭ އެމްޑީޕީގެ ޖަލްސާއެއް ބާއްވަން ސަރުކާރުން ކާނިވާ ސަރަހައްދު ދޫކުރި އެވެ. އެކަމަކު އެ ތަނުގައި ޖަލްސާ ބާއްވަނީ އިދިކޮޅު އިއްތިހާދުން ކަމަށް ބުނެ، އިއުލާންކުރުމުން ހައުސިން މިނިސްޓްރީން ވަނީ އެ ހުއްދަ އަނބުރާ ގެންގޮސްފަ އެވެ.\nހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި އިދިކޮޅު އިއްތިހާދު ކިޔާ ބަޔަކަށް އެއްވެސް ތަނެއް ދޫކޮށްފައެއް ނުވާނެ އެވެ. އަދި ޖަލްސާ ބާއްވަން އެމްޑީޕީ އަށް ދިން ހުއްދަ އަނބުރާ ގެންދިޔައީ ގާނޫނާއި ގަވާއިދާ ހިލާފު ކަންކަން ކުރަން އުޅޭތީ ކަމަށް އޭނާ ތުހުމަތުކުރެއްވި އެވެ.\nހުއްދަ ނުދިން ނަމަވެސް އެރޭގެ ޖަލްސާ ބާއްވަން ކާނިވާ ސަރަހައްދުގައި ގޮނޑި ވެސް އެތުރި އެވެ. އެކަމަކު ވިއްސާރަވުމުގެ ސަބަބުން ޖަލްސާ ފަސްކުރީކަން، އިއްތިހާދުގެ އޮފިޝަލުން ފަހުން އިއުލާންކުރި އެވެ.\nމުޒާހަރާ ފުލުހުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މޯލްޑިވްސް ޔުނައިޓެޑް އޮޕޮޒިޝަން\n28 ކޮމެންޓް, 191 ރިއެކްޝަންސް\nމަހުލޫފު އަށް ކުރަން އުޅެނީ ޒާތީ ހުކުމެއް. ޕާޓީ ދޫކޮށް ޔާމީން ގެ ސިޔާސަތާއި ދެކޮޅަށް ވާހަކަދައްޖަވަން ފެށުމުން ހަޖަމު ނުވެގެން ބިރު ދައްކަން ހުކުމެއް ކުރަން އުޅެނީ!\nޖަލްސާ އަށް ގޮވަން ފުލުހުންގެ އަމުރާއި ޚިލާފަށް ކުރަން އެމްޑީޕީ އަށް ކުރަން ކެރޭނަމަ ކުރޭ. ފުލު ފުލުގައި 100 ޕިކަޕް ގައި ނިކުތަސް ހުއްޓުވާނަން އަދި ޕިކަޕްސް ތައް ވެސް ޓޯ ޔާރޑް އަށް ގެންދާނަން އަދި އެފަދަ ޕިކަޕްސް ތަކުގެ ލައިސަންސް ވެސް ބާތިލް ކުރާނަން. ދެން ޕިކަޕްސް ތަކުގައި އަޑު ގަދަ ކުރަން ބޭނުން ކުރާ ތަކެތި ފުލުހުންގެ އިދާރާ އަށް ގެނެސް އެތަކެތި އަނބުރާ ދެވޭނީ ޝަރުއީ ކޯޓްގެ ހުކުމެއް ލިބުމުންނެވެ. އެމްޑީޕީ އަށް ކެރެންނާ ސަރުކާރާއި އެކު ނެކް ޓު ނެކް ޖައްސަންވީ މިކަމުގައި. އެމްޑީޕީ. ޑޯންޓް ވޭކް އަޕް އަ ސްލީޕިންގް ލަޔަން.\nމަޚްލޫފުމެންނަކީ އަދި އުމުރުން 50 އަހަރު ނުވާ އަދި ސިޔާސީ ދާއިރާގައި 10 އަހަރު ނުވާ މީހުންގެ ކިރުބޯ ޅަ ދަރިންނެވެ. ޕޮލިޓިކްސް އަކީ އެއީ ޖާނު ވަރުގަދަ ވީމާ އަދި ޒުވާންވީމާ ކާމިޔާބު ވާ އެއްޗެއް ނޫނެވެ. ޕޮލިޓިކްްސްގެ އިނަރ ކޯރ އަކީ އެއީ ޑިޕްލޮމަސީ އެވެ. ވަގުތާއި ދުރު ވިސްނުމެވެ. ބްރެއިން ސްމިއުލޭޝަންސް އެކްސަސައިޒް އެވެ. ކޮމްޕްލެކްސް ޕްރެޑިކްޝަންސް އެކުލެވޭ ވަރުގަދަ ސްޕިއަރ އެކެވެ. އެމްޑީޕީ އަށް ވެސް އަދި މަޚްލޫފު މެންނަށް ވެސް ހީވަނީ މަގުމައްޗަށް އެއްވެގެން ގާނޫނީ ގޮތުން އުފެދިފައި އޮތް ޕީޕީއެމްގެ ސަރުކާރެއް ވައްޓާލެވޭނެ ކަމަށް ތޯއެވެ. އަދި ނުވަތަ ފޭކް ކޯޓް އަމުރެއް ނެރެގެން އެކަން ކުރެވިދާނެ ކަމަށް ތޯއެވެ. އެއިން އެއްވެސް ކަމެއް ނުވާނެއެވެ. ޕީޕީއެމް މިހާރު މިއޮތީ ވެރިކަމުގައި. މިވެރިކަން އޮންނާނެ5އަހަރުގެ މުއްދަތު ހަމަވަން ދެން. އޮންނާނެ އެވެ. އިދިކޮޅު ކްރިޓިކްސް އަށް ވެސް އަދި އިނގިރޭސިންނަށް ވެސް ކުރެވޭނެ އެއް ކަމެއް ވެސް ނޯންނާނެއެވެ. ހަމަ މަހަށް ދާން ޖެހޭނީ. ރިންގް ތެރެ އަޅުގަނޑުމެންނަށް ދެން ރިންގް ބޭރު އެމްޑީޕީ އާއި އިއްތިހާދަށް. މީ ސްޓޭންޑަރޑް އަކީ. މިދެން ބަދަލު ނުވާނެ ކުރިއަށް އޮތް އެތައް ޑިކޭޑްސް ތަކަށް ދަންދެން.\nމިހާވަރަށް ޑިސްލައިކްސް ލިބޭ އިރުވެސް ތިޔާ ކުރާ ހިއްވަރަށް ހަމަ ސާބަސް ދެން ލިޓިލް ސިންގަޕޯ\nޖަލްސާ އަށް ގޮވުމުގެ ތެރޭގައި މަޚްލޫފު ހައްޔަރު ކުރުމުން އަނެއްކާ ވެސް އިދިކޮޅު ކޯލިޝަން އެވަންނަން ޖެހުނީ ޕެނިކް ރޫމް އަށެވެ. މަޚްލޫފު ސަރުކާރާއި ވާދަ ކުރަން ބޭނުން ނަމަ އެބަޖެހޭ ޓްވެންޓީ ފޯރ އަވަރސް ބަދަލު ކުރަން 48 އަވަރސް އަށް. އެއްގަޑިއިރު އެއީ 60 މިނިޓް ނަމަ އެ އެބަޖެހޭ 120 މިނިޓް އަށް ބަދަލުވާން. ހޭވް ޔޫ ޕްރެކްޓިސްޑް ލުމޮސިޓީ؟؟ މިސަރުކާރުގެ ގްރެވިޓީ ޒީރޯ އަށް ނުގެނެވޭނެއެވެ. ސްޓޮކް އެކްސްޗޭންޖް ގައި ސަރުކާރުގެ ގްރެވިޓީ އެންމެ ބޮޑަށް ދަށަށް ދިޔައީ މިމަހާއި ނިމިދިޔަ މަހު އެވެ. އެކަމަކު މިމަސް ނިމުމުން ރިކަވަރ ވާނެއެވެ. ރޯޑް ޓު ރިކަވަރީ މިހާރު ބިހައިންޑް ދަ ސީން ގައި ތިބެގެން ޕީޕީއެމް އާއި ސަރުކާރުން ދަނީ ހަދަމުންނެވެ. އެއްގޮތަކަށް ވެސް އެމްޑީޕީ ވެސް އަދި އިއްތިހާދު ވެގެން އުޅުއްވާ ބޭފުޅުން ވެސް މިސަރުކާރު އަންޑަރއެސްޓިމޭޓް ނުކުރައްވާތި އެކަކުވެސް. ބްލެކް ބެލްޓް ނުދޭނަން އަދި ރިންގް ތެރޭގައި ކުޅޭނެ ޗާންސް ވެސް ނުދޭނަމެވެ.. އެކަމަކު އެއްކަމެއް އަބަދު ވެސް އަޅުގަނޑުމެން ހަނދާނުގައި ބަހައްޓަމެވެ. އެމްޑީޕީ ވެސް އަދި އިއްތިހާދު ވެސް އެއީ އަޅުގަނޑުމެންގެ އެނެމީން ނޫނެވެ. އެއީ އަޅުގަނޑުމެންގެ ލޮބުވެތި ގައުމުގެ ފެލޯ ސިޓިޒެން އެވެ. އެ ހަނދާން ނައްތާ ނުލާނަން ދުވަހަކު ވެސް އަޅުގަނޑުމެން.\nސިޔާސީ ކަންކަމުގެ ތެރެއަށް އާންމު ޕިކަޕް ތަކުގެ ޑްރައިވަރުން ވަދެ އަދި މާލޭގައި ދުއްވާ ޕިކަޕްސް ތަކުގެ ޑްރައިވަރުން ސަރުކާރުގެ އަމުރު ތަކަށް ނުކިޔަމަންތެރި ކަން އަދާ ކުރާ ތަން މީ ދެން ޖެެނެރަލް ޕްރެކްޓިސް އަކަށް މިވަނީ ވެފައެވެ. ވަޓްސް ގޮއިންގް އޮން މިނިސްޓަރު ސައިއްޓޭ. ކީއްވެގެންތޯ ފުލުހުންގެ ގަވާއިދުގައި މަނާ ކަމެއްކަން އިއުލާން ކޮށްފައިވާ ކަން އިނގޭއިރު ކުލީ ޕިކަޕްސް ތައް އެފަދަ ކަމުގައި ބައިވެރިވާންވީ. މިވަރު ވީމަ ވެސް ހަމ ކުލީ ޕިކަޕްގެ ލައިސަންސް ޕްލޭޓް ދޭން ޖެހޭތޯއެވެ. ސިންގަޕޯރ ގައި ނުދޭނެ ޕިކަޕްގެ ފުރިހަމަ އަގު ސަރުކާރުގެ އަތުގައި ސެކިއުރިޓީ އެއްގެ ގޮތުގައި ނުބަހައްޓަނިކޮށް. އަނެއްކޮޅުން ކީއްވެެގެންތޯ ނަސަންދުރަ ފެރީ ކައިރިއަށް ޕިކަޕްސް ތައް ކައިރި ނުކުރަން ސަރުކާރުން އަންގާފައި ވަނި ކޮށް ޕިކަޕްސް ތައް ކައިރި ކުރަނީ އެއީ ސަރުކާރަށް ޖެއްސުން ކުރުމަށް ޓަކައި. މިކަން ކަމަށް ނިމުން ގެނައުމަށް ޓަކައި އެމްޓީސީސީ އަށް މާލޭގައި ކުލީ ޕިކަޕްސް ދުއްވުމުގެ ހުއްދަ ދޭންވީ އެއް ނޫންތޯއެވެ. ގޯ ފޯރ އަލްޓަރނޭޓިވްސް.\nއިދިކޮޅު އެމްޑީޕީ އަށް ވެރިކަމަށް އައިސް ނުކުރެވުނު އެތައް ސަތޭކަ މަސައްްކަތް ތައް މިސަރުކާރުން ކޮށް އެކަންކަން ކާމިޔާބު ކުރާތީވެ އެ ކަން ފޮރުވަން ވެގެން އެމީހުން ފަތުރާ ޕްރޮޕެގެންޑާތޯ ތީ އިދިކޮޅު އިއްތިހާދެއް ހަދައިގެން ސަރުކާރުގެ ހުއްދަ ނުހޯދާ ޖަލްސާ އަންނަ ހުކުރު ދުވަހު މާލޭގައި ބާއްވަން ތިއުޅެނީ. ބުރާސް ފަތި ދުވަހުގެ ހެދުނުން ފެށިގެން ޖުލައި މަސް ނިމެންދެން ކާނިވާ ސަރަހައްދަށް ހިންނަކަށް ވެސް ނުވަދެވޭނެއެވެ. އެނިމުނީ އެވެ. އެއީ މިނިވަން ދުވަހުގެ ފްލޯޓް ތައް ޕާރކް ކުރަން ސަރުކާރުން ހަމަޖެއްސި ލޮކޭޝަން އެވެ. ދެން އިދިކޮޅު އިއްތިހާދުން ތިލަފުއްޓަށް ތިލަފުށީގައި ބާއްވާ ޖަލްސާ. މަމެންނަށް ހެޔޮ ތިލަފުށީގައި ހުސް ބިމެއް އޮވެއްޖެނަމަ އެތަނުގައި ބާއްވަނިކޮށް. ހުސްބިމެއް ނެތް ނަމަ ދެން ހަނދާން ނައްތާލާ އެކަން.\nފުލުހުންނާ ސިފައިން ނައިބް ރައީސްގެ އޯޑަރުތަކަށް ތަބާވުމަށް ގޮވާލަން. އޭރުން މިކަހަލަ ދަށުދަރަޖައިގެ ކަންތައް ނުކޮށް ފަރުޖެހޭނެ.\nފުލުހުންނަކަށް ވެސް އަދި ސިފައިންނެއް ވެސް ނޫޅޭ ނައިބް ރައީސްގެ އޯޑަރަށް ތަބާވާކަށް. ފެބް ހަތެއްގައި އެމްޑީޕީގެ ވެރިކަން ވެއްޓުނީ އެއީ ވަން ހަންޑްރެޑް މިލިއަން ބައުންސް ބެކްސް ތައް އެގްރިގޭޓް ވެގެން އައިސް ލައްވާލީއެވެ. ނަމްބަރު ހަތެއް އަދި 2008 ގައި އަށެެއް އިނުން މީ ވިސްނާލަން ޖެހޭ ކަމެކެވެ. ވެރިކަން ހަވާލުވީ އިންފިނިޓިވް އަށެކުން. އަށެއް އެއީ ހިސާބު އަކުރުގެ ހުރިހާ ނިއުމެރިކް ފިގަރސް ހިމެނޭ ހަމައެކަނި ކެރެކްޓަރ. އަށެކުން ހަތެއް ކެނޑީމާ އަންނަނީ އެކެއް. އެކެއް އެ ނަމްބަރު އެއީ ކޮން ނަމްބަރެއް. އަވަރ ނަންބަރ އިޒް ޒީރޯ..\nސަރުކާރުން ހުއްދަ ނުހޯދާ އެމްޑީޕީ އަަށް އިދިކޮޅު އިއްތިހާދެއްގެ ނަމުގައި މާލޭގައި ޖަލްސާ ބޭއްވޭނެ ކަމަށް ދެކޭ ހުވަފެނަކީ އެއީ ވާނެ ކަމެއް ނޫނެވެ. އެމްޑީޕީއަށް ކަމެއްވާނަމަ މޭޑޭގައި ކަމެއް ކުރެވުނީ އެވެ. ނުވި އެއް ނޫންދޯ. ދެން ނުވާނެއެވެ. ސަރުކާރުން ޖަހާފައިވާ ގްލާސް ހައުސްގެ ތެރެއަށް އައިސް ތިވަންނަނީ ތިޔާ އިއްތިހާދުގެ ފަރާތް ތަމްސީލް ކުރަން މާލޭގައި ތިބި މީހުން. ތި އެންމެން ނަށް އެކިވަރު ވަރުގެ ޕްލިގްރިމް ޕެކޭޖްސް ތައް ދީފައި ބެހެއްޓީމާ ހުންނާނީ ރަނގަޅަށެވެ. މަޖްލީސް އޮތީ ސަރުކާރުގެ އަތުގައެވެ. ސަރުކާރުގެ ހުރިހާ ރިސޯސް އެއް އޮތީ ސަރުކާރުގެ އަތުގައެވެ. ދެން މިހެން ކަންކަން ހުރި އިރު ސަރުކާރު އަންޑަރ އެސްޓިމޭޓް ކޮށްގެން ހިޔަންނަށް މުޑި ނަގައިގެން ކަންކަން ކުރަން އެމްޑީޕީން އުޅުނަސް އެއިން އެއްވެސް ކަމެއް އެމްޑީޕީ އުއްމީދު ކުރާ މިންގަޑާއި ގާތަށް ވެސް ކާމިޔާބު ވިޔަކަ ނުދޭނަމެވެ.\nއިންތިގާލީ މަރުހަލާ އަކަށް ދާން ތައްޔާރުވާން އެމްޑީޕީ އާއި އަދި މަޚްލޫފު މެން ބޭނުންވެގެން އުޅޭ ސަބަބެއް އެއްގޮތަކަށް ވެސް އަޅުގަނޑުމެންނަށް ނޭގެއެވެ. އިންތިގާލީ މަރުހަލާ އެއް ބާއްވަން ޖެހޭ އެއްވެސް ސްޓޭޓަސް އެއް މިގައުމަކު ނެތެވެ. އިދިކޮޅު ކްރިޓިކްސް އަށް ހީވަނީ ޕީޕީއެމް އާއި ސަރުކާރާއި މެދު މިވަގުތު ޚިޔާލު ތަފާތުވެފައިވާތީވެ އެއީ ތިމަންނާމެންނަށް ރާއްޖޭގެ ވެރިކަން ވައްޓާލަން ރަނުގެ ފުރުސަތެއް ލިބުނީ ކަމަށް. މީނޫންތޯ ތިގޭމް ރޭވިފައިވާ ގޮތަކީ. ތިގޮތަށް އެމްޑީޕީން ކިތައް ގޭމް ރާވާއިފި ނޫންތޯއެވެ. އެ ނުވާނެ ކާމިޔާބެއް އެކޮއި. ހަނދާން ނައްތާލަން ޖެހޭނީ. ސަރުކާރާއި އެކު އެމްޑީޕީން ދަމަން ގެންގުޅޭ ވަލުގެ ޑައިމީޓަރުގައި 100 މިލިމީޓަރު ހުރެއްޖެނަމަ ސަރުކާރުން އެވަލަށް ދަމާ ވާން ކޮށްލާނަން ބައި މިލިމީޓަރަށް ދަންދެން. އެވާ ލޮލަށް ނުފެންނަ ވަރަށް ދަމާ ވާން ކޮށްލާނަން ސަރުކާރުން. ވެރިކަން ވައްޓާލަން އިންތިގާލީ މަރުހަލާ އަށް ތައްޔާރުވާން ރާއްޖޭގެ ވެރިކަން ކުރާ ރަށުގައި ޖަލްސާ އެއް އެމްޑީޕީ އަށް ނުބޭއްވޭނެ އަދި އެއްވުމެއް ވެސް ނުބޭއްވޭނެ އެވެ. މިބުނީ ނުބޭއްވޭނެއެވެ. އެނިމުނީ އެވެ.\nމަޚްލޫފު އާއި އީސާ ކިޔާ ދެމީހަކު ވަނީ ފުލުހުންގެ ބެލުމުގެ ދަށަށް ގެންގޮސްފައި އަޑު ގަދަ ކުރާއިން ބޮލަށް އުނދަގޫވާ ގޮތަށް އަޑުގަދަ ކޮށްގެން. އަޅުގަނޑުމެންގެ ސުވާލަކީ ތިގޮތަށް އަޑު ގަދަ ކުރާއިން ގޮވަން ނިކުންނަ ޕިކަޕްސް ތަކުގެ ވެރިފަރާތާއި މެދު ސަރުކާރުން އެއްވެސް ފިޔަވަޅެއް އަޅާ ސަރުކާރުގެ ގަވާއިދާއި ޚިލާފުވާ ޕިކަޕްސް ތަކުގެ ލައިސަންސް ބާތިލް ކޮޮށް މިފަދަ ފިޔަވަޅު އަޅަން ނުވިސްނަނީ އެއީ ކީއްވެގެންތޯއެވެ. ރާއްޖެ ޖިއޮގްރަފީ ގޮތުން ލޮކޭޓް ކުރެވިފައި އޮތް ލޮކޭޝަންގެ ގޮތުން ވެސް ސަރުކާރުގެ ގަވާއިދު ތަކާއި ޚިލާފަށް އުޅޭ ފަރާތް ތަކާއި މެދު ހަރުކަށި ފިޔަވަޅު ނާޅާ މިފަދަ ކަންކަން އިސްލާހު ނުކުރެވޭނެއެވެ.


Biden ge sarukaaruge Cabinet ah ayyan kuraane beyfulhunge baeh nanthah iulaan kohhfi - One Online\nޖޯ ބައިޑަން --\nބައިޑަންގެ ސަރުކާރުގެ ކެބިނެޓަށް އައްޔަންކުރާނެ ބޭފުޅުންގެ ބައެއް ނަންތައް އިއުލާންކޮށްފި\nޖޯ ބައިޑަންގެ ސަރުކާރުގެ ކެބިނެޓަށް އައްޔަންކުރާނެ ބޭފުޅުންގެ ބައެއް ނަންތައް އިއުލާންކޮށްފިއެވެ.\nއެމެރިކާގެ ރައީސްކަމަށް އިންތިހާބުކޮށްފައިވާ ޖޯ ބައިޑަންގެ ސަރުކާރުގެ ކެބިނެޓްގެ ބައެއް މެމްބަރުންގެ ނަންތައް އިއުލާންކޮށްފައިވާ އިރު، ގިނަ ބަޔަކު އުންމީދުކުރި ފަދަ ތަފާތު ކެބިނެޓެއް ފެންނާނެ ކަމަށް ބެލެވެއެވެ.\nބައިޑަން ވަނީ އޭނާގެ ސަރުކާރެއްގައި އެމެރިކާގެ ޑިރެކްޓާ އޮފް ނެޝަނަލް އިންޓެލިޖެންސަށް އެވްރިލް ހެއިންސް އައްޔަންކުރައްވައިފައެވެ. ހެއިންސް ވެގެންދާނީ އެމެރިކާގެ ތާރީހުގައި ޑިރެކްޓާ އޮފް ނެޝަނަލް އިންޓެލިޖެންސްގެ މަގާމު ފުރައްވާ ފުރަތަމަ އަންހެން ބޭފުޅާއަށެވެ.\nބައިޑަން ވަނީ ހޯމް ލޭންޑް ސެކިއުރިޓީގެ މަގާމަށް ފުރަތަމަ ފަހަރަށް ލެޓިނޯ ބޭފުޅަކު އައްޔަންކުރެއްވުމަށް ނިންމަވައިފައެވެ. އެމަގާމަށް ހޮވާފައިވަނީ އެލެޖަންޑްރޯ މަޔޯކަސްއެވެ.\nބައިޑަންގެ ސަރުކާރުގެ ކްލައިމެޓް އެންވޯއީގެ މަގާމަށް ވަނީ ޖޯން ކެރީގެ ނަން ހުށަހަޅުއްވައިފައެވެ. މީގެ އިތުރުން އެމެރިކާގެ ސެކެރެޓަރީ އޮފް ސްޓޭޓްގެ މަގާމަށް އެންތޮނީ ބްލިންކެން ހަމަޖައްސަވައިފައެވެ.\nބައިޑަންއާ ވާދަކުރައްވައި، އިންތިހާބުން ނާކާމިޔާބުވެވަޑައިގެންނެވި މިހާރުގެ ރައީސް ޑޮނަލްޑް ޓްރަމްޕް ވަނީ އިންތިހާބުގެ ނަތީޖާ ގަބޫލުފުޅު ނުކުރައްވައި ކޯޓަށްވެސް ވަޑައިގެންފައެވެ. ނަމަވެސް ޓްރަމްޕް ވަނީ ސަރުކާރު ބަދަލުކުރުމުގެ މަރުހަލާގެ ކަންކަމުގައި އެއްބާރުލެއްވުން ދެއްވާނެ ކަމަށް ވިދާޅުވެފައެވެ.\nގުޅޭ ޓެގު އެމެރިކާ ޑޮނަލްޑް ޓޮރަމްޕް ޖޯ ބައިޑެން


Bangladesh ves India aa dhuruheli vejje - vNews.mv\nއިންޑިއާގެ ބޮޑުވަޒީރު ނަރެންދުރަ މޯދީ (ކ) އަދި ބަނގްލަދޭޝްގެ ބޮޑުވަޒީރު ޝައިޚް ހަސީނާ ކުރިން ބޭއްވި ބައްދަލުވުމެއްގެ ތެރެއިން:\nއިންޑިއާ ދޫކޮށް ބަނގްލަދޭޝް ޗައިނާ އަދި ޕާކިސްތާނާ ގާތަށް!\nސައިފް އަޒްހަރު 26 July 2020, 19:48\nއިންޑިއާ ހައިކޮމިޝަނަރ، ހަސީނާއާ ބައްދަލުކުރަން އެދޭތާ4މަސް\nކުރިއަށްއޮތީ ގޮންޖެހުންބޮޑު ދަތިދުވަސްތަކެއް - މޯދީ\nބަނގްލަދޭޝްގައި ހުންނަވާ އިންޑިއާގެ ހައި ކޮމިޝަނަރ، ބަނގްލަދޭޝްގެ ބޮޑުވަޒީރު ޝައިޚް ހަސީނާއާ ބައްދަލުކުރައްވަން އެދިވަޑައިގަންނަވާތާ ހަތަރުމަސް ވެއްޖެއެވެ.\nބަނގްލަދޭޝްގެ މަޝްހޫރު ނޫހެއް ކަމަށްވާ ބޮރާރް ކަގޯޖްއިން ބުނެފައިވަނީ، އިންޑިއާގެ ހައި ކޮމިޝަނަރ ބައްދަލުކުރައްވަން ތަކުރާރުކޮށް އެދިވަޑައިގެންނެވުމުންވެސް ޝައިޚް ހަސީނާގެ ފަރާތްޕުޅުން އެއްވެސް ޖަވާބެއް ދެއްވާފައި ނުވާކަމަށެވެ.\nމިއީ، އިންޑިއާއާއި ބަނގްލަދޭޝްއާ ގުޅުން ހީނަރުވެފައިވާކަން ހާމަވާ އެތައްކަމެއްގެ ތެރެއިން އެންމެ ކަމެއްކަމަށް ނޫހުން ބުނެފައި ވެއެވެ.\nބަނގްލަދޭޝް ސަރުކާރުގެ އަމަލުތަކުން އެގައުމުގެ ސިޔާސަތު މިހާރު ހުރީ އިންޑިއާއާ ދުރުހެލިވެ، ޗައިނާ އަދި ޕާކިސްތާނާ ގާތް ގުޅުންތަކެއް ބޭއްވުމުގެ މައްޗަށް ކަމަށްވެސް ނޫހުން ބުނެފައި ވެއެވެ.\n2019 ވަނަ އަހަރު އިންޑިއާގެ ބޮޑުވަޒީރުކަމުގެ ދެވަނަ ދައުރަކަށް ނަރެންދުރަ މޯދީ އިންތިޚާބުވެވަޑައިގަތްފަހުން، ބަނގްލަދޭޝްގައި އިންޑިއާއިން ހިންގަމުންގެންދިޔަ އެތައް މަޝްރޫއެއްވަނީ މަޑުޖެހިފައެވެ.\nއޭގެ ބަދަލުގައި ބަނގްލަދޭޝްގައި މިހާރު ވަރަށް ބާރު ސްޕީޑްގައި ކުރިއަށްދަނީ ޗައިނާއިން ހިންގާ އުމްރާނީ ތަރައްގީގެ ޕްރޮޖެކްޓްތައްކަން ފާހަގަކޮށްފައި ވެއެވެ.\n"އިންޑިއާގެ ކަންބޮޑުވުންތައް ހުރި ނަމަވެސް ބަނގްލަދޭޝްއިންވަނީ ސިލްހެޓްގައި ހަދާ އެއަރޕޯޓު ޓާމިނަލްގެ މަސައްކަތް ޗައިނާ ކުންފުންޏަކަށް ދީފައި. ބޮޑުވަޒީރު ހަސީނާއާ ބައްދަލުކުރަން އިންޑިއާގެ ހައި ކޮމިޝަނަރ ރީވާ ގެންގޫލީ ދާސް އެޕޮއިންޓްމަންޓަކަށް އެދިވަޑައިގަންނަވާތާ4މަސްވެއްޖެ. ނަމަވެސް އެޕޮއިންޓްމަންޓެއް ލިބިވަޑައިނުގަންނަވާ. ކޮވިޑް-19 ގެ ހާލަތާ ގުޅިގެން އިންޑިއާއިން ވެދިން އެހީތެރިކަމަށް އެންމެ ކުޑަމިނުން ބަނގްލަދޭޝްއިން ޝުކުރުވެސް އަދާނުކުރޭ"\nބަނގްލަދޭޝް ނޫހުގެ އެޑިޓޯރިއަލް\nއިންޑިއާގެ ދަ ހިންދޫއިން ބުނެފައިވަނީ، ބަނގްލަދޭޝްއިން އިންޑިއާއާ ދުރުހެލިވާން ފަށާފައިމިވަނީ، މިފަހުން ޗައިނާ އަދި ޕާކިސްތާނާ ގާތް ގުޅުންތަކެއް ބާއްވަން ފެށިފަހުން ކަމަށެވެ.\nޕާކިސްތާނުގެ ބޮޑުވަޒީރު އިމްރާން ޚާންވަނީ އިހަށްދުވަހު ފޯނުން ބަނގްލަދޭޝްގެ ބޮޑުވަޒީރަށް ގުޅުއްވައި ވާހަކަފުޅު ދައްކަވާފައެވެ.\nއިމްރާން ޚާން ބޮޑުވަޒީރުކަމަށް ވަޑައިގެންނެވިފަހުން ބަނގްލަދޭޝްއަށް ވަޑައިގެންފައެއް ނުވެއެވެ. ފޯނުންވެސް ދެގައުމުގެ ވެރިން ވާހަކަފުޅެއް ނުދައްކަވައެވެ.\nއިމްރާން ޚާން އެދުވަހު ވިދާޅުވެފައިވަނީ، ބަނގްލަދޭޝްއާއެކު ގާތް ގުޅުންތަކެއް ބޭއްވުމަށް ބޭނުންފުޅުވާ ކަމަށެވެ.\nމިއީ ވަރަށް ނާދިރުކަމެއްގެ ގޮތުގައި މީޑިއާއިން ފާހަގަކޮށްފައިވެސް ވެއެވެ.\nއީރާނުންވެސް މިހާރުވަނީ އިންޑިއާއާ ދުރުހެލިވާން ފަށާފައެވެ.\nއީރާނުން މިދިޔަ ހަފްތާގައިވަނީ، ޝަބާހަރް ޕޯޓް ރޭލު މަޝްރޫއު އިންޑިއާއާއެކު ކުރިއަށް ނުގެންދާން ނިންމާފައެވެ. މިއީ، ދެގައުމު ގުޅިގެން ކުރިއަށް ގެންދާން ކުރިން ނިންމާފައިވާ މަޝްރޫއެކެވެ.\nހަމައެއާއެކު، އީރާނުން އަލަށް ތަރައްގީކުރާ ގުދުރަތީ ގޭސްދަނޑު މަޝްރޫއުގެ މަސައްކަތުންވެސް އިންޑިއާގެ ކުންފުނިތައް ބޭރުކޮށް އެހެންގޮތެއް ހޯދަން އީރާނު ސަރުކާރުން ދާދިފަހުންވަނީ ނިންމާފައެވެ.\nމީޑިއާ ރިޕޯޓްތައް ބުނަނީ އީރާނުން ދެން މަޝްރޫއުތައް ކުރިއަށްގެންދާނީ ޗައިނާގެ ކުންފުނިތަކާ އެކުގައި ކަމަށެވެ.\nއިންޑިއާއާއި، އެގައުމާ އަވަށްޓެރި ގައުމުތަކާ ގުޅުން ގޯސްވެ، މިފަހުން ހީނަރުވާން ފަށާފައިވެއެވެ. މައްސަލަޖެހިފައިވާ ކަންކަމުގެ ތެރޭގައި ސަރަހައްދީ އިންތަކުގެ މައްސަލަތައްވެސް ހިމެނެއެވެ.\nމިކަންކަމާ ގުޅިގެން އިންޑިއާގެ ބޮޑުވަޒީރު ނަރެންދުރަ މޯދީ އިހަށްދުވަހު ވިދާޅުވެފައިވަނީ، އިންޑިއާއަށް ދެން އުޅެވެންއޮތީ ބޮޑެތި ގޮންޖެހުންތަކެއްގެ ތެރޭގައި ކަމަށެވެ. އިންޑިއާއަށް ކުރިއަށްއޮތީ ދަތި ދުވަސްތަކެއް ކަމަށެވެ.\nބަންގްލަދޭޝް ޗައިނާ އިންޑިޔާ ޕާކިސްތާން ދުނިޔެ


BREAKING NEWS: Fandiyaaru Didi High Court gai beli mahsala eh Supreme Court gai ves beli!\nކޮރަޕްޝަނުގެ ތުހުމަތު ކުރެވޭ ސްޕްރީމް ކޯޓުގެ ފަނޑިޔާރު ދީދީ.-- ފޮޓޯ: އަވަސް\nފަނޑިޔާރު ދީދީ ހައި ކޯޓުގައި ބެލި މައްސަލައެއް ސްޕްރީމް ކޯޓުގައި ވެސް ބެލި!\nރިޝްވަތުގެ ތުހުމަތު ކުރެވިފައިވާ ސްޕްރީމް ކޯޓުގެ ފަނޑިޔާރު އަބްދުﷲ ދީދީ ހައި ކޯޓުގެ ފަނޑިޔާރެއްގެ ގޮތުގައި ހުންނެވި އިރު ބެއްލެވި މައްސަލައެއް ސްޕްރީމް ކޯޓަށް އިލްތިމާސް ކުރުމުން، އެ މައްސަލަ ސްޕްރީމް ކޯޓުގައި ބެއްލެވުމުގައި ބައިވެރިވި ކަން ފަޅާ އަރައިފި އެވެ.\nހައި ކޯޓުގަދި ދީދީ ހުންނެވި ދުވަސްވަރު ބެލުމަށް ފަހު އަނެއްކާ ސްޕްރީމް ކޯޓުގައި ވެސް އޭނާ ބަލާފައި ވަނީ ކ. މާދޫ އާ ގުޅޭ މައްސަލައެއް ކަން "ސީއެންއެމް" އަށް ވަނީ ޔަގީން ވެފަ އެވެ. ހައި ކޯޓުގެ ފަނޑިޔާރަކަށް ދީދީ ހުންނެވި ދުވަސްވަރު އެ ކޯޓަށް އެ ރަށާއި ގުޅޭ ހަތަރު މައްސަލައެއް ހުށަހެޅުނެވެ.\nއެގޮތުން ހައި ކޯޓުގައި އެ ހަތަރު މައްސަލަ ބެއްލެވި ފަނޑިޔާރުންގެ ބެންޗުގައި ވެސް ދީދީ ހިމެނެ އެވެ. އެކަމަކު އެ މައްސަލަތައް ނިމުމާއި ކަރިވެފައި ވަނިކޮށް ފަނޑިޔާރު ދީދީ ސްޕްރީމް ކޯޓަށް ބަދަލުވީ އެވެ. އެހެންކަމުން އޭނާގެ ބަދަލުގައި އެ މައްސަލަތައް ބެލުމަށް ފަނޑިޔާރުންގެ ބެންޗުފައި ފަހުން އިންނެވީ ހައި ކޯޓުގެ އިސް ފަނޑިޔާރު ޝުޖާއު އުސްމާން އެވެ.\nފަނޑިޔާރު ދީދީ ހައި ކޯޓުގައި ބެއްލެވި މާދޫ އާ ގުޅޭ ހަތަރު މައްސަލައިގެ ތެރެއިން މައްސަލައެއް ސްޕްރީމް ކޯޓަށް ހުށަހެޅުމުން އެ މައްސަލާގައި އަޑުއެހުމެއް ވެސް ނުބާއްވައި ހައި ކޯޓުގެ ނިންމުން ރަނގަޅު ކަމަށް ނިންމައި، ސްޕްރީމް ކޯޓުން އެ މައްސަލަ ބޭރުކޮށްލީ އެވެ.\nއެގޮތުން އެ މައްސަލަ ބޭރުކޮށްލަން ސޮއި ކުރި ފަނޑިޔާރުންގެ ތެރޭގައި ދީދީގެ އިތުރުން އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފްގެ އިތުރުން ފަނޑިޔާރު އަބްދުލް ޣަނީ މުހައްމަދު ސޮއި ކޮށްފައިވާ ކަމަށް "ސީއެންއެމް" އަށް ލިބިފައިވާ ލިޔެކިޔުންތަކުން އެނގެ އެވެ. އެނގިފައިވާ ގޮތުގައި ފަހުން އެ މައްސަލާ ބޭރުކޮށްލަން ފަނޑިޔާރު އާދަމް މުހައްމަދު އަބްދުﷲ ވެސް ސޮއި ކުރި އެވެ.\nހައި ކޯޓުގައި ފަނޑިޔާރު ދީދީ ބެއްލެވުމަށް ފަހު، ސްޕްރީމް ކޯޓުގައި އޭނާ ބެއްލެވީ ހައި ކޯޓުގެ HC-A/255/2016 ވަނަ ގަޒިއްޔާ އެވެ. ހައި ކޯޓުގެ އެ ނިންމުން ރަނގަޅު ކަމަށް ސްޕްރީމް ކޯޓުން ނިންމާފައިވަނީ މިދިޔަ މާޗް މަހުގެ ފަސް ވަނަ ދުވަހު އެވެ.\nދަށު ކޯޓަކުން ނިންމާ މައްސަލެއް މަތީ ކޯޓަކަށް ހުށަހަޅާނީ އެ މައްސަލައެއްގައި ދަށު ކޯޓުގެ ނިންމުން ގަބޫލު ނުކުރެވޭތީ، ގާނޫނީ އެހެން ނިންމުމެއް ހޯދުމުގެ ބޭނުމުގައި ކަމަށް ވާއިރު ދެ މަރުހަލާއެއްގައި އެއް ފަނޑިޔާރަކު ބައިވެރި ވުމަކީ މަސްލަހަތު ފުށޫ އަރާނެ ކަމެއް ކަމަށް ގާނޫނީ ވަކީލުން ބުނެ އެވެ. އަދި އާންމުކޮށް އެފަދަ މައްސަލަތަކުގައި ރާއްޖޭގައި ވެސް ކަންކުރާ އުސޫލަކީ، މަސްލަހަތު ފުށޫ އަރާނަމަ އެ ފަނޑިޔާރަކު އެ މައްސަލައެއް ބެލުމުގައި ބައިވެރި ނުވުން ކަމަށް ވެސް ގާވޫނީ ވަކީލުން ބުނެ އެވެ.\nއެނގިފައިވާ ގޮތުގައި މި މައްސަލަ، އާންމު ފަރާތަކުން ވަނީ ފަނޑިޔާރު ދީދީގެ ސުލޫކީ މައްސަލައެއްގެ ގޮތުގައި ބަލައިދިނުމަށް އެދި ޖޭއެސްސީ އަށް ހުށަހަޅާފަ އެވެ.\nޖޭއެސްސީ އަދުލުއިންސާފު ހައިކޯޓް ސްޕްރީމް ކޯޓް\nމި ދީދީ އަކީ ހަމަ ބޮޑު މަކަރިވެރިއެއް. ބޭރުކުރަންވީ!


Finance ministry ge integrity hifahataideyn edhihje\nފިނޭންސް މިނިސްޓްރީގެ އިންޓަގްރިޓީ ހިފަހައްޓައިދޭން އެދިއްޖެ\nފިނޭންސް މިނިސްޓްރީގެ އިންޓަގްރިޓީ ހިފައްޓަން ހުރިހާ ފަރާތް ތަކުން ވެސް މަސައްކަތް ކުރަން، ފިނޭންސް މިނިސްޓަރު އިބްރާހިމް އަމީރު އެދިވަޑައިގެންފި އެވެ.\nމަޖިލީހުން ބޭނުންވި ދަރަނީގެ ބައެއް މައުލޫމާތުތައް ފިނޭންސް މިނިސްޓްރީން މަޖިލީހަށް ހިއްސާކޮށް، ބަހައްޓަމުން ނުދާ ކަމަށް ބުނެ، މަޖިލީހަށް ހާޒިރުކޮށް ކުރިމަތި ކުރި ސުވާލު ތަކަށް ޖަވާބު ދެއްވަމުން މިނިސްޓަރު އަމީރު ވިދާޅުވި ގޮތުގައި އެ މަނިކުފާނާ ދިމާލަށް ކިތަންމެ ވަރަކަށް އެއްޗިހި ކިޔަސް ހެޔޮ ކަމަށާ، ނަމަވެސް ފިނޭންސް މިނިސްޓްރީގެ އިންޓެގްރިޓީ ހިފައްޓަން މަސައްކަތް ކުރަން ޖެހޭ ކަމަށެވެ.\n"އަޅުގަނޑަކީ އެމްޑީޕީގެ މެންބަރެއްގެ ހައިސިއްޔަތުން މަޖިލީހަށް އައިސް ހުރި މީހެއް. އެކަމަކު އަޅުގަނޑު މި ދަންނަވަނީ ފިނޭންސް މިނިސްޓްރީގެ އިންޓެގްރިޓީ ހިފަހައްޓަން އަޅުގަނޑު އެބަ ބޭނުން ވެޔޭ. މިހާރު މިހެންވުމުން ވޯލްޑް ބޭންކް އައިއެމްއެފް ފަދަ ތަންތަނުން ސުވާލު ކުރާނެ،" އަމީރު ވިދާޅުވި އެވެ.\nފިނޭންސް މިނިސްޓަރު، އިޝާރަތް ކުރެއްވީ މަޖިލީހުން ބޭނުންވި ދަރަނީގެ ބައެއް މައުލޫމާތު ހިއްސާކޮށްފައި ނުވާ ކަމަށް ބުނެ ހުށަހެޅި މައްސަލައެވެ. މަޖިލީހުގެ ރައީސް މުހައްމަދު ނަޝީދު ވިދާޅުވެފައިވާ ގޮތުގައި ހުޅުމާލެ ދެވަނަ ފިޔަވަހީގެ މަސައްކަތްތަކަށް ސިލޯން ބޭންކް އިން ނެގި ލޯނުގެ މައުލޫމާތާއި ސަނީސައިޑް ބޮންޑްއަށް ބޮންޑް ހޯލްޑާސް އިން ނެގި ލޯނުގެ ހިސާބުތަކާއި، ޕްރޮޖެކްޓް އިސް ރަގާއަށް އަބޫދާބީ ފަންޑް އިން ނެގި ލޯނުގެ ހިސާބު ލިބިފައި ނެތް ކަމަށެވެ.\nނަމަވެސް، މަޖިލީހުގެ މާލިއްޔަތު ކޮމެޓީގެ ރައީސް މުޤައްރިރު މާލިއްޔަތު ކޮމިޓީގެ މުގައްރިރު، ކިނބިދޫ ދާއިރާގެ މެންބަރު ނާޝިޒް ވަނީ އެ މައުލޫމާތު ލިބިފައިވާ ކަމަށް ވިދާޅުވެފަ އެވެ.\nމަޖިލީހުގެ މެންބަރުންނާ މުހާތަބުކޮށް މިނިސްޓަރު އަމީރު ވިދާޅުވީ ދިވެހި ދައުލަތުން ދޭ ޑެޓް ސްޓެޓިސްޓިކްސް [ދަރަނީގެ ތަފާސް ހިސާބު] ތަކާ މެދު ސުވާލު ކުރާ ހިސާބުން ދެން ބޭރުން ފައިސާ އެއް ނުލިބޭނެ ކަމަށެވެ.\n"އޭރުން ބޭރުން ފަންޑްސް ރެއިޒް ކުރަން ބަލާއިރު ދަތިވާނެ. އެހެންވެ މި ކަންކަމަކީ އެހާ ފަސޭހައިން ސީދާ އެ ވާހަކައަކަށް ނުދައްކައި، އަޅުގަނޑުމެންނަށް ރީޗަށް މި ކަންތައްތައް ކުރެވޭނެއޭ. އަޅުގަނޑު ހަމަ ޔަގީންކަން ދެން މިހާރުގެ ފިނޭންސް މިނިސްޓްރީން، މިހާރު ޝާއިއު ކުރާ ޑެޓް ސްޓެޓިސްޓިކްސްތަކަކީ ފައިނޭންޝަލް ސްޓެޓިސްޓިކް ތަކަކީ އައިއެމްއެފް އާއި ވޯލްޑް ބޭންކް ތަކުން އިންޓަގްރިޓީ ހުރި ސްޓެޓިސްޓިކްސް ކަމަށް އެ މީހުން ގަބޫލު ކުރެއޭ،" އަމީރު ވިދާޅުވި އެވެ.\nރައްޔިތުންގެ މަޖިލިސް ފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު\nގަވަރުނަރުގެ އާދޭސް: އެސްޑީއެފަށް ފައިސާ ޖަމާކުރޭ\nޕްރައިވެޓައިޒް ކުރުމުގެ ކުރިން ދިރާސާ ކުރަން ޖެހޭ\nރާއްޖެ ސޮވެރިން ޑިފޯލްޓަކަށް ނުދާނެ: އަމީރު